Ithikhaabu laskuruma medhu mashvara kuraaneeeee Yameen minivan kurumun: Idhikolhu | Mihaaru\nކުރީގެ ރައީސް އަބްދުﷲ ޔާމީން ބަންދަށް ގެންދަނީ. އިދިކޮޅުން ބުނީ އެމަނިކުފާނު މިނިވަން ނުކުރަނީސް ސަރުކާރާ އެއްވެސް މަޝްވަރާއެއް ނުކުރާނެ ކަމަށް.\nއިންތިހާބު ލަސްކުރުމާ މެދު މަޝްވަރާ ކުރާނީ ޔާމީން މިނިވަންކުރުމުން: އިދިކޮޅު\n10 މާޗް 2020 - 14:12 55 comments\nއެކި ގައުމުތަކުގައި މިހާރު ފެތުރޭ ކޮވިޑް-19 އަށް ރާއްޖެ އިން ވެސް ހަ ބިދޭސީއަކު ޕޮޒިޓިވް ވެފައިވާއިރު، އެކަމާ ގުޅިގެން ލޯކަލް ކައުންސިލްތަކުގެ އިންތިޚާބު ލަސްކުރުމަށް ސަރުކާރާ އެކު މަޝްވަރާ އަށް ދިއުމުގެ ޝަރުތަކީ ކުރީގެ ރައީސް އަބްދުﷲ ޔާމީން ޖަލުން މިނިވަންކުރުން ކަމަށް އިދިކޮޅުން ކަނޑައަޅައިފި އެވެ.\nޕީޕީއެމާއި ޕީއެންސީ އެ ގޮތަށް ނިންމާފައިވާކަން ރައްޔިތުންގެ މަޖިލީހުގެ މިއަދުގެ ޖަލްސާގައި ހާމަކުރެއްވީ ޕީއެންސީގެ ނައިބު ރައީސް އަދި ޔާމީންގެ ސަރުކާރުގެ ޑިފެންސް މިނިސްޓަރު އާދަމް ޝަރީފެވެ.\nއޭނާ ވިދާޅުވީ، ކޮވިޑް-19 ފެތުރޭތީ އިންތިޚާބު ލަސްކުރުމުގެ މަޝްވަރާ އަކީ "ސިޔާސީ މަޝްވަރާއެއް" ކަމަށާއި ޔާމީން މިނިވަން ނުކުރަނީސް ސިޔާސީ އެއްވެސް މަޝްވަރާއެއް ނުކުރަން ޕީޕީއެމް-ޕީއެންސީން ނިންމާފައިވާ ކަމަށެވެ.\nލޯކަލް ކައުންސިލްތަކުގެ އިންތިޚާބު ބޭއްވުމުގެ ގާނޫނަށް އައްޑޫ މީދޫ ދާއިރާގެ އެމްޑީޕީގެ މެމްބަރު ރޮޒައިނާ އާދަމް ހުށަހެޅުއްވި އިސްލާހު ދިރާސާކުރަން ކަނޑައެޅި މުޅި މަޖިލީހުގެ ކޮމިޓީގައި އާދަމް ޝަރީފް ވިދާޅުވީ، ސަރުކާރާ އެކު ސިޔާސީ އެއްވެސް މަޝްވަރާއެއް ނުކުރަން ނިންމީ ޕީޕީއެމް-ޕީއެންސީ ޖޮއިންޓް ކައުންސިލްގެ ބައްދަލުވުމެއްގައި ކަމަށެވެ.\nކުރީގެ ރައީސް ޔާމީނާއި އާދަމް ޝަރީފް ސަލާމް ކުރައްވަނީ.\nޔާމީން، ފަސް އަހަރުގެ މުއްދަތަށް ޖަލަށްލާން ކްރިމިނަލް ކޯޓުން މިދިޔަ އަހަރުގެ ނޮވެމްބަރު 28 ގައި ހުކުމްކުރީ މަނީލޯންޑަރިންގެ ކުށް ސާބިތުވުމުންނެވެ. އެ ހުކުމް ހައި ކޯޓުގައި އިސްތިއުނާފުކޮށް، އިސްތިއުނާފުގެ ޝަރީއަތުގެ އަޑުއެހުންތައް މިހާރު ވެސް ކުރިއަށް ދެ އެވެ.\nމަޖިލީހުގެ މިއަދުގެ ޖަލްސާގައި ގިނަ މެމްބަރުން ވިދާޅުވީ، ކޮވިޑް-19 އަކީ މުޅި ދުނިޔޭގައި ވެސް ބާރަށް ފެތުރެމުންދާ ރޯގާއަކަށް ވާތީ، އެކަމުގެ ބިރުވެރިކަން ކެނޑޭނެ ވަކި ދުވަހެއް ނޭނގޭ ކަމަށާއި އެހެންވެ، އިންތިޚާބު ލަސްކުރަން ނުފެންނަ ކަމަށެވެ. އެގޮތަށް ގިނައިން ވާހަކަ ދެއްކެވީ އެމްޑީޕީގެ މެމްބަރުންނެވެ.\nއިދިކޮޅު މެމްބަރުން ވިދާޅުވި ގޮތުގައި، ރޯގާއާ ގުޅިގެން އިންތިޚާބު ލަސް ކުރަން ޖެހޭ ފަދަ ހާލަތެއް އޮތްކަން ނުވަތަ ނޫންކަން އެންމެ ރަނގަޅަށް އެނގޭނީ ސަރުކާރަށެވެ. އެފަދަ މަޝްވަރާއެއް ކުރާ ނަަމަ އިސްނަގަން ޖެހޭނީ ސަރުކާރުން ކަމަށް ވެސް އެ މެމްބަރުން ވިދާޅުވި އެވެ.\nމަޖިލީހުގެ މައިނޯރިޓީ ލީޑަރު އަދި ޕީޕީއެމްގެ ޕާލަމެންޓްރީ ގްރޫޕްގެ ލީޑަރު، އޭދަފުށީ ދާއިރާގެ އަހުމަދު ސަލީމް (ރެޑް ވޭވް) ވިދާޅުވީ، ކޮވިޑް-19 ފެތުރޭތީ، އިންތިޚާބު ލަސްކުރުމާ މެދު އިދިކޮޅުން ވަކި ގޮތެއް ނުނިންމާ ކަމަށެވެ. އެކަމަކު އެއީ ރައްޔިތުންގެ ހައްގުގައި ކުރަންޖެހޭ ކަމެއް ނަަމަ އެކަން އެގޮތަށް ކުރަން ޖެހޭ ކަމަށް އޭނާ ވިދާޅުވި އެވެ.\n"ރައްޔިތުންގެ ރައްކާތެރި ކަމަށް ކޮންމެ ފިޔަވަޅެއް އަޅަން ޖެހުނަސް އަޅުގަނޑު ދެކޭ ގޮތުގައި އެ ފިޔަވަޅެއް އަޅުގަނޑުމެން ޖެހޭނީ އަަޅަން. އެއީ ކޮންމެ ފަދަ ފިޔަވަޅަކަށް ވިޔަސް. އެއީ އަޅުގަނޑުމެންގެ މައިގަނޑު މަސްދަރަކީ،" ސަލީމް ވިދާޅުވި އެވެ.\n"ދިވެހި ރައްޔިތުން ނެތް ތަނެއްގައި އަޅުގަނޑުމެންގެ ސަރުކާރެއް ވެސް އަދި އެއްވެސް އެއްޗެއް ނޯންނާނެ. އެހެންވީމާ އެ ރައްޔިތުން ހިމާޔަތް ކުރުމަށްޓަކައި އަޅަން ޖެހޭ ހުރިހާ ފިޔަވަޅުތަކެއް މި ކަހަކަ ހާލަތްތަކުގައި މީގެ ކުރިން ވެސް ހުރީ އަޅާފައި."\nއާދަމް ޝަރީފް ވިދާޅުވީ، ކޮވިޑް-19 ފެތުރޭތީ އިންތިޚާބު ލަސްކުރުމުގެ މަޝްވަރާ އަކީ "ސިޔާސީ މަޝްވަރާއެއް" ކަމަށާއި ޔާމީން މިނިވަން ނުކުރަނީސް ސިޔާސީ އެއްވެސް މަޝްވަރާއެއް ނުކުރަން ޕީޕީއެމް-ޕީއެންސީން ނިންމާފައިވާ ކަމަށެވެ.\nސަލީމް ވެސް ވިދާޅުވީ، ކޮރޯނާވައިރަހާ ގުޅިގެން އަޅަންޖެހޭ ފިޔަވަޅުތައް އެނގޭނީ ސަރުކާރަށް ކަމަށެވެ.\nރޯގާ ފެތުރޭ ދުވަސްވަރެއްގައި އިންތިޚާބު ބާއްވާ ނަމަ، އެކަން އިތުރަށް ހަލުވިވެދާނެ ކަމުގެ ކަންބޮޑުވުން ސިއްހީ މާހިރުންނާއި ސިޔާސީ ބައެއް ފަރާތްތަކުން ވެސް އަންނަނީ ފާޅުކުރަމުންނެވެ.\nއެގޮތުން، ކުރީގެ ރައީސް މައުމޫނު އަބްދުލްގައްޔޫމް ވަނީ އިންތިޚާބު ފަސްކުރަން މިއަދު ގޮވައިލައްވާފަ އެވެ.\nމައުމޫން ކުރެއްވި ޓްވީޓެއްގައި ވިދާޅުވީ، ކޮވިޑުން ދިވެހިން ރައްކާތެރިކުރުމަށް އަޅާ ފިޔަވަޅެއްގެ ގޮތުން ފަހުގެ ތާރީޚަކަށް އިންތިޚާބު ފަސްކުރަންޖެހޭ ކަމަށެވެ.\nކޮރޯނާވައިރަސް ނުވަތަ އެ ވައިރަސް އިން ޖައްސާ ބަލި، ކޮވިޑް-19 އަށް ރާއްޖެ އިން މިހާތަނަށް ހަ މީހަކު ޕޮޒިޓިވްފެއިވާއިރު، އިތުރު ބަޔަކު ދަނީ އެ ބައްޔަށް ޓެސްޓު ކުރަމުންނެވެ.\nއިތުރު ލިޔުންތައް ރައްޔިތުންގެ މަޖިލިސް ޕީޕީއެމް ރައީސް އަބްދުﷲ ޔާމީން މެމްބަރު އާދަމް ޝަރީފް (މަޑުއްވަރި) ޕީޕީއެމް/ޕީއެންސީ އިއްތިހާދު ޕީޕަލްސް ނެޝަނަލް ކޮންގްރެސް އަހުމަދު ސަލީމް (އޭދަފުށި) އިދިކޮޅު ފަރާތްތައް ލޯކަލް އިންތިހާބު ލޯކަލް ކައުންސިލްތަކުގެ އިންތިޚާބު 2020


Thanthanaa mudhalah gellun dhinun goas!\nތަންތަނާ މުދަލަށް ގެންލުން ދިނުން ގޯސް!\n25 ޖެނުއަރީ 2020 - 10:16:46\nމިފަހުން ރާއްޖެ ސިއްސުވާލީ އުމުރުން ދެ އަހަރު ނުފުރޭ ކުޑަކުއްޖަކު ރޭޕް ކުރި ވާހަކައިންނެވެ. އެކުއްޖާއަށް ޖިންސީ ގޯނާ ކުރިކަމުގެ ތުހުމަތުގައި އެކުއްޖާގެ ކާފަ އަދި މުނިކާފަ ހައްޔަރު ކުރިއިރު އެކުއްޖާއަށް އިހުމާލުވި މައްސަލައިގައި އެކުއްޖާގެ ބައްޕަ ހައްޔަރު ކުރި އެވެ.\nމި ތުއްތު ކުއްޖާގެ ވާހަކައާއި އެކު މިފަދަ ކިތަންމެ މައްސަލައެއް މިވަނީ ފެންމަތިވެފަ އެވެ. އެތައް ކުދިންތަކަކަށް އެކުދިންގެ އިތުބާރުކުރުވަނިވި މަގާމުތަކުގައި ތިބި ފަރާތްތަކުގެ ފަރާތުން މިފަދަ ލާއިންސާނީ އަނިޔާތައް ލިބޭ ވާހަކަ އެވެ.\nއެފަދަ އިތުރު ވާހަކައެއް ވަރަށް ފަހުންވެސް ސޯޝަލް މީޑިއާގައި އާންމުވި އެވެ. އަޑުއަހަން އެހާމެ އުނދަގޫ ވާހަކަ ތަކަކެވެ. ރައްޔިތުންގެ ތެރެއިން ގިނަ ބަޔަކު ލޭ ކައްކުވާލި ވާހަކަ އެކެވެ. އެމީހާ ހޯދާ އެމީހާ އާއި ދެކޮޅަށް ރައްޔިތުން އިހުތިޖާޖު ކުރި ވާހަކަ ވެސް އިވިގެން ދިޔަ އެވެ. ރައްޔިތުންގެ ރުޅި ހުރި މިންވަރު ހާމަވި އެވެ.\nއެހެންނަމަވެސް މި ހިނގާދިޔަ ކަންކަމުގައި ވެސް ހިތާމަ ކުރުވަނިވި އިތުރު ކަމެއް ހިނގާފައިވެ އެވެ. ވިލިމާލޭގައި ހޮސްޕިޓަލްގެ ބިއްލޫރިތައް ތަޅާލުމެވެ. މިއީ އެއްވެސް ވަރަކަށް ބަލައިގަނެވޭނެ ކަމެއް ނޫނެވެ،\nމިފަދަ ކަންކަމުގައި ރައްޔިތުންގެ ޝުއޫރު ހުރި ނެއްގޮތް ސާފެވެ. އެކަންކަމުގައި އަޑުއުފުލުމުގައި ހިނގާދާ ކަންކަމުގެ ތެރެއިން ރައްޔިތުންގެ ނުވަތަ ފަރުދެއްގެ ވިޔަސް މުދަލަށް، ތަނަކަށް ގެއްލުން ދިނުމަކީ ބަލައިގަނެވޭނެ ކަމެއް ނޫނެވެ. މިފަދަ ހައްސާސް ކަންކަމުގައި ޖަޒުބާތުގައި ތިބެ ކުރެވޭ ކަމެއްގެ ސަބަބުން ތިމާ ގާނޫނީ ގޮޅިއަކަށް ފެތިދާނެކަމާއި މެދުވެސް ވިސްނާލުން މުހިންމެވެ.\nހަގީގީ ރަނގަޅު ބަދަލެއް ގެންނަން ބޭނުންވާނަމަ ތިމާ އަމަލުކުރަން ވާނީ ތިމާ ސަލާމަތްވާނޭ ގޮތެއްގައި ހުރެގެންނެވެ. އެއްވެސް ހާލެއްގައި މީހުންގެ މުދަލަށް އަދި ރައްޔިތުންގެ ތަންތަނަށާއި މުދަލަށް ގެއްލުން ދިނުން ފަދަ ކަންކަން ކުރުން މިއީ ބަލައިގަނެވޭނެ ކަމެއް ނޫނެވެ.


އައްޑޫ ސިޓީގައި ސެލޫންތައް ހުޅުވުމާއި ގުޅޭ\nޤާނޫނު ނަންބަރު 2010/7 (ދިވެހިރާއްޖޭގެ އިދާރީ ދާއިރާތައް ލަމާރުކަޒީ އުޞޫލުން ހިންގުމުގެ ޤާނޫނު) ގެ 39 ވަނަ މާއްދާގެ (ޗ) އާއި ހެލްތް ޕްރޮޓެކްޝަން އެޖެންސީގެ ނަންބަރު 2020/39 އެންގުމުގެ މައްޗަށް ރިޢާޔަތްކޮށް، ކަނޑައެޅޭ ވަކި ވަގުތުތަކުގައި ސެލޫންތައް ހުޅުވާލުމުގެ ހުއްދަދިނުމަށް ވަނީ ނިންމާފައެވެ. އެގޮތުން ސެލޫން ހުޅުވައިގެން ޚިދުމަތް ދެމުން ގެންދަންވާނީ 2020 މޭ 22 ވަނަ ދުވަހުން ކޮންމެ ދުވަހެއްގެ ހެނދުނު 06:00 އިން 18:00 އަށެވެ.\nމީގެ އިތުރުން، ސެލޫންތަކުން ޚިދުމަތް ދިނުމުގައި އާއި އެތަންތަނުން ޚިދުމަތް ލިބިގަންނަ ފަރާތްތަކުން އަމަލުކުރާނެގޮތުގެ ގައިޑްލައިން ތިރީގައި ބަޔާންކޮށްފައިވާނެއެވެ. އެހެންކަމުން މި ގައިޑްލައިންގައިވާ ގޮތުގެމަތިން ސެލޫން ތަކުންނާއި އެތަންތަނުން ޚިދުމަތް ލިބިގަންނަ ފަރާތްތަކުން ޢަމަލުކުރަމުން ގެންދިއުމަށް ދަންނަވަމެވެ.\nސެލޫންތަކުން ޚިދުމަތް ދިނުމުގައި އާއި އެތަންތަނުން ޚިދުމަތް ލިބިގަންނަ ފަރާތްތަކުން އަމަލުކުރާނެގޮތުގެ ގައިޑްލައިން\nހަލުވިކަމާއެކު ފެތުރެމުންދާ ކޮވިޑް-19 ހުއްޓުވުމަށް ސެލޫންތަކުންނާއި އެތަންތަނުން ޚިދުމަތް ލިބިގަންނަ ފަރާތްތަކުން އަންނަނިވި ކަންކަމަށް ޢަމަލުކުރަމުން ގެންދިއުމަށް ދަންނަވަމެވެ. އެގޮތުން؛\nސެލޫންތަކުން ޢަމަލުކުރަންޖެހޭ ކަންކަން:\n(ހ) ސެލޫންތަކުގައި މަސައްކަތްކުރާ ހުރިހާ ފަރާތްތައް ތިބެންވާނީ މާސްކްއަޅައި އަންގި ލައްވައިގެން؛\n(ށ) ސެލޫންތަކުން ޚިދުމަތް ދިނުމުގައި އެޕޮއިންޓްމަންޓް ދޫކުރުމުގެ އިންތިޒާމް ހަމަޖައްސާފައިހުރުން؛\n(ނ) ޚިދުމަތް ލިބިގަންނަ ފަރާތްތަކާއި ދެމެދު ގައިދުރުކަން ބެހެއްޓޭނެގޮތަށް އިންތިޒާމް ހަމަޖައްސާފައިހުރުން؛\n(ރ) ކޮންމެ ކަސްޓަމަރަކަށް ޚިދުމަށް ދިނުމަށްފަހު ބޭނުންކުރާ ތަކެތި ޑިސްއިންފެކްޓްކުރުން؛\n(ބ) ސެލޫންތަކުގައި މަސައްކަތްކުރާ ފަރާތްތަކުން އަމިއްލަ ސާފުތާހިރުކަމަށް ހާއްސަ އިސްކަމެއް ދިނުން؛\n(ޅ) ފައިސާ ދެއްކުމުގައި އޮންލައިން އިންތިޒާމްތައް ހަމަޖައްސާފައި ހުރުން؛ އަދި އެކައުންޓަށް ފައިސާ ޖަމާކުރެވޭނެ އިންތިޒާމް (ބޭންކް ޓްރާންސްފަރ) ހަމަޖެހިފައިވާނަމަ، އެކައުންޓްގެ ތަފްޞީލު ފަސޭހައިން ފެންނާނެހެން ބެހެއްޓުން.\n2. ސެލޫންތަކުން ޚިދުމަތް ހޯދާ ފަރާތްތަކުން ޢަމަލުކުރަންޖެހޭ ކަންތައްތައް:\n(ހ) އެޕޮއިންޓްމަންޓް ހަމަޖެހުމުން ސެލޫންތަކަށް ޚިދުމަތް ހޯދުމަށް ދިއުން؛\n(ށ) ސެލޫންތަކަށް ދިއުމުގެ ކުރިން އަދި ފަހުން އަތްދޮވުން ނުވަތަ ސެނަޓައިޒްކުރުން؛\n(ނ) ސާފުތާހިރުކަމަށް އިސްކަންދޭ ސެލޫންތަކުން ޚިދުމަތް ހޯދުމަށް އިސްކަންދިނުން؛\n(ރ) ސެލޫންތަކުން ޚިދުމަތް ހޯދާ އެހެން ފަރާތްތަކާއި ދެމެދު ގައިދުރުކަން ބެހެއްޓުމަށް އިސްކަންދިނުން.\n(ބ) އޮންލައިންކޮށް ފައިސާ ދެއްކުން.\nޕަބްލިޝްކުރި ގަޑި: 0141


UV athun molhuve Foakaidhoo ah rangalhu feshumeh - vNews.mv\nއިސްމާޢީލް ޝާހު 15 June 2019, 23:59\nދިރާގު ދިވެހި ޕްރިމިއަރ ލީގުގައި ޔުނައިޓެޑް ވިކްޓަރީ އަތުން މޮޅުވެ ލީގުގެ ފެށުން ފޯކައިދޫއިން ރަނގަޅު ކޮށްފިއެވެ.\nފޯކައިދޫ މިމެޗު ކާމިޔާބުކުރީ 2-1 ގެ ނަތީޖާއަކުންނެވެ.\nމިމެޗުގައި ފޯކައިދޫގެ ފަރާތުން މޮޅު ކުޅުމެއް ފެނިގެންދިޔައިރު ޔޫވީގެ ފަރާތުންވެސް ވަނީ ރަނގަޅު ހަމަލާތަކެއް ފެނިގެން ގޮސްފައެވެ.\nމެޗުގައި ފުރަތަމަ ގޯލުޖަހާ ލީޑުނެގީ ފޯކައިދޫ އެވެ. މެޗުގެ ފުރަތަމަ ގޯލް 66 ވަނަ މިނެޓުގައި ޖެހީ މެޗުގެ މޮޅު ކުޅުންތެރިޔާ އަލީ ޝާމިއު އެވެ. އޭނާ މިގޯލު ކާމިޔާބުކުރީ އޭރިއާ ބޭރުން ލިބުނު ހިލޭ ޖެހުމަކުން ޕެނަލްޓީ އޭރިއާގެ ތެރެއަށް ހުސްވި ބޯޅައިންނެވެ.\nމި ގޯލު ކާމިޔާބުކުރިތާ ތިން މިނެޓުފަހުން ޔުނައިޓެޑް ވިކްޓްރީން ވަނީ ނަތީޖާ ހަމަހަމަ ކޮށްފައެވެ. މެޗުގެ 70 ވަނަ މިނެޓުގައި މިގޯލު ކާމިޔާބުކުރީ ޔޫވީގެ ކެޕްޓަން އަހުމަދު ނާޝިދު (ނައްޓޭ) އެވެ.\nމިއީ އޭރިއާ ބޭރުގައި ހުރެ ނައްޓޭ ފޮނުވާލި ބާރު ހަމަލާއަކުން ކާމިޔާބުކުރި ގޯލެކެވެ. ބޯޅަ ދިފާއުކުރަން ފޯކައިދޫގެ ކީޕަރު ހަނީފް ސާގިބް މަސައްކަތްކުރި ނަމަވެސް އެކަން ކާމިޔާބެއް ނުވިއެވެ.\nޔޫވީއިން ނަތީޖާ ހަމަހަމަކުރިތާ ފަސް މިނެޓުފަހުން ފޯކައިދޫއިން ވަނީ ދެވަނަ ފަހަރަށް ލީޑު ނަގާފައެވެ. މެޗުގެ 75 ވަނަ މިނެޓުގައި މިގޯލު ކާމިޔާބުކުރީ ދެވަނަ ހާފުގައި ކުޅެން ނުކުތް ހަސަން ފުވާދުއެވެ.\nމެޗަށްފަހު ވާހަކަ ދައްކަމުން ފޯކައިދޫ ޓީމުގެ ކޯޗު އަލީ ނިޝްތާރު ބުނީ، މިއީ އުނދަގޫ މެޗެއް ކަމަށާއި މެޗުގެ ނަތީޖާއާމެދު ހިތްހަމަޖެހޭ ކަމަށެވެ. އަދި މިމެޗުގައި ފޯކައިދޫއަށް ގޯލުޖަހަން ރަނގަޅު ފުރުސަތުތަކެއް ލިބުނު ކަމަށްވެސް ކޯޗު ބުންނެވެ.\nޔޫވީގެ ކޯޗު މުހައްމަދު ނަޒީހު ބުނީ، މެޗުގައި ފޯކައިދޫއިން ލަނޑުޖެހި ހިސާބުން ޓީމަށް އުނދަގޫތަކެއް ކުރިމަތިވި ކަމަށެވެ. މި ނަތީޖާއާމެދު މާޔޫސްނުވާ ކަމަށާއި އިދިކޮޅަށް ކުޅުނު ފޯކައިދޫ ޓީމަކީ ހުނަރުވެރި ކުޅުންތެރިންތަކެއް ތިބި ޓީމެއް ކަމަށެވެ.\nދިރާގު ދިވެހި ޕްރިމިއަރ ލީގުގެ މެޗެއް ދެން ކުޅޭނީ އަންނަ ބުދަދުވަހުގައެވެ. އެދުވަހުގެ ހަވީރު ކުޅޭ މެޗުގައި ބައްދަލުކުރާނީ ކުލަބް ގްރީންސްޓްރީޓްސް އާއި މާޒިޔާ ސްޕޯޓްސް އެންޑް ރެކްރިއޭޝަން އެވެ. އަދި އެ ދުވަހުގެ ރޭ ކުޅޭ މެޗުގައި ބައްދަލުކުރާނީ ވިކްޓްރީ ސްޕޯޓްސް ކުލަބާއި ޔުނައިޓެޑް ވިކްްޓަރީ އެވެ.


- އެޑިޔުކޭޝަން ޓީޗީންގ\n- ޕްރައިމަރީ އެޑިއުކޭޝަން\n- ގާބިލުކަން ކަށަވަރުކުރުމަށް އިންޓަރވިއުކޮށްގެން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 08 އޯގަސްޓް 2021 ގެ 14:00 ގެ ކުރިން، ދ.އަތޮޅު ތަޢުލީމީ މަރުކަޒުގެ ކައުންޓަރަށެވެ. ވަޒީފާއަށް އެދޭ ފޯމާއި ލިޔުންތައް އީ-މެއިލް (އީ-މެއިލް އެޑްރެސް) މެދުވެރިކޮށް ވެސް ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 10 އޯގަސްޓް 2021 އާއި 16 އޯގަސްޓް 2021 އާ ދެމެދު، ދ.އަތޮޅު ތަޢުލީމީ މަރުކަޒުގައެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 7952914 އަށެވެ. އީ-މެއިލް ކުރާނީ [email protected]އަށެވެ.\nސުންގަޑި: 08 އޮގަސްޓް 2021 1400


Dho?! Nadha ge instagram in thafaathu faheh\nނަދާގެ އިންސްޓަގްރާމުން ތަފާތު ފަހެއް\nމޭކަޕް އާޓިސްޓުން އަބަދުވެސް ބޭނުންވާނީ އެ މީހުންގެ ހުނަރުން އެހެން މީހުން ވީހާވެސް ބޮޑަށް ނަލަހައްދައިދޭށެވެ. މޭކަޕް އާޓިސްޓު ނަދާ އާދަމް ޝަރީފްގެ އެންމެ ބޮޑު އަމާޒަކީ ވެސް އެއީ އެވެ. އޭގެ އިތުރުން ތަފާތު މަސައްކަތްތަކެއް ދައްކާލާށެވެ.\nނަދާގެ އިންސްޓަގްރާމުން ވެސް މިކަން ރަނގަޅަށް ފެންނާނެ އެވެ. މިއީ ނަދާގެ އިންސްޓަގްރާމުން ވަރަށް ތަފާތު ފަސް މަސައްކަތެވެ.\nA post shared by Makeup By Nanna (@nadhaadamshareef) on Dec 3, 2019 at 2:10am PST\nމިއީ ރައްޓެއްސަކު ދިން ހިޔާލަކަށް ނަދާ ތައްޔާރުކޮށްފައިވާ ހެދުމެކެވެ. އެންމެ ފުރަތަމަ ބިއްލޫރި ބޭނުންކޮށްގެން ހަދަން ބޭނުންވި އެ ހެދުން ކަރުދާހަށް ބަދަލުކޮށްލީ އެވެ. މޭކަޕާއި ހެއާ ސްޓައިލް ނަދާ ކުރި އިރު ފޮޓޯ ނަގާފައިވަނީ އަހްމަދު ސުނީ އެވެ. ކަރުގަ އާއި އަތުގައި އަޅާފައި އޮތް އުޅާގަނޑު ވެސް ކަރުދާހުން ތައްޔާރުކުރީ ނަދާ އެވެ. މޮޑެލް އަކީ އަރަމުން އަންނަ އެކްޓްރެސް އިރުފާނާ އިބްރާހީމް އެވެ.\nމިއީ ލ. ގަމުގައި ކުރިއަށް ގެންގޮސްފައިވާ ޝޫޓެކެވެ. ނަދާ ބުނީ މިއީ ކިޔަވަމުންދާ ކޯހުގެ ޓްރިޕަކަށް ގަމަށް ގޮސް އެ ރަށުގެ ފޮޓޯގްރާފަރަކާއި މޮޑެލްއަކާ އެކު ކުރިއަށް ގެންދިޔަ ޝޫޓެއް ކަމަށެވެ. އަމިއްލަ އަށް މާމެއިޑް ހެދުމެއް ފަހައި ހެދުމުގައި ތަތްކުރާނެ ފިތުރޯނު ހޯދީ ނަދާ އެވެ. އެ ހެދުމުގައި 10 ކިލޯ ހުންނާނެ ކަމަށް ނަދާ ބުންޏެވެ.\n"ރަށެއްގައި ކުރިއަށް ގެންދާތީ ބޭނުންވީ ވީހާވެސް ތަފާތުކޮށް އެއްޗެއް ހަދަން. އެހެންވެ އައި ހިޔާލެއް ފަތުން ހެދުން ހެދުމަކީ. ދެން މުޅި ރަށުގައި ދުއްވައިގެން ފިތުރޯނު ހޯދީ. ފަތިހު ފަތިހާ ގޮސް ފަތް ބިނދެގެން ކުރި މަސައްކަތެއް. ރައްޓެހިންގެ ވަރަށް ބޮޑު އެހީތެރިކަމާއެކު މި ހެދުން ނިންމާލެވުނީ،" ނަދާ ކިޔައިދިނެވެ.\nހެދުން ތައްޔާރުކޮށް ހެއާ ސްޓައިލާއި މޭކަޕަކީ ވެސް ނަދާ މަސައްކަތެވެ. އަތުގަ އާއި ކަރުގައި އަޅާފައިވާ ފަށް ފިތުރޯނުން ތައްޔާރު ކުރީ ވެސް ނަދާ އެވެ. މިއީ މަޝްހޫރު ފޮޓޯގްރާފަރު ސާލިހާ އާއި މޮޑެލް ލަޔާ އާ އެކުގައި ކޮށްފައިވާ ތަފާތު މަސައްކަތެކެވެ. ޝޫޓުގައި ބޭނުންކޮށްފައިވާ މަކާއޯ ވެސް އެއީ އެރަށުން ހޯދާފައިވާ މަކާއޯ އެކެވެ.\nA post shared by Makeup By Nanna (@nadhaadamshareef) on Aug 11, 2019 at 11:12pm PDT\nމިއީ ޕިންޓްރެސްޓުން ފެނުނު ހެދުމަކުން އިންސްޕަޔާވެގެން ތައްޔާރުކޮށްފައިވާ ހެދުމެކެވެ. މޮޑެލް ޖުމާގެ ޓޮަޕަކާއެކު އެ ހެދުމުގެ ސްކާޓް ނަދާ ތައްޔާރުކުރީ އަމިއްލަ އަށެވެ. މި ސްކާޓް ހަދާފައިވަނީ ތިން ތާސްބައި ބޭނުންކޮށްގެންނެވެ. މޭކަޕާއި ހެއާ ސްޓައިލް ނަދާ ހަދާފައިވާއިރު މި ޝޫޓްގެ ފޮޓޯ ނަގާފައިވަނީ ސުނީ އެވެ.\nA post shared by Makeup By Nanna (@nadhaadamshareef) on Apr 10, 2019 at 6:29am PDT\nމި ފޮޓޯތަކަށް ބޭނުންކޮށްފައިވަނީ ވަލެވެ. ތަފާތު ގޮތަކަށް އާ މަސައްކަތެއް ދައްކާލަން މި ޝޫޓަށް ބޭނުންވާ ވާ ހޯދީ ބޭބެގެ އެހީތެރިކަމާއެކު ކަމަށް ނަދާ ބުންޏެވެ.\n"ހިތަށް އެރީ އެކިކުލައިން މިކަހަލަ އެއްޗެއް ހެދީމަ ވަރަށް ރީތިވާނެ. މި އައިޑިއާ ސުނީއަށާއި ދޮންބެ އަށް ދިނީމާ އެ މީހުންގެ ހެލްޕް ވަރަށް ލިބުން. ބޭބެގެ އެހީތެރިކަމާއެކު ދެ ރޯލު ގެނެސް ނުވެސް ކަނޑައި ރޯލުގައި ބައިންދައިގެން އޮޅާފަ އެހެރީ. އަނބުރާ ގެންދަން ޖެހޭތީވެ،"\nމި ޝޫޓުގެ ފޮޓޯތައް ވެސް ނަގައިފައި ވަނީ ސުނީ އެވެ. މޭކަޕް ކޮށްދިނީ ނަދާ އެވެ.\nA post shared by Makeup By Nanna (@nadhaadamshareef) on Apr 7, 2019 at 11:50pm PDT\nމިއީ ޖަންގަލް ތީމެއް ގެނެސްދޭން ނަދާކޮށްފައިވާ މަސައްކަތެކެވެ. ރަސްރަނި ބަގީޗާގައި ހުންނަ ބޮއި ގަސްތަކުން އިންސްޕަޔާވެގެން ތައްޔާރުކޮށްފައިވާ މި ކޮންސެޕްޓަށް ބޭނުންވާ މޫތައް ހޯދީ ރަސްރަނި ބަގީޗާއިންނެވެ. މޮޑެލް އަކަށް ފިލްމީތަރި އައިމިނަތު ރިޝްފާ އަދި ފޮޓޯ ނަގާފައިވަނީ ސުނީ އެވެ.\nއިޝްގުގައި ޖައްސާނެ: ބަރޯގެ ލޯބީގެ ދެ ވަނަ ސިލްސިލާ\nމަސްތުގެ ކަސްތޮޅުގައިވީ ހަޔާތެއް އަންހެނެއްގެ ދުލުން\nސްޕޫންފުލް: ސަމުސަލެއްގެ މިންވަރަށް ވުރެ މާ ބޮޑު!


38 vote aa eku Nafrathuge kuh bayaan kuraa bill Majlis balaigane, committee ah fonuvaifi | Jazeera\tނަފްރަތުގެ ކުށްތައް ކަނޑައަޅާ ބިލް ކޮމެޓީއަށް - Jazeera\n38 ވޯޓާއެކު ނަފްރަތުގެ ކުށްތައް ކަނޑައަޅާ ބިލް ކޮމެޓީއަށް\nބިލު ބަލައިގަތުމަށް ވޯޓު ދެއްވީ 38 މެމްބަރުން\nބަލައިގަތުމަށް ނުފެންނަކަމަށް 17 މެމްބަރުން ވޯޓު ދެއްވި\nބިލް ބަލައިގަތުމަށް ބޭނުންވަނީ 28 ވޯޓު\nޖަވިޔަނި June 15, 2021 839 views0\n2021 ވަނަ އަހަރުގެ ދެވަނަ ދައުރުގެ 12 ވަނަ ޖަލްސާ\nނަފްރަތުގެ އަމަލުތައް ޖިނާއީ ކުށެއްގެ ގޮތުގައި ކަނޑައެޅުމަށްޓަކައި ގާނޫނުލް އުގޫބާތައް އިސްލާހު ގެނައުމަށް ހުށައަޅާފައިވާ ބިލު ދިރާސާކުރަން ރައްޔިތުންގެ މަޖިލީހުގެ ޖުޑިޝަރީ ކޮމިޓީއަށް ފޮނުވައިފިއެވެ.\nސަރުކާރުގެ ފަރާތުން ތުޅާދޫ ދާއިރާގެ މެމްބަރު ހިސާން ހުސެއިން ހުށައެޅުއްވި މި ބިލު ބަލައިގަތުމަށް ވޯޓު ދެއްވީ 38 މެމްބަރުންނެވެ. ނުފެންނަ ކަމަށް 17 މެމްބަރުން ވޯޓުދެއްވިއެވެ.\nބިލް ބަލައިގަތުމަށް ބޭނުންވަނީ 28 ވޯޓެވެ.\nމި ބިލަށް ކުރެވުނު ބަހުސްގައި އިދިކޮޅު ކޯލިޝަންގެ މެމްބަރުން ވަނީ މި އިސްލާހަށް ތާއީދުނުކުރާނެ ކަމަށް ވިދާޅުވެފައެވެ. އެމްޑީޕީ މެމްބަރުންނާއި އިދިކޮޅު މެމްބަރުންގެ މެދުގައި ބަހުގެ ހަމަލާތައް ވަނީ ރައްދުކޮށްފައެވެ.\nމި ބިލު ސަރުކާރުން ހުށައެޅި މަގްސަދަކީ ނަފްރަތުގެ އަމަލަކީ ޖިނާއީ ކުށެއްގެ ގޮތުގައި ކަނޑައެޅުމެވެ. އެހެންނަމަވެސް، ހިސާން މި ބިލު ހުށައެޅުއްވުމާއި އެކު އޭނާއަށާއި ސަރުކާރަށް ވަރަށް ބޮޑަށް ފާޑުކިއުން އަމާޒުވެގެންދިޔައެވެ. ބައެއް ފަރާތްތަކުން ބުނަމުންދަނީ މި ބިލަކީ ލާދީނިއްޔަތު" ފެތުރުމުގެ މަގްސަދުގައި ހުށަހަޅާފައިވާ ބިލެއް ކަމަށެވެ.\nނަފްރަތުގެ ކުށްތައް ކަނޑައަޅާ ބިލް ކޮމެޓީއަށް


MIRA Ah 12 Billion Rufiyaa Libijje - Vaguthu\nމީރާއަށް 12 ބިލިއަން ރުފިޔާ ލިބިއްޖެ\nމިއަހަރުގެ ސެޕްޓެމްބަރު މަހުގެ ނިޔަލަށް، މޯލްޑިވްސް އިންލަންޑް ރެވެނިއު އޮތޯރިޓީ (މީރާ) އަށް 12 ބިލިއަން ރުފިޔާ ބަލައިގެންފިއެވެ.\nމީރާއިން އާންމުކޮށްފައިވާ ތަފާސް ހިސާބު ދައްކާ ގޮތުން މިއަހަރުގެ ޖެނުއަރީ މަހުން ސެޕްޓެމްބަރު މަހުގެ ނިޔަލަށް ޓެކްސާއި ފީ އާއި ޖޫރިމަނާގެ ގޮތުގައި 12.89 ބިލިއަން ރުފިޔާ އެ އޮތޯރިޓީން ބަލައިގެންފައިވެއެވެ.\nއަދި ސެޕްޓެމްބަރު މަހުގެ ނިޔަލަށް ބަލައިގަތް އާމްދަނީގެ ތެރޭގައި ޑޮލަރުން ބަލައިގަތް 480 މިލިއަން އެމެރިކާ ޑޮލަރު ހިމެނެއެވެ. ނަމަވެސް މިދިޔަ އަހަރުގެ މި މުއްދަތުގެ ތެރޭގައި މީރާއިން ބަލައިގަނެފައިވަނީ 425 މިލިއަން އެމެރިކާ ޑޮލަރެވެ.\nމިދިޔަ އަހަރުގެ ޖެނުއަރީ މަހުން ސެޕްޓެމްބަރު މަހުގެ ނިޔަލަށް މީރާއަށް ބަލައިގެންފައިވަނީ 11.9 ބިލިއަން ރުފިޔާއެވެ.\nމިއަހަރުގެ ސެޕްޓެމްބަރު މަހުގެ ނިޔަލަށް މީރާއަށް އެންމެ ބޮޑު އާމްދަނީއެއް ލިބިފައިވަނީ ޖީއެސްޓީންނެވެ. ޖީއެސްޓީގެ ގޮތުގައި ސެޕްޓެމްބަރު މަހުގެ ނިޔަލަށް މީރާއަށް 5.7 ބިލިއަން ރުފިޔާ ބަލައިގެންފައިވެއެވެ.\nއޮކްޓޯބަރ 30, 2018 15:59\nއޮކްޓޯބަރ 31, 2018 15:06\nއަވަހައް ނިއު ޕޯޓަށާ ދެންވެސް ވައްކަމުގަ އުޅޭ ބާގަނޑައް ބަހާލާ. ޔަޒީދު އިޒް ގުރޭޓް


Mourinho ah adhives ithubaaru ebai oi: Manchester United\nކުޅިވަރު - އިނގިރޭސި ޕްރިމިއަރ ލީގު\nމޮރީނިއޯއަށް އަދިވެސް އިތުބާރު އެބައޮތް: ޔުނައިޓެޑް\nމޮރީނިއޯއަށް ޓީމު އަލުން ހަމަޔަކަށް އެޅުވިދާނެކަމަށް ޔުނައިޓެޑްގެ މެނޭޖްމަންޓުން ދެކޭ\nކ. މާލެ 29 އޯގަސްޓު 2018 | ބުދަ 04:31 3,785\nމެޗަށްފަހު މޮރީނިއޯ ނޫސްވެރިންނާއި ވާހަކަ ދައްކަނީ - ބީބީސީ\nޓޮޓެންހަމް އަތުން3–0އިން ބަލިވިނަމަވެސް ކޯޗު މޮރީނިއޯއަށް އިތުބާރު އެބަ އޮތްކަމަށް މެންޗެސްޓަރ ޔުނައިޓެޑުން ބުނެފިއެވެ.\nމިއީ 1992 ވަނަ އަހަރުގެ ފަހުން ސީޒަނަެއްގައި އިނގިރޭސި ޕްރިމިއަރ ލީގުގެ ފުރަތަމަ3މެޗުގެ ތެރެއިން2މެޗުން މެންޗެސްޓަރ ޔުނައިޓެޑް ބަލިވި ފުރަތަމަ ސީޒަނެވެ. އެހެންނަމަވެސް ސީޒަނުގެ ބާކީ ބައިގައި ޓީމު ހަމަޔަކަށް އެޅުވުމުގެ ޤާބިލްކަން މޮރީނިއޯގެ ކިބައިގައި އެބަހުރިކަމަށް ޔުނައިޓެޑްގެ މެނޭޖްމަންޓުން ޤަބޫލުކުރެއެވެ.\nތިނެއް ސުމަކުން ޓޮޓެންހަމް އަތުން ޔުނައިޓެޑްގެ އަމިއްލަ ދަނޑު، އޯލްޑް ޓްރެފަރޑްގައި ބަލިވި މެޗަށްފަހު ސަޕޯޓަރުންނަށް ހިތްވަރު ދިނުމަށް މޮރީނިއޯ ވަނީ ދަނޑުމަތީގައި މަޑުކޮށްފައެވެ.\nމެޗަށްފަހު ޔުނައިޓެޑްގެ ޑިފެންސާއި ބެހޭ ގޮތުން ނޫސްވެރިއަކު ސުވާލުކުރުމުން މޮރީނިއޯ ދައްކާލީ އޭނާގެ ކަނާތު3އިނގިއްޔެވެ. އޭނާ ބުނީ3އިނގިލީގެ މާނައަކީ3–0އިން ބަލިވުމޭވެސް ބުނެވިދާނެކަމަށެވެ. އަދި އޭނާއަކީ3ފަހަރު ޕްރިމިއަރލީގު ކާމިޔާބުކޮށްފައިވާ މީހެއްކަމަށާއި، އަނެއް 19 ޓީމުގައި އެންމެ ގިނައިން ލީގު ކާމިޔާބުކުރެވުނު ކޯޗުންނަށްވެސް ކާމިޔާބުކުރެވުނީ2ލީގުކަމަށް އޭނާ ބުންޏެވެ. މޮރީނިއޯ ވަނީ މީގެ ކުރިން ޗެލްސީއަށް ކޯޗުކޮށްދީ، އެޓީމަށް3ފަހަރު ލީގު ކާމިޔާބުކޮށްދީފައެވެ.\nޔުނައިޓެޑްގެ އެގްޒެކެޓިވް ވައިސް ޗެއަރމަން އެޑް ވުޑްވަރޑްއާއި މޮރީނިއޯ އާއި ދެމެދު މައްސަލަތަކެއް ޖެހިފައިވާކަމަށް ދެކެވޭ ވާހަކަތައްވެސް އޭނާ ވަނީ މިދިޔަ ހަފްތާގައި ދޮގުކޮށްފައެވެ.\n2016 ވަނަ އަހަރު މެންޗެސްޓަރ ޔުނައިޓެޑްގެ ކޯޗުކަމާއި ހަވާލުވެ، މޮރީނިއޯ ވަނީ އެސީޒަނުގައި ލީގު ކަޕާއި، ޔޫރޮޕާ ލީގް އެޓީމަށް ކާމިޔާބުކޮށްދީފައެވެ. އެ ސީޒަން މެންޗެސްޓަރ އިން ނިންމާލީ6ވަނައިގައި އޮވެގެންނެވެ. އެހެންނަމަވެސް މިދިޔަ އަހަރު އެޓީމު ވަނީ ލީގުގެ2ވަނަ ހޯދާފައެވެ. ލީގުގެ 1 ވަނަ ހޯދީ އިނގިރޭސިވިލާތުގެ މެންޗެސްޓަރ އަށް ނިސްބަތްވާ އަނެއް ކްލަބްކަމަށްވާ މެންޗެސްޓަރ ސިޓީއެވެ.


އާރަށް ރިސޯޓުގެ އޯޕަންޑޭ މިއަދު އުނގޫފާރުގައި އޮންނާނެ – Ungoofaaru\nބަނޑޭރިގަނޑު/ޙަބަރު/އާރަށް ރިސޯޓުގެ އޯޕަންޑޭ މިއަދު އުނގޫފާރުގައި އޮންނާނެ\nއާރަށް ރިސޯޓުގެ އޯޕަންޑޭ މިއަދު އުނގޫފާރުގައި އޮންނާނެ\nމުނާޒު މުޙައްމަދު5ޖަނަވަރީ 2019\nހެރިޓެންސް އާރަށް ރިސޯޓުގެ ބީޗު ވިލާއެއް\nހެރިޓެންސް އާރަށް ރިސޯޓު މޯލްޑިވްސްގެ އޯޕަންޑޭ މިއަދު އުނގޫފާރުގައި އޮންނާނެއެވެ. މި އޯޕަންޑޭ އޮންނާނީ މިއަދު މެންދުރު ފަހު 14:00 ން ހަވީރު 16:00 އަށް އުނގޫފާރު ސްކޫލްގައެވެ.\nއާރަށް ރިސޯޓުން ކޮށްފައިވާ އިއުލާނެއްގައި ވާގޮތުން މި އޯޕަންޑޭގައި އެ ރިސޯޓުގެ ފްރޮންޓް އޮފީސް، ހައުސްކީޕިން، ކިޗެން، އިންޖިނިއަރިން، އެފް އެން ބީ، އެކައުންޓްސް އަދި އެޑްމިނިސްޓްރޭޝަން ދާއިރާއިން ތަފާތު އެތަށް ވަޒީފާތަކަކަށް ފުރުސަތު ހުޅުވާލާނެއެވެ. މި ވަޒީފާތަކަށް ޝައުގުވެރިވާ ފަރާތްތަކުން ސީވީ އާއި ތަޢުލީމީ ސެޓްފިކެޓްތަކާ އެކު މި އޯޕަންޑޭގައި ބައިވެރިވުމަށް އާރަށް ރިސޯޓުގެ މެނޭޖުމެންޓުން އެދެއެވެ.\nމީގެ އިތުރުން އެ ރިސޯޓުގެ އިއުލާނުގައި ވާގޮތުން ވަޒީފާތަކަށް ކުރިމަތިލުމަށް ބޭނުންވާ ޝަރުތު ހަމަނުވާ ނުވަތަ ބޭނުންވާ ތަޖުރިބާ ލިބިފައި ނެތްފަރާތްތަކުން އިތުރު ތަމްރީނު ހޯދުމަށް އެ ރިސޯޓުގެ އެޕްރެންޓިސް ޕްރޮގުރާމުގައި ބައިވެރިވުމުގެ ފުރުސަތުވެސް ހުޅުވާލާނެއެވެ.\nއާރަށް ރިސޯޓުގެ އޯޕަންޑޭ މީދޫ، މަޑުއްވަރީ، ރަސްމާދޫ އަދި އިނގުރައިދޫގަ ވެސް ވަނީ ބާއްވާފައެވެ. އަދި މިއަދު ހެނދުނު 10:00 ން މެންދުރު 12:00 އަށް ދުވާފަރުގައި ވެސް އޯޕަންޑޭ ބާއްވާ ގޮތަށް ވަނީ ހަމަޖެހިފައެވެ.\nރ.އާރަށުގައި ތަރައްޤީކުރާ ރިސޯޓަކީ “އާދާރަން” ބުރޭންޑުގެ ދަށުން ރާއްޖޭގައި ރިސޯޓު ހިންގާ ސުރީލަންކާގެ ކުންފުންޏެއް ކަމުގައިވާ އެއިޓްކެން ސްޕެންސް ހޮޓެލްސް އެންޑް ރިސޯޓްސް އިން އެކުންފުނީގެ އަނެއް ބުރޭންޑު ކަމުގައި “ހެރިޓެންސް” ބުރޭންޑުގެ ދަށުން ތަރައްޤީކުރާ5ތަރީގެ ލަކްޒަރީ ރިސޯޓެކެވެ. އެކުންފުނީގެ “ހެރިޓެންސް ހޮޓެލްސް” ވެބުސައިޓުގައި ބުނެފައިވާ ގޮތުގައި އާރަށުގައި އެކި ވައްތަރުތަކުގެ 85 ވޯޓާ ވިލާ އާއި 75 ބީޗް ވިލާ ހުންނާނެއެވެ.\nއާރަށް ރިސޯޓު ހުޅުވޭނެ ކަމަށް އެކުންފުނިން ލަފާކޮށްފައި ވަނީ ފެބްރުއަރީގައެވެ. އެކުންފުނިން އަދާރަން ބުރޭންޑުގެ ދަށުން ރ އަތޮޅު މީދުއްޕަރުގައި ހިންގާ އާދާރަން ސެލެކްޓް މީދުޕައްރު ހިމެނޭ ގޮތަށް ރާއްޖޭގައި އެ ބުރޭންޑުގެ6ރިސޯޓު ހިންގައެވެ.\nހެރިޓެންސް އާރަށް ރިސޯޓު


"Dhuvaafaru Council - Combination Quran Mubaarai 1442" Ungoofaaruge baiverin kiyavaanee miadhu mendhuru fahu | ungoofaaru.com\nބަނޑޭރިގަނޑު/ޚަބަރު/“ދުވާފަރު ކައުންސިލް – ކޮމްބިނޭޝަން ޤުރްއާން މުބާރާތް 1442” އުނގޫފާރުގެ ބައިވެރިން ކިޔަވާނީ މިއަދު މެންދުރު ފަހު\nއިބްރާހީމް ޒަޔާން 24 އޭޕްރިލް 2021\nދުވާފަރުގައި މިހާރު ކުރިއަށްދާ “ދުވާފަރު ކައުންސިލް- ކޮމްބިނޭޝަން ޤުރްއާން މުބާރާތް 1442” ގައި އުނގޫފާރު ތަމްސީލުކުރާ އުނގޫފާރުގެ ބައިވެރިން މިއަދު މެންދުރުފަހު ކިޔަވާނެއެވެ. މިދަންފަޅީގެ ކިޔެވުން ފެށޭނީ މެންދުރުފަހު 13:15 ގައެވެ. 13:15 ން 15:15 އަށް ކުރިއަށްދާ މިދަންފަޅީގައި ކިޔަވާނީ ހަމައެކަނި މުބާރާތުގައި އުނގޫފާރުން ބައިވެރިވި ބައިވެރިންނެވެ. މައުލޫމާތު ލިބިފައިވާގޮތުން މިބައިވެރިން ދުވާފަރަށް ދިއުމަށް އުނގޫފާރުން ފުރުމަށް ހަމަޖެހފައިވަނީ މެންދުރު ފަހު 12:45 ގައެވެ.\nހޮނިހިރު ދުވަހުގެ ދެވަނަ ދަންފަޅީގެ ކިޔެވުން ފެށޭނީ ހަވީރު 16:15 ގައެވެ. މިދަންފަޅީގައި ކިޔަވާނީ 13 އަހަރާއި 17 އަހަރާއި ދެމެދުގެ އުމުރުފުރާތަކުގެ ކިޔެވުމެވެ.\nހޮނިހިރު ދުވަހުގެ ފަހު ދަންފަޅީގައި ކިޔަވާނީ 17 އަހަރާއި 35 އަހަރާއި ދެމެދުގެ އުމުރުފުރާތަކުގެ ބައިވެރިންގެ ކިޔެވުމެވެ. މިދަންފަޅީގެ ކިޔެވުން ކުރިއަށްދާނި ރޭގަނޑު 21:15 ން 23:00 އަށެވެ.\nއާދީއްތަ ދުވަހުގެ ދެ ދަންފަޅީގައިވެސް ކުރިއަށްދާނި9އަހަރާއި 13 އަހަރާއި ދެމެދުގެ އުމުރުފުރާ ތަކުގެ ބައިވެރިންގެ ކިޔެވުމެވެ.\nދުވާފަރު ކައުންސިލް - ކޮމްބިނޭޝަން ޤުރްއާން މުބާރާތް އުނގޫފާރު ޑޮޓް ކޮމް އިން ލައިވް ކުރާނެ


SunOnline: Column: Ekuvi ungenumaai Rajjeyge mathee thauleemu\nއެކުވި އުނގެނުމާއި ރާއްޖޭގެ މަތީތައުލީމު\nރާމިޒު އަލީ 29 Sep 2019, 12:23\nދުރުންދޭ ތައުލީމުގެ ގޮތްޕެއްގެ ގޮތުގައި 1990ގެ އަހަރުތަކުގެ ފަހުކޮޅު، ބްލެންޑެޑް ލާނިންގް ދުނިޔެއަށް ތައާރުފުވި އެވެ. ("އެކުވި އުނގެނުން" މިއީ "ބްލެންޑެޑް ލަރނިންގް" އަށް ބޭނުންކުރަން ރަނގަޅު ދިވެހި ލަފުޒެއް ކަމަށް ދެކެމެވެ). ދެހާހުގެ އަހަރުތަކުގެ ކުރީކޮޅުގައި ވައިގައި ހިފަންފެށިފަހުން މިވީ ވިއްސަކަށް އަހަރުގެ ތެރޭގައި، އެކުވި އުނގެނުން ވަނީ ދުނިޔޭގެ އެކި ކަންކޮޅުތަކުގައި މަތީތައުލީމު ފޯރުކޮށްދޭ މަރުކަޒުތަކުގެ މަގުބޫލުކަން ހޯދައިފަ އެވެ. ތައުލީމީ ރޮނގުން ކުރި އަރާފައިވާ ގައުމުތަކުގެ ގިނަ ޔުނިވަރސިޓީތަކުގައި މިހާރު މިއުސޫލަށް ފެތޭ ގޮތަށް ކިޔަވައިދޭ ކޯސްތައް މަދެއްނޫނެވެ. ރާއްޖޭގައި މިގޮތް ބޭނުންކޮށްގެން އެންމެ ފުރަތަމަ ކިޔަވައިދޭން ފެށީ 2010 ވަނަ އަހަރުގަ އެވެ. ދިވެހިރާއްޖޭގެ ގައުމީ ޔުނިވަރސިޓީގައި، އޭރުގެ ސެންޓަރ ފޮރ އޯޕަން ލަރނިންގް ގަ އެވެ.\nއެކުވި އުނގެނުމަކީ މުދައްރިސާއި ދަރިވަރުން އެއްތަނަކަށް ހާޒިރުވެ، ކިޔަވާ ކިޔެވުމާއި، ޓެކުނޮލޮޖީގެ ވަސީލަތްތައް ބޭނުންކޮށްގެން ކިޔަވައިދިނުން އެއްކޮށްގެން ނުވަތަ މަސްހުނި ކޮށްގެން ކިޔަވައިދިނުމުގެ ގޮތެކެވެ. މިގޮތަށް ކިޔަވައިދޭއިރު ދަރިވަރުން ކޮންމެ ދުވަހަކު ކިލާހަށް އަންނަން ނުޖެހިދާނެ އެވެ. އޭގެ ބަދަލުގައި ފަރުވާތެރިކަމާ އެކު ކުރިން ކަނޑައެޅި ރޭވިފައިވާ، އުނގެނުމުގެ ހަރަކާތްތަކެއް ދަރިވަރުން އޮންލައިންކޮށް ފުރިހަމަ ކުރެ އެވެ. މިކަމަށް މަގުފަހިކުރަނީ އިންޓަރނެޓުގެ އިތުރުން އުނގެނުމާއި އުނގަންނައިދިނުމަށް ބޭނުންކުރާ ޓެކުނޮލޮޖީގެ އެކި ވަސީލަތްތަކެވެ. ރަނގަޅަށް ފަރުމާކުރެވިފައި ހުންނަ އެކުވި އުނގެނުމުގެ ކޯސްތަކުން، ކޮންމެ ދުވަހަކު ކިލާހަށް ހާޒިރުވެ، ކިޔަވާ ކިޔެވުމުގައި ހުންނަ އާއްމު ސިފަތައް ނަކަލުކުރެވެ އެވެ. މިގޮތުން ދަރިވަރާއި މުދައްރިސް، ދަރިވަރާއި ދަރިވަރު އަދި ދަރިވަރާއި އޭނާ އުނގެނޭ މާއްދާގެ ކޮންޓެންޓް ނުވަތަ މައުލޫމާތާ ގުޅުވައިދެ އެވެ. އުނގެނުމަށް ފަހި މުއާމަލާތު ކުރެވެ އެވެ. ދުރު ގާތްކުރެވެ އެވެ.\nޔުނިވަރސިޓީތަކުން އެކުވި އުނގެނުން ބަލައިގަންނަ ސަބަބުތަކެއް ފާހަގަ ކުރެވެ އެވެ. އެއްކަމަކީ އެކަހެރި، ދުރު ހިސާބުތަކުގައި ދިރިއުޅޭ މީހުންނަށް އުނގެނުމަށް ހުޅުވޭ ދޮރެއްކަމުގައި އެކުވި އުނގެނުން ވުމެވެ. ކޮންމެ ދުވަހަކު ޔުނިވަރސިޓީއަށް ދަތުރުކޮށް ކިލާހަށް ހާޒިރުވާން ހާލަތު ތަންނުދޭ މީހުންނަށް ކިޔެވުމުގެ މަގެއް ކަމުގައި އެކުވި އުނގެނުން ވުމެވެ. މިއީ ރާއްޖެ ފަދަ ވަކިވަކި ޖަޒީރާ ތަކެއްގެ ގޮތުގައި އުފެދިފައިވާ، އަދި މަތީތައުލީމު ފޯރުކޮށްދޭ މަރުކަޒުތައް، މަރުކަޒީ ނިޒާމެއްގެ ތެރެއިން ހިންގާ ގައުމަކަށް ނުހަނު މުހިއްމު ކަމެކެވެ. މިކަން ދިވެހިރާއްޖެ ވަނީ ވޭތުވެ ދިޔަ އަހަރުތަކުގެ ތެރޭގައި ތަޖުރިބާ ކޮށްފަ އެވެ. އެގޮތުން އުނގެނެން ބޭނުންވިޔަސް އެފުރުސަތު ނުލިބިފައި ރާއްޖޭގެ އެކި ރަށްރަށުގައި ތިބި އެތައް ބަޔަކަށް އެކުވި އުނގެނުމުގެ ތެރެއިން އެފުރުސަތު ލިބިއްޖެ އެވެ. މީގެ ތެރޭގައި 20 ނުވަތަ 25 އަހަރުގެ މެދު ކެނޑުމަކަށް ފަހު، އަލުން މަތީތައުލީމުގެ ހަރުފަތެއްގައި ކިޔެވި، އަދި މިހާރު ވެސް ކިޔަވާ މީހުން ހިމެނެ އެވެ.\nދެވަނަ ކަމަކީ އެކުވި އުނގެނުމުގެ ތެރެއިން އުނގެނޭ ދަރިވަރުގެ އުނގެނުމަށް ލިބޭ ފަހެލިކަމެވެ. ފުލެކުސިބިލިޓީ އެވެ. އިޚްތިޔާރީ ފަސޭހަކަމެވެ. އެހެނީ މިއުނގެނުން ފަރުމާ ކުރެވެނީ ދަރިވަރު، އޭނާއަށް ފަސޭހަ ވަގުތެއްގައި، ފަސޭހަ މާހައުލެއްގައި އަދި އޭނާގެ އުނގެނުމުގެ އަމިއްލަ އިސްޕީޑުގައި ކިޔެވޭ ގޮތަށެވެ. މިހެންވުމުން ވަޒީފާ އަދާކުރަމުން، ދަރިންނާއި އާއިލީ އެހެނިން މަސްއޫލިއްޔަތު އަދާކުރަމުން، އަދި ރަށުގެ އިޖުތިމާއީ ހަރަކާތްތަކުގައި އުޅެމުން ކިޔެވުމުގެ ފުރުސަތު ފަހިވެ އެވެ. މިހާރުގެ މަތީތައުލީމުގެ ދަރިވަރުންގެ އާބާދީއަށް ބަލާއިރު އެކި ސަބަބުތަކާހެދި، ވަޒީފާއެއް އަދާކުރަމުން ކިޔަވަން ބޭނުންވާ މީހުންގެ އަދަދު އިތުރުކަން ފާހަގަ ވާނެ އެވެ. ރާއްޖެ އާއި ރާއްޖެއިން ބޭރުގައި ވެސް ވެހެވެ. މިފަދަ ބައެއް ދަރިވަރުން ބުނެފައިވާ ގޮތުގައި އެކުވި އުނގެނުމުގެ ތެރެއިން ކިޔެވުމުގެ ފުރުސަތު ތަނަވަސް ނުވިނަމަ، މަތީތައުލީމު ހާސިލުކުރުމަކީ އެމީހުންނަށް މުސްތަހީލު ކަމެކެވެ. ރާއްޖޭގެ ހާލަތު މިއާ ދާދި އެއްގޮތެވެ.\nރަނގަޅަށް ފަރުމާ ކުރެވިފައި ހުންނަ އެކުވި އުނގެނުމުގެ ކޯސްތަކުން ދަރިވަރުގެ އުނގެނުމަށް ހެޔޮ ބަދަލު ގެނުވަ އެވެ. އެހެނީ ކިލާހަށް ހާޒިރުވެ ކިޔަވާ ކިޔެވުމާއި އޮންލައިންކޮށް ކިޔަވާކިޔެވުން އެއްކޮށްގެން އެކުވި އުނގެނުމުގައި ކިޔަވައިދޭ އިރު، މިދެގޮތުގައި ހިމެނޭ ރަނގަޅު ކަންކަން ހިމަނައިގެން އުނގަންނައިދިނުމުގެ ފުރުސަތު މުދައްރިސަށް ލިބެ އެވެ. އެހެންވުމުން މީގެ ތެރެއިން ހަމައެކަނި އެއްގޮތެއް ބޭނުންކޮށްގެން ކިޔަވައިދިނުމަށް ވުރެ އެކުވި އުނގެނުމުން ދަރިވަރަށް ލިއްބައިދޭ ތަޖުރިބާ މާ އުފެއްދުންތެރި ކަމަށް ފާހަގަ ކުރެވިފައިވެ އެވެ. ނަތީޖާއަކީ ބައެއް ހާލަތްތަކުގައި ކިލާހަށް ހާޒިރުވެ ކިޔަވާ ކިޔެވުމަށް ވުރެ އެކުވި އުނގެނުމުގެ ތެރެއިން ކިޔަވާ ދަރިވަރުންގެ އިމްތިހާނުތަކުގެ ނަތީޖާ ރަނގަޅުވުމެވެ. ދަރިވަރަށް ފިލާވަޅު ފަހުމުވާ މިންވަރު ބޮޑުކަމަށް ސާބިތުވުމެވެ. ނަމަވެސް މިނުކުތާގައި ފާހަގަކުރަން ބޭނުންވާ ކަމަކީ އެކުވި އުނގެނުމުގެ ކޮންމެ ކޯހަކުން މިނަތީޖާ ނުނިކުމެދާނެ ކަމެވެ. މިނަތީޖާ ނިކުންނާނީ އުނގެނުން ފަރުމާކުރުމުގެ މަރުހަލާގައި ޚާއްސަ ޝަރުޠުތަކެއް ފުރިހަމަކުރުމުގެ އިތުރުން، އުނގެނުމާއި އުނގަންނައިދިނުމުގައި މުދައްރިސާއި ދަރިވަރުގެ އަމަލުތައް ވަކިގޮތަކަށް ބައްޓަން ކޮށްގެންނެވެ. އަދި އުނގެނުމުގެ މާހައުލުން ފަހިކޮށްދޭންޖެހޭ އެހެން ކަންތައްތަކެއް ހަމަކޮށްދީގެންނެވެ.\nރާއްޖެ އަކީ ޖަޒީރާ ގައުމެކެވެ. ރާއްޖޭގެ ހާލަތު ނިޔާކުރާގޮތުން ކޮންމެ ރަށެއްގައި ނުވަތަ އަތޮޅެއްގައި ކޮލެޖެއް، ޔުނިވަރސިޓީއެއް ނުވަތަ ޔުނިވަރސިޓީ ކެމްޕަހެއް ހިންގުމަކީ ނާދިރުކަމެކެވެ. މިހެންވުމުން ރަށްރަށުގައި ދިރިއުޅޭ މީހުން މާލެއަށް ހިޖުރަނުކޮށް، އާއިލާއާ އެކު އަމިއްލަ ރަށުގައި އުޅެމުން ކިޔެވޭނެ އިންތިޒާމެއް ހަމަޖައްސަން ޖެހެއެވެ. އެހެނީ, ތަރައްގީގެ ހަކަތައަކީ ވިސްނުމާއި ސިކުނޑި ތަރައްގީވެފައިވާ ރައްޔިތެކެވެ. ވިސްނުމާއި ސިކުނޑި ތަރައްގީކޮށްދޭ ކާނާއަކީ އިލްމެވެ. އެކުވި އުނގެނުމަކީ މިކަމަށް ބޭނުން ކުރެވިދާނެ، ރާއްޖޭގެ ހާލަތަށް ފެތޭ ރަނގަޅު ހައްލެކެވެ.


Mariyam Waheedha, 67 aharugai, marathon furihamakoh thaareekhuge there ah! | Mihaaru\nމަރިޔަމް ވަހީދާ މެރެތަން ފުރިހަމަ ކުރެއްވުމުން ފަސްޓް ލޭޑީ ފަޒުނާ މާބޮނޑިއެއް ދެއްވަނީ -- ފޭސްބުކް ފޮޓޯ: ރެނާ ރަމީޒް\nމަރިޔަމް ވަހީދާ، 67 އަހަރުގައި، މެރެތަންއެއް ފުރިހަމަކޮށް ތާރީހުގެ ތެރެއަށް\n20 އެޕްރީލް 2019 - 08:48 26 comments\nއިއްޔެ އޮތް ޓީއެފްޖީ ލޯންގް ރަންގައި މަރިޔަމް ވަހީދާ، އުމުރުން 67 އަހަރުގައި، މެރެތަން ފުރިހަމަކުރައްވައި، ރާއްޖޭގެ ތާރީޚުން ޖާގައެއް ހޯއްދަވައިފި އެވެ.\nއެ އުމުރުގެ ދިވެއްސަކު މީގެ ކުރިން 42 ކިލޯ މީޓަރުގެ ދުވުން ފުރިހަމަކުރިކަމެއް ނުވަތަ މެރެތަންއެއްގައި ބައިވެރިވި ކަމެއް ވެސް އެނގޭކަށް ނެތެވެ. އެހެންކަމުން މަރީގެ ހިތްވަރަށް ވަރަށް ގިނަ ބަޔަކު މިހާރު ގެންދަނީ ތައުރީފްކޮށް، މަރުހަބާ ކިޔަމުންނެވެ.\nޓީއެފްޖީ ކޮކާކޯލާ ލޯންގް ރަންގެ މެރެތަން ހުޅުމާލޭގައި އޮތީ އިއްޔެ އެވެ. އެ ރޭސް ފެށީ އިއްޔެ ރޭ ދަންވަރު 0220 ގަ އެވެ. މަރިޔަމް ވަހީދާ ރޭސް ނިންމެވީ7ގަޑި 30:29 މިނިޓުންނެވެ. އޭރު ހެނދުނު ނުވަ ގަޑި ބައި ވެއްޖެ އެވެ.\nސަރުކާރުގެ މަތީ އެތައް މަގާމެއް ފުރުއްވާފައިވާ މަރިޔަމް ގެންދަވަނީ ގަވާއިދު ދުވެ، އެކި ރޭސްތަކުގައި ބައިވެރިވަޑައިގަންނަވަމުންނެވެ. އެގޮތުން މީގެ ކުރިން އޭނާ ވަނީ 10 ކިލޯމީޓަރާއި ހާފް މެރެތަން ވެސް ފުރިހަމަކުރައްވައިފަ އެވެ.\nހަޔާތުގައި ވެސް ފުރަތަމަ ފަހަރަށް މެރެތަންއެއްގައި ބައިވެރިވެވަޑައިގެން މަރިޔަމް އުއްމީދުކުރެއްވީ ފަސް ގަޑިއިރުގެ ތެރޭގައި ރޭސް ފުރިހަމަ ކުރެއްވޭނެ ކަމަށެވެ. ނަމަވެސް މެރެތަންއަކީ އާދައިގެ ދުވުމަކަށް ނުވާތީ އޭގެ ގޮންޖެހުންތަކާ އޭނާއަށް ވެސް ކުރިމަތިވެވަޑައިގަތެވެ. އެގޮތުން 21 ކިލޯމީޓަރު ނިމުނު ހިސާބުން އަކުނިވަޔަށް ދަމަން ފެށި އެވެ. އެކަމަކު ރޭހުން ވަކިނުވެ، އޭނާ ދުވުން ކުރިއަށް ގެންދެވި އެވެ.\nމަރިޔަމް ވަހީދާ އިއްޔެ މެރެތަން ނިންމަނީ: މިއީ ރާއްޖޭގެ ދުވުމުގެ ތާރީޚުގައި ފާހަގަކޮށްލެވޭ ކަމެއް\n"މިކަންތަކާ [އަކުނިވަޔަށް ދެމުން] ހެދި ބޭނުންވި ވަގުތު ރޭހެއް ފުރިހަމަނުކުރެވުނު. އެހެން ނޫން ނަމަ އުއްމީދުކުރި ވަގުތު ފުރިހަމަކުރެވުނީސް. ވަރަށް ދެރަވި އެހެން ވީމަ،" މަރިޔަމް ވިދާޅުވި އެވެ.\nމެރެތަން، ބައްޕަގެ ހަނދާނަށް\nމަރިޔަމް ވަހީދާ ދުވުމުގެ ތެރެއަށް ވެންނެވީ މީގެ އެންމެ ތިން އަހަރު ކުރިންނެވެ. އެހެންކަމުން އެހާ ކުރު މުއްދަތެއްގައި އެ އުމުރުގެ ބޭފުޅަކު ދައްކަވަމުން އެ ގެންދަވަނީ ރަނގަޅު ސިއްހަތެއްގައި ދެމިހުންނަން ދުވުމުގެ މުހިންމު ކަމެވެ. އަދި ރަނގަޅަށް މަސައްކަތްކޮށްފި ނަމަ މިއިން އެއްވެސް ރޭހަކީ ފުރިހަމަނުކުރެވޭނެ ކަމެއް ނޫން ކަން ވެސް އޭނާގެ ހިތްވަރުން ސާބިތުކޮށްދެ އެވެ.\nއިއްޔެގެ ތާރީޚީ މެރެތަން މަރިޔަމް ހަދިޔާކުރެއްވީ ކުޑައިރު އަވަހާރަވެފައިވާ އޭނާގެ ބައްޕައަށެވެ. އޭނާ ވިދާޅުވި ގޮތުގައި ތަފާތު ރޮނގުތަކުން ކާމިޔާބު ހޯއްދަވާނެކަމުގެ ހިތްވަރު ބައްޕަ އޭނާއަށް ދެއްވި އެވެ. މީގެ ކުރިން އޭނާ ވަނީ އާންމުން ހޭލުންތެރިކުރުވުމުގެ ރޮނގުން ގައުމީ އިނާމާއި ލިޔުންތެރިކަމުގެ ގޮތުން، ނޫސްވެރިކަމުގެ ރިހި ގަލަން ހޯއްދަވައިފަ އެވެ.\nގެވެށި އަނިޔާގެ ވާހަކަތައް އެންމެ ފުރަތަމަ އާންމުންނާ ހަމައަށް ގެނެސްދެއްވި ލިއުންތެރިންގެ ތެރޭގައި މަރިޔަމް ހިމެނިވަޑައިގަނެ އެވެ. އެގޮތުން 1980ގެ އަހަރުތަކާއި 1990ގެ އަހަރުތަކުގެ ކުރީކޮޅު، މަރިޔަމް ގެންދެވީ އިޖުތިމާއީ ދާއިރާ އިން ތަފާތު ލިއުންތައް ލިއުއްވަމުން އަދި ޓީވީ ޕްރޮގްރާމްތައް ވެސް ހުށައަޅުއްވަމުންނެވެ.\nޓީއެފްޖީން ލާމު އަތޮޅުގައި ބޭއްވި ދުވުމުގައި މަރިޔަމް ވަހީދާ ދުވާއިރު، މަގުމަތީގައި ތިބި މީހުން ހިތްވަރުދެނީ.-- ފޮޓޯ: އިބްރާހިމް އުޝާފަތު\nހަޔާތުގައި ލިބިވަޑައިގެންނެވި ތަފާތު ތަޖުރިބާތަކާއި ފިލާވަޅުތަކުން މަރިޔަމްއަށް ދަސްވީ ކޮންމެ ކަމެއްގައި ވެސް ހިތްވަރުކުރެއްވުމެވެ. އިއްޔެ އޭނާ އަނެއްކާވެސް ސާބިތުކޮށްދެއްވީ އެ ހަގީގަތެވެ.\nރޭސް ނިންމެވި ވަގުތު މަރިޔަމް ވަހީދާއަށް ފުރަތަމަ މަރުހަބާ ވިދާޅުވީ ފަސްޓް ލޭޑީ ފަޒްނާ އަހުމަދެވެ. އެއީ، މަރިޔަމް ސިފަކުރެއްވި ގޮތުގައި، "ވަރަށް އަސަރުކުރި އަދި ވަރަށް އުފާވި ވަގުތުކޮޅެކެ"ވެ.\nއަމީނިއްޔާ ސްކޫލުގެ ޓީޗަރެއްގެ ގޮތުގައި މަރިޔަމް އުޅުއްވި އިރު ފަޒުނާ އަކީ ގްރޭޑު އެކެއްގެ ދަރިވަރެކެވެ.\nމަރިޔަމް ވިދާޅުވި ގޮތުގައި މެރެތަން ފުރިހަމަކުރެއްވުނީ އޭނާއާ އެކު ދުވުމުގައި ބައިވެރިވި މީހުންގެ އެހީތެރިކަމާ އެކު އެވެ. އަދި އާއިލާއިން ދެމުން އަންނަ ހިތްވަރު ވެސް އޭނާ ފާހަގަކުރެއްވި އެވެ.\nޓީއެފްޖީގައި ކަސްރަތު ކުރެއްވުމުގެ ތެރެއިން ދުވަން ޝައުގުވެރިވި މަރިޔަމް މިހާތަނަށް އެންމެ ގިނައިން ދުވީ ހާފް މެރެތަންގަ އެވެ. އޭނާ ވަނީ މެލޭޝިއާ އާއި ތައިލެންޑްގައި އޮތް ބައެއް ރޭސްތަކުގައި ވެސް ބައިވެރިވެވަޑައިގެންފަ އެވެ.\nއިތުރު ލިޔުންތައް މެރެތަން ދުޅަހެޔޮ ދިރިއުޅުން ޓީއެފްޖީ ފަސްޓް ލޭޑީ ފަޒްނާ އަހުމަދު


ނިލަންދެއަތޮޅު ދެކުނުބުރީ ބަނޑިދޫ ކައުންސިލްގެ އިދާރާ\nމިއިދާރާގެ ފަރާތުން ހިންގާ ބަނޑިދޫ ޕްރީސްކޫލަށް ޓީޗަރުން ހޯދަން ބޭނުންވެއްޖެއެވެ.\nމަޤާމް: ޓީޗަރ ޕްރީ ސްކޫލް\nމަޤާމުގެ ކްލެފިކޭޝަން: ސްކޫލް ޓީޗަރސް\nމަޤާމް އޮތް އޮފީސް: ދ. ބަނޑިދޫ ކައުންސިލްގެ އިދާރާ\nވަޒީފާ އަދާކުރަންޖެހޭ ތަން: ދ. ބަނޑިދޫ ޕްރީ ސްކޫލް / ދ. ބަނޑިދޫ\nމުސާރަ: މަހަކު 5000.00ރ (ފަސްހާސް ރުފިޔާ)\n1. ދިވެހިރާއްޖޭގެ ޕެންޝަނާބެހޭ ޤާނޫނުގެދަށުން ލިބިދެވޭ ޕެންޝަން ކޮންޓްރިބިއުޝަން\n2. ހަމަޖެހިފައިވާ އުސޫލުން އިތުރުގަޑީގެ ފައިސާ\nމަޤާމުގެ މަސައްކަތްކުރުމުގެ ހުނަރު / ޤާބިލްކަން ސާބިތުކޮށްދިނުމާއެކު، ކިޔަވައިދިނުމުގެ ރޮނގުން ދިވެހިރާއްޖޭގެ ޤައުމީ ސަނަދުގެ އޮނިގަނޑުގެ ލެވެލް 4،5 ނުވަތަ6ގެ ސަނަދެއް ހާޞިލްކޮށްފައިވުމާއިއެކު މޯލްޑިވްސް ކޮލިފިކޭޝަން އޮތޯރިޓީންއިން ވެލިޑޭޓްކޮށް ފައިވުން ނުވަތަ ސާނަވީ އިމްތިހާނަކުން2މާއްދާއިން ދަށްވެގެން ސީ ފާސް ލިބިފައިވުމާއެކު، ސެކަންޑްރީ ސްކޫލް ސެޓްފިކެޓް އިމްތިހާނުގައި "ދިވެހި" މާއްދާއިން ދަށްވެގެން ސީ ގްރޭޑް ލިބިފައިވުން،\n1. ޤައުމީ މަންހަޖުގައި ކަނޑައަޅާފައިވާ ލަނޑުދަނޑިތައް ޙާޞިލްވާގޮތަށް ކުލާހުގަޔާއި ކުލާހުން ބޭރުގައި ކިޔަވައިދިނުމާއި ކިޔަވައިދިނުމަށް ކުރަންޖެހޭ އެންމެހައި މަސައްކަތްކުރުން.\n2. ޤައުމީ މަންހަޖުގައި ކަނޑައަޅާފައިވާ ލަނޑު ދަނޑިތައް ޙާޟިލްވާގޮތަށް ލެސަންޕްލޭން ތައްޔަރުކުރުން.\n3. ފެންވަރާއި ހުނަރުގެ ގޮތުން ތަފާތުކުދިންނަށް އަމާޒުކޮށްގެން އުގަންނައިދިނުން.\n4. ދަރިވަރުން ޙާޞިލް ކުރާމިންވަރާއި ކުރިއެރުމުގެ ރެކޯޑްތައް ބެލެހެއްޓުން.\n5. ދަރިވަރުން ލައްވާ ކުރުވާ ޕްރެކްޓިކަލް މަސައްކަތްތައް ބެލެހެއްޓުން.\n6. ކްލާހުގައާއި ކްލާހުންބޭރުގައި ސްކޫލުގެ ހަރަކާތްތަކުގައި އުޅޭއިރު ދަރިވަރުންގެ އަޚްލާޤީ ކަންތައްތައް ބެލެހެއްޓުން.\n7. ޕޭރަންޓް ޓީޗަރ މީޓިންގ ތަކުގައި ބައިވެރިވުމާއި ދަރިވަރުންގެ ކިޔެވުމާއި ގުޅޭގޮތުން ބެލެނިވެރިންނަށް މަޢުލޫމާތު ދިނުން.\n8. ދަރިވަރުންގެ ކުރިއެރުމާބެހޭ ގޮތުން ބެލެނިވެރިންނާއި، ސްކޫލުގެ ވެރިންނާއި ތަޢުލީމީ ދާއިރާގެ ފަރާތްތަކުން ބޭނުންވާނެ މަޢުލޫމާތު ހިއްސާކުރުން.\n9. ކްލާހުން ބޭރުގައި ހިންގާ، ކިޔަވައިދިނުމާއި، ގުޅުންހުރި ކަންތައްތައް ހިންގުމުގައި ސްކޫލަށް އެހީތެރިވެ އެއްބާރުލުންދިނުން.\n10. ދަރިވަރުން ގެންގުޅޭ މާހައުލަކީ ދަރިވަރުންނަށް ރައްކާތެރިކަމާއި އަމާންކަން ލިބިގެންވާ މާހައުލެއްކަން ކަށަވަރުކުރުން.\n11. ދަރިވަރުންނަށް ތަޢުލީމީ ލަނޑުދަނޑިތައް ޙާޞިލުވަމުންދާކަމާއި، ދަރިވަރުންގެ ކިބައިގައި ދީނީ އަދި ރަނގަޅު އަޚްލާޤީ އާދަތައް ހަރުލެއްވެމުންދާކަން ކަށަވަރުކުރުން.\n12. ކިޔަވައިދޭ މާއްދާއާއި ގުޅޭގޮތުން އިތުރު މުއްސަދިކަމެއް (ރިސޯސް) ބޭނުންވާ ޙަލަތުގައި ސްކޫލުގެ ވެރިންގެ ލަފަޔާއި އިރުޝާދުގެ މަތިން އެފަދަ ކަންތައްތައް ކޯޑިނޭޓް ކުރުން.\n13. ސްކޫލުގެ ފަރާތުން އިންތިޒާމް ކުރާ ޕްރޮފެޝަނަލް ޑިވެލޮޕްމަންޓް ޙަރަކާތްތަކުގައި ބައިވެރިވުން.\n14. މުދައްރިސުންގެ ފަންނީ ޤާބިލްކަން އިތުރުކުރުމަށް މިނިސްޓްރީއޮފް އެޑިޔުކޭޝަނާއި ދާއިރާގެ މުއައްސަސާތަކުން ބާއްވާ ޙަރަކާތްތަކުގައި ބައިވެރިވުމަށް ލިބޭ ފުރުޞަތުތަކުގައި ބައިވެރިވުމަށް ލިބޭ ފުރުޞަތުތަކުގައި ބައިވެރިވުން.\n15. ތަޢުލީމީ ދާއިރާ ހަރުދަނާކުރުމަށް މިނިސްޓްރީއޮފް އެޑިޔުކޭޝަނުން ކުރާ މަސައްކަތްތަކުގައި ބައިވެރިވުމަށް، މިނިސްޓްރީ އޮފް އެޑިޔުކޭޝަނުން އެދިއްޖެނަމަ، އެމަސައްކަތުގައި ބައިވެރިވެ އެއްބާރުލުން ދިނުން.\n1. ތަޢުލީމާއި ތަމްރީނު ލިބިފައިވާ މިންވަރު.\n2. މަސައްކަތުގެ ތަޖުރިބާ ލިބިފައިވާ މިންވަރު.\n3. މަސައްކަތުގެ ހުނަރާއި، ފެންވަރާއި ޤާބިލުކަމާއި ސިފަތައް.\n1. ފުރިހަމަ ކުރައްވާފައިވާ ވަޒީފާއަށް އެދޭ ފޯމު.\n2. ވަޒީފާއަށް އެދޭ ފަރާތުގެ ވަނަވަރު (ގުޅޭނެ ފޯނު ނަންބަރާއި އީ މެއިލް އެޑްރެސް ހިމެނޭގޮތަށް)\n3. ވަޒީއަށް އެދޭފަރާތުގެ ދިވެހި ރައްޔިތެއްކަން އަންގައިދޭ މުއްދަތުހަމަނުވާ ކާޑުގެ ދެފުށުގެ ލިޔުންތައްފެންނަ، އަދި ލިޔެފައިވާ ލިޔުންތައް ކިޔަން އެނގޭ ފަދަ ކޮޕީ.\n4. ލިބިފައިވާ ހުރިހާ ތަޢުލީމީ ސެޓްފިކެޓްތަކުގެ ކޮޕީ.\n5. ލިބިފައިވާ ތަޖުރިބާ އާއި ތަމްރީން އެގޭނެ ލިޔުންތަކުގެ ކޮޕީ.\nވަޒީފާއަށް އެދޭ ފޯމް މި ބަނޑިދޫ ކައުންސިލްގެ އިދާރާގެ ކައުންޓަރުން ލިބެން ހުންނާނެއެވެ. މަޤާމަށް އެދި ހުށައަޅަންޖެހޭ ތަކެތި ހުށައަޅާނީ 23 މެއި 2019 ވާ ބުރާސްފަތި ދުވަހުގެ 11.00 ގެ ކުރިން ބަނޑިދޫ ކައުންސިލްގެ އިދާރާއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައި ގަނެވޭނެއެވެ. އީ-މެއިލް އެޑްރެހަކީ [email protected] އެވެ. އެޕްލިކޭޝަން ފޯމާއެކު ހުށައަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލު ކުރެވޭނެއެވެ.\nމިމަޤާމަށް މީހަކު ހޮވުމަށް ބޭއްވޭ އިންޓަރވިއު އޮންނާނީ 26 މެއި 2019 އާއި 30 މެއި 2019 އާ ދެމެދު ދ. ބަނޑިދޫ ކައުންސިލް އިދާރާގައި ނުވަތަ ބަނޑިދޫ ކައުންސިލް އިދާރާއިން ހަމަޖައްސާތަނެއްގައެވެ. ވުމާއެކު މި ވަޒީފާއަށް ކުރިމަތިލާ ފަރާތްތަކުން، އެ ތާރީޚްތަކުގައި އިންޓަވިއުއަށް ޙާޟިރު ވުމަށް ތައްޔާރުވެގެން ތިބުން އެދެމެވެ.\nޕަބްލިޝްކުރި ގަޑި: 1328\nސުންގަޑި: 23 މޭ 2019 1100


Report: Hankede geri hus vege, afirin beynumy dhaaimee hallah – adduLIVE\nLast Updated: October 24, 19:24\nހަންކެޑެ ގެރި ހުސްވެގެ، ބޭނުމީ ދާއިމީ ހައްލައް\n1 Jul 11, 2020, 09:46 އަހުމަދު ނަސޫހް\nމަރަދޫއަށް އުދަ އެރުމުގެ ސަބަބުން ރަށުތެރެއަށް ލޮނު އަރާފައި - ފޮޓޯ: އައްޑޫލައިވް\nކޮންމެ ދުވަހަކި އެތައް ސަތޭކަ ބާކިން ބޭނުންކުރާ ހަންކެޑެ ކޯޒްވޭއަށް އިއްޔެ ހެއްނެއި އެރި އިރާއި އެކީ އަރަގެން ގެއި ރަޅަ. ހީވީ މީގެ ވިހި ތިރީސް އަހަރަ ފަހަތަށް ގެއި ހެން. މަގައް ރަޅަ އަރާވަރުން ވަގުތީ ގޮތުން ހިތަދޫއެއި ގުޅިފެއި އޮއް ރަށްކެޑާ އޮތީ ބަންދުވެފެއި.\nމީ އިއްޔެއި އޭގެ އިހައް ދުވަހި ވޭއް ފެށި ކަމައް ނުން. ފޭދޫ ހިއްކި ބިން ހިއްކާ ފެށި ހިސާބުން މިތަނަށް ނަގާ ރަޅަ ބިޔަވެ ވެލިކެޑާ ގެރޭއް ފަށަގައް. ދިޔަވަރަ ބޮނޑަ ވޭ ދުވަސްކެޑާއި ހަންކެ ބްރިޖާއި އެކެޑަށާއި މަރަދޫ ޓްރެކާ ދިމާލައް ރަޅަ އެއްލައި. މަރަދޫ އެތެރެ ލިންކާއި ދިމާލަށަސް ރަޅަ އެއްލައި.\nމީ ކުރިން ނިއެއްލާ ރަޅާކައް ވިއަސް މިއާއް މާބޮނޑަ ސަމާލު ކަމައް ކަމާއި ވޭނޑޭއް ތިބި ބާކިން ދިން ކަމައް ނިފެނެއި. އެހެން ނުން އެއްތެންނާ އަދަ މަގާއި ހަމާއް ރަޅަ އާކޯ އޮންނެނެއި ނިއަރާ ގޮތައް ހެދިފެއި.\nAddu City Maradhooaudha erun pic.twitter.com/zC9bVKehgV\n— addulive (@addulive) July 10, 2020\nކޮންމެ ފަހަރަކިއަސް އައްޑޫ ރައް ގެރި އުދަ އަރާ މައްސަލާއް ހައްލައް ހޯދާއް ތަންތަނުން މީހުން އާސް ސައްލާ ކެރަތާ. އަދާއި ހަމާއް އެދެވޭ ހައްލައް ނިލިބި އޮތީ އައްޑޫ ކަމާއި ހަވާލުވެ ތިބި މީހުން އެއް ގަލަކަށް ނިއެރިގެން.\nމަރަދޫ ފަތާ ޓްރެކް ސަރަޙައްދަށް އުދަ އަރަނީ!\nމި ސަރަޙައްދަކީ އާންމުކޮށް ދިޔަވަރު ބޮޑުވެ އުދަ އަރާ ދުވަސްތަކުގައި މަގުމައްޗަށް ލޮނުގަނޑު އަރާ ސަރަޙައްދަކަށް ވީއިރު އަދިވެސް މިކަމަށް ދާއިމީ ޙައްލެއް ހޯދިފައެއް ނުވޭ! @SobeAbdulla pic.twitter.com/vKJbmXfZf0\nހަންކެޑާއި އެއްވަރައް ހިތަދޫ، މަރަދޫ އަދި މަރަދޫ ފޭދޫ ގޮނޑަދަށުނަސް އެއްލާ ރަޅަ ގޭގޭ ގިފިލިއެއި ހަމާއް ތެބެ ނަގައި. ފެން ވަޑާ ލޮނަވެ ނިމިގެ އަންނައުނު ދޯނެނެ ފެނައް ގޭކި ނެއް، ހިފައި ގިނިވޭނޑޭ އެއްވިއަސް އެއްތައް ނެއް ދަބަރަ ނިޖަހާ.\nމިވާހަކަ ދައްކާތާން މަދަހެއި ދުވަހައް ނުން، އެނައްކަލާއި އަސް މިވާހަކަ ދައްކާ މިޖެހެނީ ކުރިން ފަހަރައް ވަނި މިފަހަރަ ލިބެނެ ގެއްލުން ބޮނޑަވެގެން ގޭމެއި. ހައްލައް ނިލިބި ކެރާއް ހިނގާ ކަމަކަސް ރައްޔިތުންނަށް ނިއެނގި ބިރިވެރިކަމަކި އެތެރެ ތިބޭއް ޖެހޭ ހެދީ.


ޢަޤީދާގެ ފިލާވަޅު3(ޢަޤީދަތުއް ޠަޙާވިއްޔާގެ ޝަރަޙަ) – DhiSalafiyyah\nޢަޤީދާގެ ފިލާވަޅު3(ޢަޤީދަތުއް ޠަޙާވިއްޔާގެ ޝަރަޙަ)\n30/10/2011 ޢަޤީދާއާއި ފިރުޤާތައް, ފިލާވަޅު, ދީންއައްޝައިޚް މުޙައްމަދު ސިނާން\nقَالَ الْعَلَّامَةُ حُجَّةُ الْإِسْلَامِ أَبُو جَعْفَرٍ الْوَرَّاقُ الطَّحَاوِيُّ -بِمِصْرَ- رحمه الله:\nهَذَا ذِكْرُ بَيَانِ عَقِيدَةِ أَهْلِ السُّنَّةِ وَالْجَمَاعَةِ، عَلَى مَذْهَبِ فُقَهَاءِ الْمِلَّةِ: أَبِي حَنِيفَةَ النُّعْمَانِ بْنِ ثَابِتٍ الْكُوفِيِّ، وَأَبِي يُوسُفَ يَعْقُوبَ بْنِ إِبْرَاهِيمَ الْأَنْصَارِيِّ، وَأَبِي عَبْدِ اللَّهِ مُحَمَّدِ بْنِ الْحَسَنِ الشَّيْبَانِيِّ -رِضْوَانُ اللَّهِ عَلَيْهِمْ أَجْمَعِينَ- وَمَا يَعْتَقِدُونَ مِنْ أُصُولِ الدِّينِ، وَيَدِينُونَ بِهِ رَبَّ الْعَالَمِينَ.\nއަލްޢައްލަމާ ޙުއްޖަތުލް އިސްލާމް އަބޫ ޖަޢްފަރުއް ވައްރާޤުއް ޠަޙާވީ ރަޙިމަހުﷲ ތަޢާލާ މިޞްރުގައި ވިދާޅުވިއެވެ.\nމިބަޔާންކޮށްދެނީ މިމިއްލަތުގެ ފިޤްހު ޢިލްމުވެރިންކަމުގައިވާ، އަބޫ ޙަނީފާ ނުޢުމާން ބިން ޘާބިތިލް ކޫފީއާއި، އަބޫ ޔޫސުފް ޔަޢްޤޫބު ބިން އިބްރާހީމުލް އަންޞާރީއާއި، އަބޫ އަބްދުﷲ މުޙައްމަދު ބިން އަލްޙަސަން އައްޝައިބާނީ (رضوان الله عليهم أجمعين) ގެ މަޛްހަބުގައި ސުންނަތާއި ޖަމާޢަތުގެ އަހުލުވެރިން (أهل السنة والجماعة) ގެ ޢަޤީދާއެވެ. އަދި ދީނުގެ އުޞޫލުތަކާމެދު އެބޭކަލުންގެ ޢަޤީދާއާއި ޢާލަމްތަކުގެ ވެރި ربّ އަށް އެބޭކަލުން ދީންވެރިވިގޮތެވެ.\n(ކުރީގެ ބަޔާ ގުޅޭ)\nأهل السنة والجماعةގެ ޚާއްޞަކަން:\nއެހެން ފިރުޤާތަކުގެ އަހުލުވެރިންނާ ޚިލާފަށް ސުންނަތާއި ޖަމާޢަތުގެ އަހުލުވެރިންގެ ޚާއްޞަކަންތައްތަކެއްވެއެވެ. މިކަންކަމަކީ އެބައިމީހުން ޙައްޤުގެ މަގުގައި ޘާބިތުވެ، ބާޠިލުމަގުތަކުން ދުރުވެގަތުމަށް މަގުދައްކާ ކަންކަމެވެ. އެގޮތުން ބައެއް މުހިއްމު ކަންކަމަކީ:\n1. އެބައިމީހުން މައްސަލަތަކުގައި ހަމައެކަނި ރުޖޫޢަވަނީ ޤުރުއާނަށާއި ސުންނަތަށް: ސުންނަތާއި ޖަމާޢަތުގެ އަހުލުވެރިން ޢަޤީދާއާއި، އަޅުކަމާއި، މުޢާމަލާތާއި، ސުލޫކާއި، އަޚުލާޤާއި ގުޅޭ އެންމެހާ މައްސަލަތަކެއްގައި ރުޖޫޢަވަނީ ﷲގެ ފޮތް ކީރިތި ޤުރުއާނަށާއި، އެޤުރުއާން މީސްތަކުންނަށް ބަޔާންކޮށްދެއްވި މާތް ނަބިއްޔާ ޞައްލަﷲ ޢަލައިހިވަސައްލަމަގެ ސުންނަތަށެވެ. ކީރިތި ޤުރުއާނަކީ އެންމެހާ ބާޠިލުކަމަކުން އެއްކިބާވެގެންވާ ޙައްޤުފޮތެވެ. ހަމައެހެންމެ، ނަބިއްޔާ ޞައްލަﷲ ޢަލައިހިވަސައްލަމަގެ ސުންނަތަކީ ކީރިތި ޤުރުއާނުގެ ތަފްސީރެވެ. ކީރިތި ޤުރުއާނާއި ސުންނަތަކީ އެންމެހާކަމެއް މޮޅަށް ދެނެވޮޑިގެންވާ ޙަކީމްވަންތަ ﷲ ސުބުޙާނަހޫ ވަތަޢާލާގެ ޙަޟްރަތުން އައިސްފައިވާ ދޭއްޗެވެ. މިދެމަޞްދަރު މަގުދައްކައިދެނީ ޙައްޤުމަގަށެވެ. އަދި މިދެމަޞްދަރާ ފުށުއަރާކޮންމެކަމަކީ ބާޠިލުކަމެކެވެ. ޢިލްމުވެރިންގެ އިޖުމާޢު އަންނަނީ މިދެމަޞްދަރުންނެވެ. އެއެއްޗެއްގައި ޙައްޤު ވާއެއްޗެއް މަގުދައްކައިދޭނީ ޙައްޤުމަގަށްކަމާމެދު ޝައްކެއްނެތެވެ.\nއެހެންކަމުން، ސުންނަތާއި ޖަމާޢަތުގެ އަހުލުވެރިން ދީނުގެ އެންމެހާކަމެއްގައި ބައްލަވަނީ އެދެމަޞްދަރަށެވެ. އެދެމަޞްދަރުގައިވާ ގޮތަށް ޢަމަލުކުރައްވައެވެ. އަދި އެދެމަޞްދަރާ ފުށުއަރާ ކޮންމެ ކަމަކާއި ބަހަކުން ދުރުވެވަޑައިގަންނަވައެވެ. އެބަސްބުނިމީހަކީ ކޮންމެ މީހެއްކަމުގައި ވީނަމަވެހެވެ.\n2. އެބައިމީހުން ޤުރުއާނާއި ސުންނަތް ދެނެގަތުމުގައި ރުޖޫޢަވަނީ ސަލަފުންނަށް: ސަލަފުންނަކީ މާތްވި ތިންޤަރުނުގެ ބޭކަލުންނެވެ. އެއީ ޞަޙާބީންނާއި، ތާބިޢީންނާއި، އަތުބާޢުއް ތާބިޢީންނެވެ. ސުންނަތާއި ޖަމާޢަތުގެ އަހުލުވެރިން ޤުރުއާނާއި ސުންނަތް މާނަކޮށް ދެނެގަތުމުގައި ރުޖޫޢަވެވަޑައިގަންނަވަނީ މިއުއްމަތުގެ ކުރީގެ ބޭކަލުން އެދެމަޞްދަރު މާނަކުރެއްވިގޮތަށެވެ. މިގޮތުން ޞަޙާބީންނަކީ މިއުއްމަތުގެ އެންމެ ހެޔޮ، ފިޤުހުވެރި، ޢިލްމުވެރި ބޭކަލުންނެވެ. އެބޭކަލުން މިދެމަޞްދަރުގެ މާނަ ލިބިގެންނެވީ ސީދާ މާތް ނަބިއްޔާ ޞައްލަﷲ ޢަލައިހިވަސައްލަމަގެ އަރިހުންނެވެ. ހަމައެހެންމެ، ޤުރުއާނާއި ސުންނަތް ބާވާލެއްވުނީ އެބޭކަލުންގެ ބަހުންނެވެ. އެބޭކަލުން މިދެމަޞްދަރުން ދޭހަކޮށްދޭ މާނަ މާތް ނަބިއްޔާގެ އަރިހުން އެންމެ ފުރިހަމައަށް ދެނެގަނެ، އެއަށް ޢަމަލުކޮށް، އެބޭކަލުންގެ ފަހުން ވަޑައިގެންނެވި ތާބިޢީންނަށް އަމާނާތްތެރިކަމާއެކު ފޯރުކޮށްދެއްވިއެވެ. ހަމައެހެންމެ، ތާބިޢީން އަމާނާތެރިކަމާއެކު އަތުބާޢުއް ތާބިޢީންނަށް ފޯރުކޮށްދެއްވިއެވެ. ޞަޙާބީން ދައްކަވާ ދެއްވި މަގަކީ އެންމެހާގޮތަކުން ޙައްޤުމަގުކަމުގައި ބަޔާންކުރައްވައި ﷲ ވަޙީ ކުރައްވާފައިވެއެވެ. ((وَالسَّابِقُونَ الأَوَّلُونَ مِنْ الْمُهَاجِرِينَ وَالأَنصَارِ وَالَّذِينَ اتَّبَعُوهُمْ بِإِحْسَانٍ رَضِيَ اللَّهُ عَنْهُمْ وَرَضُوا عَنْهُ وَأَعَدَّ لَهُمْ جَنَّاتٍ تَجْرِي تَحْتَهَا الأَنْهَارُ خَالِدِينَ فِيهَا أَبَداً ذَلِكَ الْفَوْزُ الْعَظِيمُ)) سورة التوبة : 100 މާނައީ : “މުހާޖިރުންނާއި އަންޞާރުންގެ ތެރެއިން ކުރިން އިސްނެންގެވި ބޭކަލުންނާއި، ހެޔޮގޮތުގައި އެބައިމީހުންނަށް ތަބާވީ މީހުން (ދަންނާށެވެ!) ﷲ އެބައިމީހުނަށް ރުހިވޮޑިގެންފިއެވެ. އަދި އެބައިމީހުން އެއިލާހަށް ރުހުނެވެ. އަދި އެތަންތާނގެ ދަށުން ކޯރުތައް ހިނގަހިނގާ ހުންނަ ސުވަރުގެތައް، އެއިލާހު އެބައިމީހުންނަށްޓަކައި ތައްޔާރުކުރެއްވިއެވެ. އެތާނގައި އެބައިމީހުން ދެމިތިބެނިވިގޮތުގައެވެ. ބޮޑުވެގެންވާ ނަސީބު ލިބުމަކީ އެއީއެވެ.” މިއާޔަތުގައި ﷲ އެވަނީ ޞަޙާބީންނަށާއި، އެބޭކަލުންނަށް ހެޔޮގޮތުގައި ތަބާވާމީހުންނަށް ޘަނާ ވަޙީކުރައްވާފައެވެ.\nސަލަފުން ޤުރުއާނާއި ސުންނަތް މާނަކުރެއްވިގޮތަށް މާނަނުކުރުމުގެ ސަބަބުން ތަފާތު ބައިތަކަށް އިސްލާމީ އުއްމަތް ބައިވެގެންގޮސް ފިރުޤާތައް އުފެދުނެވެ. މިއިން ކޮންމެ ފިރުޤާއެއްގެ ބަޔަކުވެސް މިދެމަޞްދަރު މާނަކުރަނީ އެބައިމީހުންނަށް ފެންނަގޮތެއްގެ މައްޗަށެވެ. ނަތީޖާއަކަށްވެގެން ދިޔައީ ޙައްޤުމަގުން އެއްކިބާވެގެންގޮސް، ވާވަދެގެން ދިޔުމެވެ.\n3. އެބައިމީހުންގެ މަގަކީ ޢަދުލުވެރި މަގެއް: ސުންނަތާއި ޖަމާޢަތުގެ އަހުލުވެރިންގެ މަގަކީ ޢަޤީދާއާއި އަޙްކާމުގެ މަސްއަލަތަކުގައި ހައްދުފަހަނައަޅާ ދިޔުމެއް ނުވާ، އަދި ފަރުވާކުޑަކަމުންގޮސް އޭގެ ހައްދުން ނެއްޓުމެއްނުވާ މެދުމިނުގެ ޢަދުލުވެރި މަގެކެވެ. މިއީ ﷲ ސުބުޙާނަހޫ ވަތަޢާލާ މިއުއްމަތް ލައްވަވާފައިވާ މަގެވެ. އެއިލާހު ވަޙީ ކުރައްވާފައިވެއެވެ. ((وَكَذَلِكَ جَعَلْنَاكُمْ أُمَّةً وَسَطاً)) سورة البقرة: 143 މާނައީ : “އަދި ހަމަ އެފަދައިން، މެދުމިން އުއްމަތެއް ކަމުގައި ތިމަންއިލާހު ތިޔަބައިމީހުން ލެއްވީމެވެ.” މިއާޔަތުގައިވާ ((وَسَطاً)) ގެ މުރާދަކީ ޢަދުލުވެރިކަން ކަމުގައި ޞަޙީޙުލް ބުޚާރީގައި ރިވާވެފައިވެއެވެ. (ބައްލަވާ: ޞަޙީޙުލް ބުޚާރީ: ޙަދީޘް ނަންބަރު: 4487).\nމިގޮތުން ސުންނަތާއި ޖަމާޢަތުގެ އަހުލުވެރިންގެ މަގަކީ ހައްދުފަހަނައަޅާފައިވާ ފިރުޤާތަކާއި، ފަރުވާކުޑަކަމުންގޮސް އޭގެ ހައްދުން ނެއްޓުމެއްނުވާ މަގެވެ. މިސާލަކަށް ޚަވާރިޖުންނަށާއި މުރުޖިޢާއިންނަށް ބަލާލަމާތޯއެވެ. މިދެބަޔަކީވެސް އިސްލާމްދީނުގައި އުފެދިގެން އައި ދެފިރުޤާއެވެ. މިގޮތުން ޚަވާރިޖުން ޤަބޫލުކުރާގޮތުގައި ޒިނޭ، ވައްކަންކުރުން ފަދަ ބޮޑުފާފައެއް ކޮށްފިނަމަ، އެމީހެއްގެ ކިބައިން އީމާންކަން ނިގުޅި، ދީނުން ބޭރުވެ އަބަދުގެ އަބަދަށް ނަރަކައަށް ވަންނަހުއްޓެވެ. މިއާއިޚިލާފަށް މުރުޖިޢާއިން ޤަބޫލުކުރާގޮތުގައި ބޭރުފުށުން ކުރެވޭ ޢަމަލުތަކަކީ އީމާންކަމަށް އެއްވެސް އަޘަރެއް ކުރާ އެއްޗެއް ނޫނެވެ. އެންމެންގެ އީމާންކަމަކީ ހަމަހަމައެއްޗެކެވެ. އަބޫބަކުރުގެފާނު ފަދަ ބޭކަލުންގެ އީމާންކަމާއި، އިސްލާމަކަށްވެހުރެ ފާފަކުރާ ފާޖިރެއްގެ އީމާންކަމާ ހަމަހަމަވާނެއެވެ. ސުންނަތާއި ޖަމާޢަތުގެ އަހުލުވެރިންގެ މަގަކީ ބޮޑު ފާފައެއް ކޮށްފިމީހާ، އެމީހާ އެފާފައެއް ޙަލާލުނުކުރާހާ ހިނދަކު ދީނުން ބޭރުނުވާނެއެވެ. އަދި ތައުބާނުވެ މަރުވެއްޖެނަމަ، ﷲ ސުބުޙާނަހޫ ވަތަޢާލާގެ އޯގާވަންތަވެރިކަމުން އެމީހަކަށް އެފާފަ ޢަފޫކުރައްވަފާނެއެވެ. ނުވަތަ އެއިލާހުގެ ޙިކުމަތްތެރިކަމާއި ޢަދުލުވެރިކަމާއެކު އެމީހާގެ އެފާފައާ އެއްވަރަށް ނަރަކާގައި ޢަޛާބު ދެއްވުމަށްފަހު ސުވަރުގެ ވައްދަވާ ހުއްޓެވެ. އެހެނީ، ސުންނަތާއި ޖަމާޢަތުގެ އަހުލުވެރިން އީމާންވާގޮތުގައި ނަރަކާގައި އަބަދުގެ އަބަދަށް ހުންނާނެ ބަޔަކީ ހަމައެކަނި ކާފަރުންނެވެ. އަދި އީމާންކަމަކީ ﷲ އަށް ކިޔަމަންތެރިވިވަރަކަށް އިތުރުވެ، އެއިލާހަށް އުރެދުނުވަރަކަށް މަދުވާ އެއްޗެކެވެ. މިކަމާގުޅޭ ވާހަކަތައް އީމާންކަމާބެހޭ ބައިގައި އަދިފަހުން އަންނަ ހުއްޓެވެ. إن شاء الله.\nހަމަމީގެ އަނެއް މިސާލަކީ ޤަދަރީންނާއި ޖަބަރީންނެވެ. މިއީވެސް ދެފިރުޤާއެވެ. މީގެ ތެރެއިން ޤަދަރީން ޤަބޫލުކުރާގޮތުގައި އިންސާނާގެ ޢަމަލުތައް އެނާ އެޢަމަލެއް ކުރުމުގެ ކުރިން ﷲ ސުބުޙާނަހޫ ވަތަޢާލާ އޭނާ އެޢަމަލުކުރާނެކަން ދެނެވޮޑިގެންނުވެއެވެ. ޖަބަރީން ޤަބޫލުކުރާގޮތުގައި ﷲ ސުބުޙާނަހޫ ވަތަޢާލާ ވަނީ އިންސާނާ ވަކިގޮތަކަށް އުޅުމަށް މަޖުބޫރު ކުރައްވާފައެވެ. ހެޔޮޢަމަލުކުރާ މީހާ ހެޔޮ ޢަމަލުއެކުރަނީ ﷲ އޭނާއަށް އެކަން މަޖުބޫރުކުރައްވާފައިވާތީއެވެ. އަދި ނުބައި ޢަމަލު ކުރާ މީހާ ނުބައި ޢަމަލުއެކުރަނީ ﷲ އޭނާއަށް އެކަން މަޖުބޫރުކުރައްވާފައިވާތީއެވެ. އެހެނީ، ﷲ ވަނީ އެންމެހާކަމެއް ހިނގާނެގޮތް ލިޔުއްވާފައެވެ. މިމަސްއަލާގައި ސުންނަތާއި ޖަމާޢަތުގެ އަހުލުވެރިންގެ ޤަބޫލުކުރާގޮތުގައި ﷲ ސުބުޙާނަހޫ ވަތަޢާލާއީ އެންމެހާ ކަމެއް އެންމެ މޮޅަށް ދެނެވޮޑިގެންވާ އިލާހެވެ. އެންމެހާ ޚަލްޤުތަކެއް ޚަލްޤުކުރެއްވުމުގެ ކުރިންވެސް ﷲ އެޚަލްޤުތަކުގެ އެންމެހާ ކަމެއް، އެއްވެސް ކަމެއް ސިއްރުވެ ވަންހަނާނުވާގޮތުގެ މަތީން މޮޅަށް ދެނެވޮޑިގެންވެއެވެ. އަދި އެއިލާހުވަނީ ލަވްޙުލް މަޙްފޫޡުގައި ޚަލްޤުތަކުންގެ އެންމެހާކަމެއް ލިޔުއްވާފައެވެ. އަދި އެއިލާހަކީ ޛައްރެއްގެ މިންވަރު ވިޔަސް އެއިލާހުގެ އަޅުތަކުންނަށް އަނިޔާވެރިވެވޮޑިނުގަންނަވާ އިލާހެވެ. އެއިލާހުގެ ނަބިއްޔާ ޙަދީޘް ކުރައްވާފައިވެއެވެ. “مَا مِنْكُمْ مِنْ أَحَدٍ إِلاَّ وَقَدْ كُتِبَ مَقْعَدُهُ مِنَ الْجَنَّةِ وَمَقْعَدُهُ مِنَ النَّارِ.” فَقَالُوا: يَا رَسُولَ اللهِ أَفَلاَ نَتَّكِلُ؟ فَقَالَ: “اعْمَلُوا فَكُلٌّ مُيَسَّرٌ.” ثُمَّ قَرَأَ: ((وَصَدَّقَ بِالْحُسْنَى * فَسَنُيَسِّرُهُ لِلْيُسْرَى * وَأَمَّا مَنْ بَخِلَ وَاسْتَغْنَى * وَكَذَّبَ بِالْحُسْنَى * فَسَنُيَسِّرُهُ لِلْعُسْرَى)) سورة الليل: 6-10 މާނައީ: “އެމީހަކު ސުވަރުގޭގައި ހުންނާނެތަނާއި ނަރަކާގައި ހުންނާނެތަން ލިޔުއްވާފައިވާ ނުވާ އެއްވެސް މީހަކު ތިޔަބައިމީހުންގެ ތެރެއަކުނުވެއެވެ.” ފަހެ، އެބޭކަލުން (އެބަހީ ޞަޙާބީން) ދެންނެވިއެވެ. އޭ ﷲގެ ރަސޫލާއެވެ! އެހެންވެއްޖެނަމަ ތިމަންމެން (ޢަމަލުނުކޮށް) އެކަމަށް ބަރޯސާވެގެން ހުންނަންވީތޯއެވެ؟ އެހިނދު އެކަލޭގެފާނު ޙަދީޘް ކުރެއްވިއެވެ. “ތިޔަބައިމީހުން ޢަމަލުކުރާށެވެ. ފަހެ، ކޮންމެ މީހަކަށް އެމީހާގެ މަގު ވަނީ ފަސޭހަކުރެވިގެންނެވެ.” ދެން އެކަލޭގެފާނު ކިޔަވާ ވިދާޅުވިއެވެ. ((وَصَدَّقَ بِالْحُسْنَى * فَسَنُيَسِّرُهُ لِلْيُسْرَى * وَأَمَّا مَنْ بَخِلَ وَاسْتَغْنَى * وَكَذَّبَ بِالْحُسْنَى * فَسَنُيَسِّرُهُ لِلْعُسْرَى)) މާނައީ: “އަދި އެންމެ ހެޔޮބަސް (އެބަހީ ޝަހާދަތުގެ ކަލިމައާއި އެކަލިމައިގެ ސަބަބުން އެނގުން ލާޒިމުކުރާ ކަންކަން) ތެދުކުރިމީހާ ދަންނާށެވެ! ފަހެ، ތިމަންއިލާހު ފަސޭހަކަން ހުރިމަގަށް އެމީހަކަށް މަގު ފަހިކޮށްދެއްވާ ހުށީމެވެ. އަދި ދަހިވެތިވެ، ﷲ ފިޔަވައި އަމިއްލަޔަށް ފުދިގެންކަމަށްހީކޮށް (އެބަހީ އެއިލާހަށް އަޅުކަންކުރުމުން އެއްކިބާވެ)، އަދި އެންމެ ހެޔޮބަސް ދޮގުކުރިމީހާ ދަންނާށެވެ! ފަހެ، ތިމަންއިލާހު ދަތިކަންހުރި މަގަށް އެމީހަކަށް މަގު ފަހިކޮށްދެއްވާ ހުށީމެވެ.” (ބުޚާރީ :4947 ، މުސްލިމް: 2647). އެހެންކަމުން، މީސްތަކުންނަށް އޮތީ ﷲ ސުބުޙަނަހޫ ވަތަޢާލާއަށް ތަވައްކުލުކުރުމާއެކު ޢަމަލުކުރުމެވެ. އިންސާނާއަށް ﷲ ވަނީ ދެމަގު ދައްކަވާ ދެއްވާފައެވެ. އޭނާ ޚިޔާރުކުރިމަގަކަށް އެއިލާހު އޭނާއަށް މަގު ފަހިކޮށްދެއްވާނެއެވެ. އަދި އެންމެހާ ކަމެއް ހިނގާހުށީ އެއިލާހުގެ ޢިލްމުފުޅުގެ ދަށުން، އެއިލާހު ޤަދަރުކުރައްވާފައިވާ ގޮތަށެވެ.\nމިއީ އެހެން ފިރުޤާތަކާ ސުންނަތާއި ޖަމާޢަތުގެ އަހުލުވެރިންނާ ހުރި ބޮޑު ތަފާތެކެވެ. ސުންނަތާއި ޖަމާޢަތުގެ އަހުލުވެރިން ޢަޤީދާ އާއި އަޙްކާމުގެ މަސްއަލާތަކުގައި ޢަދުލުވެރިކަމާއެކު މެދުމިނުގެ މަގު ޚިޔާރުކުރެއެވެ.\n4. ޙުކުމުގައި މުތަވާތިރު ޙަދީޘާއި އާޙާދު ޙަދީޘް ތަފާތު ނުކުރުން: ސުންނަތާއި ޖަމާޢަތުގެ އަހުލުވެރިންގެ އަރިހުގައި ޙުކުމުގައި މުތަވާތިރު ޙަދީޘާއި އާޙާދު ޙަދީޘަކީ ޙުއްޖަތެކެވެ. އަދި އެދެވައްތަރު ޙަދީޘް ޢަޤީދާގެ މަސްއަލަތަކުގައާއި އަޙްކާމުގެ މަސްއަލަތަކުގައި ފަރަޤުނުކުރައްވައެވެ. މުތަވާތިރު ޙަދީޘަކީ ޙަދީޘެއްގެ ސަނަދުގެ ކޮންމެ ގިންތިއަކުން އެތައް ރާވީންނެއް ރިވާކުރައްވާފައިވާ، އަދި އެޙަދީޘެއްގައި ދޮގެއް އެކުލެވިގެންވުން މުސްތަޙީލު ޙަދީޘެވެ. އާޙާދު ޙަދީޘަކީ މުތަވާތިރުގެ ދަރަޖައަށް ނުފޯރާ ހަދީޘެވެ. ބައެއް ފިރުޤާތަކުގެ މީހުން އާޙާދުޙަދީޘްތައް ރައްދުކުރެއެވެ. ނުވަތަ ޢަޤީދާގެ މަސްއަލަތަކުގައި މިފަދަ ޙަދީޘްތައް ނުނަގައި ފިޤުހުގައި މިހަދީޘްތައް ނަގައެވެ. މިފަދަ ފިރުޤާތަކުގެ މީހުންގެ މިމަގުއޮޅުމުގެ ސަބަބުން ދީނުގެ މުހިއްމު މަސްއަލަތަކާގުޅޭ ވަރަށް ގިނަ ޙަދީޘްތައް ޤަބޫލުނުކޮށް ރައްދުކުރެއެވެ. ނަތީޖާއަކަށްވީ ދީނުގެ ތެރެއަށް އަމިއްލަ ގޮތްތައް ވަދެ މަގުއޮޅިގެން ދިޔުމެވެ.\nސުންނަތާއި ޖަމާޢަތުގެ އަހުލުވެރިން މުތަވާތިރުކޮށް ނުވަތަ އާޙާދުކޮށްނަމަވެސް ޞައްޙަ ޙަދީޘެއް ނަމަ އެއީ އެބައިމީހުންގެ އަރިހުގައި ޙުއްޖަތެކެވެ. އަދި ޢަޤީދާގެ މަސްއަލަތަކުގައިވެސް އަދި ފިޤުހީ މަސްއަލަތަކުގައިވެސް އެއީ ޙުއްޖަތެކެވެ.\n5. ޤުރުއާނާއި ސުންނަތަށް ތަބާވުން: ސުންނަތާއި ޖަމާޢަތުގެ އަހުލުވެރިންގެ އެންމެ މުހިއްމު އެއްކަމަކީ އެންމެހާ ޙާލަތެއްގައިވެސް ޤުރުއާނަށާއި މާތް ނަބިއްޔާ މުޙައްމަދު ޞައްލަﷲ ޢަލައިހިވަސައްލަމަގެ ސުންނަތައް ފުރިހަމައަށް ބޯލަނބައި ކިޔަމަންތެރިވުމެވެ. މިގޮތުން ޢަޤީދާގެ މަސްއަލަތަކުގެ ތެރެއިން ބައެއް ކަންކަމަކީ، ޚާއްޞަކޮށް ޣައިބުގައިވާ ކަންކަމަކީ އިންސާނުންގެ ބުއްދިއަށް ތަސައްވުރު ނުކުރެވުނުކަމެއްކަމުގައިވީނަމަވެސް ޤުރުއާނާއި ސުންނަތުގައި އެކަން ޘާބިތުވެއްޖެނަމަ ތެދުހިތުން އެކަމެއް ޤަބޫލުކުރުމެވެ. ﷲ ސުބުޙާނަހޫ ވަތަޢާލާއާ މަޢުރިފާކޮށް ދެނެގަތުމުގައްޔާއި، މަލާއިކަތުންގެ ޚަބަރުތަކާއި، ކަށްވަޅުގެ ޚަބަރުތަކާއި، އާޚިރަތްދުވަހުގެ ޚަބަރުތަކަކީ އިންސާނުންނަށް ޣައިބުގައިވާ ކަންކަމެވެ. އެފަދަ ކަންކަން ހަމައެކަނި އެނގޭނެގޮތަކީ ޤުރުއާނާއި ސުންނަތުގެ އަލީގައެވެ. އެދެމަޞްދަރުން އަންގަވާ ދެއްވާފައިވާ ޚަބަރެއްގެ އިތުރަށް، އެއިންއެއްވެސް ކަމަކީ އިންސާނާގެ ބުއްދިން ވިސްނައި، އެކަންކަމާމެދު ގޮތް ކިޔޭނޭ ކަންކަމެއް ނޫނެވެ. އިންސާނާގެ ބުއްދިއާއި ވިސްނުމަކީ ފުރިހަމަ އެއްޗެއް ނޫންކަމާމެދު ޚުދު އިންސާނާވެސް އަމިއްލައަށް ހެކިވާނެއެވެ. އެހެންވެއްޖަނަމަ، އިންސާނާގެ ބުއްދިއާއި ވިސްނުމަށް ބަރޯސާވެގެން ކޮންމެ ކަމަކީ، ޚާއްޞަކޮށް އޭނާއަށް ޢިލްމެއްނުވާކަންކަމަކީ، ވަކިގޮތަކަށް ނިންމޭނެ ކަންކަމެއް ނޫނެވެ. އެހެންކަމުން، ސުންނަތާއި ޖަމާޢަތުގެ އަހުލުވެރިން އަބަދުވެސް ތަބާވަނީ ބާޠިލެއްނުވާ ހައްޤު ފޮތް ޤުރުއާނަށާއި ސުންނަތަށެވެ. އެކަމަކީ އިންސާނާގެ ބުއްދިއާއި ވިސްނުމަށް ނުގެނެވޭފަދަ ކަމެއްކަމުގައި ވީނަމަވެހެވެ.\nއިސްވެމިދިޔައީ އެހެން ފިރުޤާތަކުގެ އަހުލުވެރިންނާ ޚިލާފަށް ސުންނަތާއި ޖަމާޢަތުގެ އަހުލުވެރިން ގެންގުޅޭ ބައެއް ޚާއްޞަ، މުހިއްމުކަންތައްތަކެވެ.\n* އިމާމް ޠަޙާވީގެ ބަސްފުޅު هَذَا ذِكْرُ بَيَانِ عَقِيدَةِ أَهْلِ السُّنَّةِ وَالْجَمَاعَةِ، عَلَى مَذْهَبِ فُقَهَاءِ الْمِلَّةِ: أَبِي حَنِيفَةَ النُّعْمَانِ بْنِ ثَابِتٍ الْكُوفِيِّ، وَأَبِي يُوسُفَ يَعْقُوبَ بْنِ إِبْرَاهِيمَ الْأَنْصَارِيِّ، وَأَبِي عَبْدِ اللَّهِ مُحَمَّدِ بْنِ الْحَسَنِ الشَّيْبَانِيِّ -رِضْوَانُ اللَّهِ عَلَيْهِمْ أَجْمَعِينَ- وَمَا يَعْتَقِدُونَ مِنْ أُصُولِ الدِّينِ، وَيَدِينُونَ بِهِ رَبَّ الْعَالَمِينَ. ދަންނައެވެ.\nއިމާމް ޠަޙާވީ ރަޙިމަހުﷲ އަންނަނިވި ޞަފްޙާތަކުގައި ބަޔާންކުރައްވާ ޢަޤީދާ ބިނާވެފައިވަނީ މިމިއްލަތުގެ ފިޤްހު ޢިލްމުވެރިންކަމުގައިވާ، އަބޫ ޙަނީފާ ނުޢުމާން ބިން ޘާބިތިލް ކޫފީއާއި، އަބޫ ޔޫސުފް ޔަޢްޤޫބު ބިން އިބްރާހީމުލް އަންޞާރީއާއި، އަބޫ އަބްދުﷲ މުޙައްމަދު ބިން އަލްޙަސަން އައްޝައިބާނީ ރަޙިމަހުމުﷲ ގެ ގޮތްކޮޅަށެވެ. މިބޭކަލުންގެ ޢަޤީދާގެ ގިނަ މަސްއަލަތަކުގައި މަގަކީ ސުންނަތާއި ޖަމާޢަތުގެ އަހުލުވެރިންގެ މަގެވެ. ނަމަވެސް، ޢަޤީދާގެ ވަރަށް މުހިއްމު އެއްބައިކަމުގައިވާ އީމާންކަމަކީ ކޮބައިކަމާމެދު މިބޭކަލުން ސުންނަތާއި ޖަމާޢަތުގެ އަހުލުވެރިންނާ ޚިލާފުވެފައިވެއެވެ. މިބޭކަލުންގެ އަރިހުގައި އީމާންކަމަކީ ދުލުން އިޤުރާރުވުމާއި ހިތުން ތެދުކުރުމެވެ. ބޭރުފުށުގެ ގުނަންތަކުން ކުރާ ޢަމަލުތައް އީމާންކަމުގެ ތެރޭގައި ނުހިމަނުއްވައެވެ. އަދި އީމާންކަމުގައި އެންމެން ވަނީ ހަމަހަމަވެގެންނެވެ. މިއީ ކުރިން ދެންނެވިފައިވާނޭ ފަދައިން މުރުޖިއާއިން ދެކޭގޮތެވެ. މިއާޚިލާފަށް ސުންނަތާއި ޖަމާޢަތުގެ އަހުލުވެރިންގެ އަރިހުގައި އީމާންކަމަކަމުގެ ތެރެއަށް ދުލުން ބުނެވޭ ބަހާއި، ހިތުން ޤަބޫލުކުރެވޭ ޤަބޫލުކުރުމާއި، ބޭރުފުށުގެ ގުނަންތަކުން ކުރާ ޢަމަލުތައް ހިމަނުއްވައެވެ. އެހެންކަމުން، އިމާމް ޠަޙާވީ ރަޙިމަހުﷲ މިބަޔާން ކުރައްވާ ޢަޤީދާ ބިނާވެފައިވަނީ ޢާއްމުކޮށް ސުންނަތާއި ޖަމާޢަތުގެ އަހުލުވެރިންގެ ޢަޤީދާއަށެވެ. އަދި ޚާއްޞަކޮށް އަބޫ ޙަނީފާއާއި، އަބޫ ޔޫސުފްއާއި، އަބޫ އަބްދުﷲ އައްޝައިބާނީ ރަޙިމަހުމުﷲ ގެ ޢަޤީދާއަށެވެ.\nގިނަ މަސްއަލަތަކުގައި މަގަކީ “أهل السنة والجماعة” ގެ މަގުކަމުގައިވާނަމަ ބައެއް ފިރުޤާތަކުގެ މީހުން، ބައެއް ޢިލްމުވެރިން “أهل السنة والجماعة” ގެ ތެރޭގައި ހިމަނުއްވައެވެ. މިއީ ކުށެކެވެ. އެހެނީ، “أهل السنة والجماعة” އަކީ ޢަޤީދާގެ އެންމެހާ އުޞޫލެއްގައި ސުންނަތަށް ތަބާވެ، ސަލަފު ބޭކަލުން ދެއްކެވިގޮތުގައި ތިބޭ މީހުންނެވެ.\nއީމާންކަމާއި ޢަމަލާވާ ގުޅުމާމެދު އުފެދިފައިވާ ޚިލާފަކީ ވަރަށް ގިނަ ބާޠިލު ފިރުޤަތަކުގައި އޮތްކަމެކެވެ. އެންމެ ފުރަތަމަ މިކަމާމެދު ޚިޔާލުތަފާތުވި ބަޔަކީ ޚަވާރިޖުންނެވެ. މިބައިމީހުން ދެކޭ ގޮތް ބަޔާންކުރެވި ހިނގައްޖެއެވެ. އޭގެ ފަހުގައި ޚަވާރިޖުން ޤަބޫލުކުރާގޮތުގެ އިދިކޮޅު ޤަބޫލުކުރާ މީހުން މުރުޖިއާ އިން އުފެދުނެވެ. މިކަމުގެ ތެރެއަށް ބައެއް މީހުންނަށް ވަދެވިފައިވަނީ މަސްއަލަ އޮޅި، މަސްއަލައިގެ ޙައްޤު ނޭނގުމުގެ ސަބަބުންނެވެ. އަބޫ ޙަނީފާއާއި، އަބޫ ޔޫސުފްއާއި، އަބޫ އަބްދުﷲ އައްޝައިބާނީ ރަޙިމަހުމުﷲ އުޅުއްވި ދުވަސްވަރަކީ ޚަވާރިޖުންނާއި މުރުޖިއާއިންނާއި އަދި އެނޫން އެތައް ފިރުޤާތަކެއް ފެތުރިގެން އައިސް، އެބައިމީހުންގެ ފިކުރުތައް ގަދަވެގެން އައި ދުވަސްވަރެކެވެ. ޚާއްޞަކޮށް މިބޭކަލުން އުޅުއްވި ކޫފާއަކީ މިފަދަ ފިތުނަތަކުގެ އަޘަރު ވަރަށް ބޮޑަށް ކޮށްފައިވާ ތަނެކެވެ. އެހެންކަމުން ބާޠިލު ފިރުޤަތަކުގެ މީހުންގެ އަޘަރު އެތަނުގެ އަހުލުވެރިންނަށް ކުރުމަކީ އެދުވަސްވަރުގައި ކައިރިކަމެކެވެ. ޤުރުއާނާއި ސުންނަތުގައި ޢަމަލަކީ އީމާންކަމާ ގުޅިފައިވާ ކަމެއްކަމަށް ދަލީލުކޮށްދޭ ވަރަށްގިނަ ދަލީލުތައް އައިސްފައިވެއެވެ. މިކަމާބެހޭ އިތުރު ތަފްޞީލު އަދިފަހުގެ ބައެއްގައި އަންނަހުއްޓެވެ. إن شاء الله.\n1. ސުންނަތާއި ޖަމާޢަތުގެ އަހުލުވެރިންގެ ޚާއްޞަކަންތައްތަކުގެ ތެރެއިން މުހިއްމު ފަސް ކަމަކީ ކޮބާ؟\n2. ޞަޙާބީން ދައްކަވާ ދެއްވި މަގަކީ އެންމެހާގޮތަކުން ޙައްޤުމަގުކަމުގެ ދަލީލަކީ ކޮބާ؟\n3. ސުންނަތާއި ޖަމާޢަތުގެ އަހުލުވެރިންގެ މަގަކީ މެދުމިނުގެ ޢަދުލުވެރި މަގެއްކަމުގެ މިސާލެއް ބުނެދީ!\n4. މުތަވާތިރު ޙަދީޘާއި އާޙާދު ޙަދީޘަކީ ކޮބާ؟\n5. “ﷲ ސުބުޙާނަހޫ ވަތަޢާލާ ވަނީ އިންސާނާ ވަކިގޮތަކަށް އުޅުމަށް މަޖުބޫރު ކުރައްވާފައޭ” މީހަކު ބުނެއްޖެނަމަ، އެފަދަ މީހަކަށް ދޭނެ ޖަވާބަކީ ކޮބާ؟\nޢަޤީދާ ފިލާވަޅު 1\nޢަޤީދާ ފިލާވަޅު 2


ރައީސް އޮފީހުގެ އައު ތަރުޖަމާނާއެކު އުންމީދީ އައު ބަދަލެއް ރައީސް އޮފީހުގެ އައު ތަރުޖަމާނާއެކު އުންމީދީ އައު ބަދަލެއް\nރައީސް އޮފީހުގެ އައު ތަރުޖަމާނާއެކު އުންމީދީ އައު ބަދަލެއް\nރައީސް ޞާލިޙާއި އެކު މަބްރޫކް ބޭއްވި މަޝްވަރާގެ ތެރެއިން --\nޢާއްމުންގެ ތެރޭގައި މުޙައްމަދު މަބްރޫކް ޢަޒީޒް މަޤުބޫލުވެގެން ދިޔައީ ކޯވިޑް-19އާ ދެކޮޅަށް މަސައްކަތްކުރުމަށް ސަރުކާރުން އުފެއްދެވި ނެޝަނަލް އިމަރޖެންސީ އޮޕަރޭޝަން ސެންޓަރުގެ ތަރުޖަމާނަކަށް އޭނާ ހަމަޖެއްސެވުމާއެކުއެވެ. އެންއީއޯސީން މަސައްކަތް ކުރި މުއްދަތުގައި މަބްރޫކް ވަނީ ދިވެހި ރައްޔިތުންގެ ހިތްތަކުން ޚާއްސަ މަޤާމެއް ހޯއްދަވާފައެވެ.\nއޭރު އެންއީއޯސީއިން ކޮންމެ ރެޔަކު ބާއްވަމުންދިޔަ ނޫސްވެރިންގެ ބައްދަލުވުމަށް އެތައް ބަޔަކު ވަގުތު ހުސްކޮށް އިންތިޒާރުކުރަމުންއައީ މަބްރޫކްގެ ސަބަބުންނެވެ. ސަރުކާރުން އެންއީއޯސީ އުވާލައި އެޗްއީއޯސީއަށް ބަދަލުކުރުމާއެކު ނޫސްވެރިންގެ ބައްދަލުވުންތަކުން މަބްރޫކް ފެނިގެންނުދާތީ އެބައްދަލުވުންތައް ފަޅުކަން ފާހަގަ ކުރައްވާ ޝުޢޫރުފާޅުކުރި މީހުންގެ ޢަދަދުވެސް ވަރަށް ގިނައެވެ.\nމީޑިއާއާއި ގާތް ގުޅުމެއް ބާއްވަމުން އައި މަބްރޫކް އަނެއްކާވެސް ކުރިއަށްވުރެ ބޮޑަށް މީޑިއާއާއި ގާތްވެގެން ދިޔައީ ރައީސުލްޖުމްހޫރިއްޔާގެ އޮފީހުގެ ތަރުޖަމާނަކަށް މިމަހުގެ ފުރަތަމަ ދުވަހު ރައީސުލްޖުމްހޫރިއްޔާ އައްޔަންކުރެއްވުމާއެކުއެވެ. މިއާއެކު މީޑިއާގައި މަސައްކަތްކުރާ ފަރާތްތަކުންނާއި ޢާންމުނަށްވެސް ޤަބޫލުކުރެވިގެން ދިޔައީ ދައުލަތުގެ ކަންކަން ރައްޔިތުންނާއި ހަމައަށް ވާސިލްކޮށްދިނުމުގައި އިތުރު ކުރިއެރުންތަކެއް ލިބިގެންދާނެކަމަށެވެ.\nނޭޝަނަލް އެމެޖެންސީ ސެންޓަރުގެ ތަރުޖަމާނު މުޙައްމަދު މަބްރޫކު ޢަޒީޒު ވާހަކަފުޅުދައްކަވަނީ - ފޮޓޯ: މުޙައްމަދު ވަޙީދު / ޕީއެސްއެމް ނިއުސް\nރައީސް އޮފީހުގެ ތަރުޖަމާނަކަށް މަބްރޫކް އައްޔަންކުރެއްވުމާއެކު އޭނާ މިވަނީ ތާރީޚީ ނިންމުންތަކެއް ނިންމަވާފައެވެ.\nމީޑިއާތަކާއި އާންމުންނަށް ފޯރުކޮށްދޭންޖެހޭ މައުލޫމާތުތައް ފޯރުކޮށްދިނުމުގައި އަމަލުކުރާނެ ގޮތްތަކާގުޅޭގޮތުންނާއި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙާއި ބައްދަލުކުރައްވައި މަބްރޫކް ވަނީ މިއަދު މަޝްވަރާކުރައްވާފައެވެ. މިބައްދަލުކުރެއްވުމުގައި ފާހަގަކުރެއްވި މުހިންމު ކަންކަން މަބްރޫކުވަނީ ޓުވީޓުގައި ހިމަނުއްވާފައެވެ.\nއެގޮތުން މީޑިއާއާއި ނޫސްވެރިންނާ އޮންނަ ގުޅުން އިތުރަށް ބަދަހިކުރުމާއި ގުޅޭގޮތުން ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙާއި މަޝްވަރާކުރެއްވުމަށްފަހު މަބްރޫކް ކުރެއްވި ޓްވީޓްގައި ވިދާޅުވީ، މައުލޫމާތު ފޯރުކޮށްދިނުމުގެ އިންތިޒާމުތައް ހަރުދަނާކޮށް އިތުރަށް ކުރިއެރުވައި މީޑިއާއަށް މައުލޫމާތު ފޯރުކޮށްދިނުން މިހާރަށްވުރެ ފަސޭހަކުރުމާއިގުޅޭ ގޮތުން މަޝްވަރާކުރައްވާފައިވާކަމަށެވެ.\nއަދި އަންނަ މަހުން ފެށިގެން ރައީސުލްޖުމްހޫރިއްޔާގެ އޮފީހުން ސިލްސިލާ ނޫސްވެރިންގެ ބައްދަލުވުންތަކެއް ބޭއްވުމަށް ނިންމަވާފައިވާކަމަށްވެސް މަބްރޫކް ވިދާޅުވިއެވެ. މީގެ އިތުރުން ރައީސް އޮފީހުގެ ޚަބަރާއި މަޢުލޫމާތު ގެނެސްދިނުމަށް ހުރިހާ މީޑީއާ ތަކުންވެސް އެކަމަށް ޚާއްސަ ނޫސްވެރިން ކަނޑައަޅައި ޕްރެސް ޓީމެއް އެކުލަވާލަން ނިންމާފައިވާކަންވެސް މަބްރޫކް ވަނީ ހާމަކުރައްވާފައެވެ.\nއެންއީއޯސީގެ ނޫސްވެރިންގެ ބައްދަލުވުމުގައި މަބްރޫކް ވާހަކަފުޅުދައްކަވަނީ.\nއަންނަ މަހުން ފެށިގެން ސިލްސިލާ ގޮތެއްގައި ރައީސުލްޖުމްހޫރިއްޔާގެ އޮފީހުން މީޑިއާއާއި ބައްދަލުކޮށް މަޢުލޫމާތު ދިނުމަށް ނިންމަވާފައިވާއިރު، މިއީ ރައީސް އޮފީހުގެ ތާރީޚްގައިވެސް ސިލްސިލާ ގޮތެއްގައި މީޑިއާއަށް މަޢުލޫމާތު ދެއްވުމަށް ނިންމެވި ފުރަތަމަ ފަހަރެވެ.\nދާއިމީގޮތެއްގައި ސިލްސިލާ މީޑިއާ ބައްދަލުވުންތަކެއް ރައީސުލްޖުމްހޫރިއްޔާގެ އޮފީހުން ބޭއްވުމަށް ނިންމެވި ތާރީޚީ ނިންމެވުމަކީ މަބްރޫކް ރައީސް އޮފީހުގެ ތަރުޖަމާނަކަށް ވަޑައިގެން ނިންމެވި ނިންމެވުމެކެވެ. މިއާއެކު ޢާންމުންނާއި މީޑިއާއިން ބޭނުންވާ މަޢުލޫމާތު ފަސޭހަކަމާއެކު ލިބޭނެކަމާމެދު ކުރާ އުންމީދުވަނީ ބޮޑުވެގެން ގޮސްފައެވެ. އެއީ ރައީސުލްޖުމްޙޫރިއްޔާގެ އޮފީހުގެ ސްޕޯކްސްޕަރސަންގެ މަޤާމަށް މަބްރޫކް އައްޔަންކުރައްވައިފިނަމަ އެއީ ލިބިގެންދާނެ ވަރަށްބޮޑު ފަސޭހައެއްކަމުގައި މީގެކުރިން ނޫސްވެރިންގެ މެދުގައިވެސް ވާހަކަދެކެވިފައިވާތީއެވެ.\nކޯވިޑް-19ގެ ނުރައްކާ ކުރިމަތިވެގެން އައިދުވަސްވަރު، މަބްރޫކް މަސައްކަތްކުރެއްވީ ނޫސްވެރިންނާއެކު އެއް ޓީމެއްގެގޮތުގައި މިޙާލަތުން އަރައިގަތުމަށެވެ. ނޫސްވެރިން ކުރި އެތައް ސުވާލަކަށް އެއްވެސް ފޫހިކަމެއް ނުތަނަވަސްކަމެއް ނެތި ކެތްތެރިކަމާއެކު ޖަވާބުދެއްވާފައިވާތީއެވެ. ކިތަންމެ އުނދަގޫ ސުވާލެއް ކުރިމަތިކުރިޔަސް، އަދި ކިތަންމެ ރުޅިވެރިކަމާއެކު ސުވާލުކުރިއަސް މަބްރޫކުގެ ކިބައިން ފެނިގެންދިޔައީ އެއް ރޫޙެކެވެ. މިއީ ޢާއްމުކޮށް ރާއްޖޭގެ އެއްވެސް ދާއިރާއެއްގައި ނޫސްވެރިންނަށް މަޢުލޫމާތު ދެއްވަން ކަނޑައަޅާފައިވާ ބޭފުޅެއްގެ ކިބައިން ޢާއްމުކޮށް ފެންނަ ސިފައެއް ނޫނެވެ. ނަތީޖާއަށް ވެގެން ދިޔައީ ނޫސްވެރިންނާއި ޢާއްމުންގެ މެދުގައިވެސް މަބްރޫކުގެ މަޤުބޫލުކަން ބޮޑުވެގެން ދިއުމެވެ.\nއެހެންކަމުން ރައީސް އޮފީހުގެ ތަރުޖަމާނަކށް މަބްރޫކް ހުންނެވުމަކީ ނޫސްވެރިންނާއި ޢާއްމުންނަށްވެސް ލިބިގެންދާނެ އުފަލަކަށް ވާނެއެވެ. އައު ބަދަލާއެކު ރައްޔިތުންނާ ސަރުކާރާ ގުޅުވައިދޭ ފާލަމަކަށް ހަޤީޤީ މާނައިގާ މިޑިއާ ވެގެންދާނެއެވެ.


Garage sitee islaahu beyru kohlaifi\nޖަރާޖު ސިޓީގެ އިސްލާހު ބޭރުކޮށްލައިފި\nކާރު ވެހިކަލް ޕާކިންގް ޒޯންއެއް: ގަރާޖު ސިޓީގެ އިސްލާހު މަޖިލީހުން މިއަދު ބޭރުކޮށްލި\nގަރާޖެއް ނެތި ހަތަރު ފުރޮޅުލީ އެއްގަމު އުޅަނދު ރަޖިސްޓްރީ ކޮށްދޭ ގޮތަށް އެއްގަމު ދަތުރުފަތުރުގެ ގާނޫނަށް ހުށަހެޅި އިސްލާހު ފާސް ކުރަން ނުފެންނަ ކަމަށް ރައްޔިތުންގެ މަޖިލީހުން ފާސް ކޮށްފި އެވެ.\nމަޖިލީހުގެ ނޮޅިވަރަމް ދާއިރާގެ މެންބަރު މުހައްމަދު ނަޝީދު (މޮސްޓާ) ހުށަހެޅުއްވި އިސްލާހު ފާސް ކުރަން މަޖިލީހުގެ ގައުމީ ތަރައްގީއާ ތަރިކައިގެ ކޮމިޓީން ނިންމީ މިދިޔަ އޭޕްރީލް މަހު އެވެ. ނަަމަވެސް މަޖިލީހުގެ ތަޅުމުން އެ އިސްލާހު ފާސް ނުކޮށް އަލުން ކޮމިޓީއަށް ފޮނުވާލި އެވެ.\nނަމަވެސް ގިނަ ދުވަސްތަކެއް ވަންދެން އެ މައްސަަލަ ބޭއްވުމަށް ފަހު ކޮމިޓީން ނިންމީ އިސްލާހު ފާސް ނުކުރާށެވެ. އަދި ކޮމިޓީގެ ނިންމުމާ އެއްގޮތަށް މަޖިލީހުގެ ތަޅުމުން ވެސް މިއަދު ފާސްކުރީ ގަރާޖު ސިޓީ އުވާ ނުލާށެވެ. އިސްލާހު ފާސް ކުރަން ވޯޓު ދެއްވީ އެންމެ މެމްބަރެކެވެ. ނުފެންނަ ކަމަށް 43 މެމްބަރުން ވޯޓު ދެއްވިއިރު ވަކި ކޮޅަކަށް ވޯޓެއް ނުދެއްވާ ތިން މެމްބަރުން ތިއްބެވި އެވެ.\nއެ ބިލު އަނބުރާ ކޮމިޓީއަށް ފޮނުވަން ވެސް ފާހެއް ނުވި އެވެ. ބިލު އަނބުރާ ކޮމިޓީއަށް ފޮނުވަން ވޯޓު ދެއްވީ އެންމެ ހަތަރު މެމްބަރުން ނެވެ. ނުފެންނަ ކަމަށް 40 މެމްބަރުން ވޯޓު ދެއްވި އިރު ކޮޅަކަށް ވޯޓު ނުދެއްވާ ދެ މެމްބަރުން ތިއްބެވި އެވެ.\nގަރާޖު ސިޓީ އުވާލަން މެންބަރު ނަޝީދު ގާނޫނަށް އިސްލާހު ހުށަހެޅުއްވީ ގަރާޖު ސިޓީ ބޮޑު އަގުގައި ބައެއް މީހުން ވިއްކަމުން ގެންދާތީ އެކަމުގެ ސަބަބުން ދައުލަތަށް އެއްވެސް ފައިދާއެއް ނުލިބި އާންމުނަށް ވެސް ބޮޑެތި ގެއްލުންތަކެއް ލިބެމުންދާތީ އެކަމަށް ހައްލެއް ހޯދާށެވެ.\nމާލޭގައި ދުއްވާ ހަތަރުފުރޮޅުލީ އުޅަނދުތައް އަބަދުވެސް ރަޖިސްޓްރީ ކޮށްދެނީ އުޅަނދު ބާއްވާނެ ގަރާޖެއް ދެއްކުމުންނެވެ. ކުރިން އެ މަސައްކަތް ކުރީ ޓްރާންސްޓްޕޯޓް މިނިސްޓްރީން ކަމަށްވީ ނަމަވެސް މިދިޔަ ޖުލައި މަހުން ފެށިގެން އެ މަސައްކަތް ކުރަނީ ސިޓީ ކައުންސިލުންނެވެ.


Leicester in Aston Villa balikoffi - vNews.mv\nލެސްޓަރ އިން އެސްޓަން ވިލާ ބަލިކޮށްފި\nއައްފާން މުހައްމަދު 10 March 2020, 05:19\nއިނގިރޭސި ޕްރިމިއަރ ލީގުގައި ހޯމަ ދުވަހުގެ ރޭ ލެސްޓަރ ސިޓީއާއި އެސްޓަން ވިލާ ބައްދަލުކުރި މެޗުން ލެސްޓަރ ސިޓީ މޮޅުވެއްޖެ އެވެ.\nލެސްޓަރ ގެ ކިންގް ޕަވަރ ސްޓޭޑިއަމްގައި ކުޅުނު މި މެޗުން ލެސްޓަރ ސިޓީ މޮޅުވިވީ 4-0 ގެ ބޮޑު ތަފާތަކުންނެވެ.\nގިނަ ވަގުތު ބޯޅަ ހިފަހައްޓައިގެން ކުޅުނު ލެސްޓަރ އިން އެޓީމްގެ4ލަނޑުތެރޭން3ލަނޑު ޖަހާފައިވަނީ ފަހު ހާފުގައެވެ.\nފުރަހަތަމަ ހާފުގައި ފެނިގެން ދިޔަ ހަމައެކަނި ލަނޑު ލެސްޓަރ އަށް ޖަހާދިނީ މެޗުގެ 40 ވަނަ މިނެޓުގައި އެޓީމްގެ މިޑްފީލްޑަރު ހާވީ ބާންސް އެވެ.\nދެވަނަ ހާފް ފަށައިގެންވެސް ގިނަވަގުތު ބޯޅަ ހިފަހަށްޓާ އެޓޭކް ކުރީ ލެސްޓަރ އިންނެވެ. މެޗުގެ 59 ވަނަ މިނެޓުގައި ލެސްޓަރގެ ކޯޗް ބްރެންޑަން ރޮޖާޒް ޖޭމީ ވާޑީ އަށް ފުރުސަތު ދިނެވެ.\nބަދަލް ކުޅުންތެރިއެއް ގޮތުގައި އަރާ ވާޑީ ވަނީ މެޗުގެ 63 ވަނަ މިނެޓުގައި އެޓީމަށް ލަނޑެއް ޖަހާ ލީޑް ފުޅާކޮށްދީފައެވެ. މި ލަނޑަކީ ޕެނަލްޓީ އޭރިއާތެރޭން އެވަޓަންގެ ކުޅުންތެރިއެއްގެ އަތުގައި ބޯޅަ ޖެހުމުން ލިބުނު ޕެނަލްޓީއެއްގައި ޖެހި ގޯލެކެވެ.\nމެޗުގެ 79 ވަމަ މިނެޓުގައި އަނެއްކާވެސް ވާޑީ ލެސްޓަރ އަށް އިތުރު ގޯލެއް ޖަހާދިނެވެ. މީ މިސީޒަންގެ ޕްރިމިއަރ ލީގުގައި ވާޑީ ލެސްޓަރ އަށް ޖަހާދިން 19 ވަނަ ގޯލެވެ. މިވަގުތު ޕްރިމިއަރ ލީގުގެ ޓޮޕް ސްކޯރާ އަކީވެސް ވާޑީ އެވެ.\nވާޑީގެ މި ގޯލްގެ6މިނެޓު ފަހުން ލެސްޓަރ އިން4ވަނަ ލަނޑެއް ޖަހާ ހަމަޖެހިލިއެވެ. މި ލަނޑު އެޓީމަށް ކާމިޔާބުކޮށްދިނީ ފުރަތަމަ ލަނޑުވެސް ކާމިޔާބު ކޮށްދިން ހާވީ ބާންސް އެވެ.\nމިނަތީޖާ އާއެކު ލެސްޓަރ އޮތީ ތާވަލްގެ3ވަނައިގައި ކުޅުނު 29 މެޗުން 53 ޕޮއިންޓް ހޯދައިގެންނެވެ. ދެވަނައިގައި އޮތް މެންޗެސްޓަރ ސިޓީއަށް އެއްމެޗު މަދުން ކުޅެ 57 ޕޮއިންޓް ވަނީ ލިބިފައެވެ. އަދި އެއްވަނައިގައި އޮތް ލިވަޕޫލް އަށް 29 މެޗުން 82 ޕޮއިންޓް ލިބިފައިވެއެވެ.


ACC ah hushahelhi massalathah lasvaathee PPM in kanboduvun faalhukohfi - vNews.mv\nމުހައްމަދު ޝާން އަބްދުﷲ 21 August 2019, 13:31\nރާއްޖޭގެ ވަރަށް ގިނަ ރަޔިތުންގެ މަސްލަހަތު ހުރި ގިނަ މައްސަލަތަކެއް ޕީޕީއެމްގެ ފަރާތުން އެންޓި ކޮރަޕްޝަން ކޮމިޝަން (އޭސީސީ)އަށް ހުށަހެޅި ނަމަވެސް މައްސަލަތަކުގައި ގޮތެއް ނުނިމި ލަސްވާތީ ޕީޕީއެމުން ކަންބޮޑުވުން ފާޅުކޮށްފި އެވެ.\nޕީޕީއެމުން މިކަމުގެ ކަންބޮޑުވުން ފާޅުކޮށްފައިވަނީ އެޕާޓީގެ ފަރާތުން އޭސީސީއަށް ހުށަހެޅި މައްސަލަތަކުގެ ޖަވާބެއް ހޯދުމަށް މިއަދު އެކޮމިޝަނަށް ދިއުމުން ޖަވާބެއް ދީފައި ނުވާތީ އޭސީސީ ހިންގަމުން ގެންދާ ހުރަވީ ބިލްޑިންގެ ބޭރުގައި ތިބެގެންނެވެ.\nހުރަވީ ބިލްޑިންގެ ބޭރުގައި ޝުއޫރުފާޅުކުރި ޕީޕީއެމްގެ ބައެއް އެކްޓިވިސްޓުން ބުނީ ރައީސް އިބްރާހިމް މުހައްމަދު ސޯލިހާއި ސަރުކާރުގެ އެެހެން ބައެއް އިސް ބޭފުޅުންނާ ގުޅުންހުރި ގިނަ މައްސަލަތަކެއް ބަލައި ތަހުގީގުކޮށްދިނުމަށް އޭސީސީއަށް ހުށަހެޅި ނަމަވެސް ކޮމިޝަނުން ޖަވާބެއް ނުދިން ކަމަށާއި ކޮމިޝަންގައި މިއަދު އިންނެވީ ވެސް ކޮމިޝަންގެ ނައިބު ރައީސް އެކަނި ކަމަށެވެ. އެކަމަކު އޭސީސީގެ ނައިބް ރައީސްއާ ވެސް ބައްދަލުވެފައި ނުވާ ކަމަށާއި އެހެންކަމުން ހުށަހެޅި މައްސަލަތަކަށްވީ ގޮތެއް އެނގިފައި ނުވާ ކަމަށްވެސް ބުންޏެވެ.\nޕީޕީއެމްގެ އެކްޓިވިސްޓުން ބުނީ އެމީހުން މިއަދު އޭސީސީއަށް ދިޔައީ އެތަނުގެ ބޭރުގައި މުޒާހަރާ ކުރުމުގެ ނިޔަތެއްގައި ނޫން ކަމަށާއި ބޭނުންވީ ކަންބޮޑުވުންތަކެއް ހުރުމުން އެކަންކަން ހިއްސާކުރުމަށް ކަމަށެވެ. އޭސީސީގެ ރައީސް މުއައްވިޒް ރަޝީދުގެ މައްސަލަތަކެއް ވެސް ކޮމިޝަންގެ ތެރޭގައި ހުރިއިރު އެމައްސަލަތައްވެސް ނުބެލުމަކީ ކަންބޮޑުވާންޖެހޭ ކަމެއް ކަމަށްވެސް އެމީހުން ބުނެފައިވެ އެވެ.\nޕީޕީއެމުން އޭސީސީއަށް ހުށަހެޅި މައްސަލަ ތަކުގެ ތެރޭގައި ރައީސުލްޖުމްހޫރިއްޔާ އިބްރާހިމް މުހައްމަދު ސާލިހުގެ އެކައުންޓަކަށް 4.2 މިލިއަން ޔޫރޯ ޖަމާވި މައްސަލައެއްގެ އިތުރުން ދައުލަތުގެ ފައިސާ ޚަރަދުކޮށްގެން ނޮވެމްބަރު ތިނެއްގެ އުދުވާނީ ހަމަލާގައި އިސްކޮށް އުޅުނު ހ. ހާޖަރާގޭ އަބްދުﷲ ލުތުފީ ލަންކާގައި ހުންނަ ދިވެހި އެމްބަސީގައި ގެންގުޅުނު މައްސަވެސް ހިމެނެ އެވެ.\nރައީސް އިބްރާހީމް މުހައްމަދު ސޯލިހަށް ނުހައްގު ފައިސާ ތަކެއް ލިބިފައިވާ ކަމަށް ބުނާ ވާހަކަތައް ރައީސް އޮފީހުން ވަނީ ދޮގުކޮށްފަ އެވެ.\nނިމިދިޔަ ސަރުކާރަށް އަމާޒުވި ހިޔާނާތުގެ ބޮޑެތި ތުހުމަތުތަކާ ގުޅިގެން ހިޔާނާތަށް މަގުފަހިވާ ދޮރުތައް ބަންދުކޮށް މިސަރުކާރުން ގެންގުޅޭނީ "ޒީރޯ ޓޮލަރެންސް" ސިޔާސަތު ކަމަށް ރައީސް އިބްރާހީމް މުހައްމަދު ސޯލިހް ވަނީ ވިދާޅުވެފަ އެވެ. މި ސަރުކާރުގެ އެއްވެސް އިދާރާއަކުން ނުވަތަ ކުންފުންޏަކުން ނަމަވެސް ކޮރަޕްޝަންގެ އަމަލެއް ހިންގައިފި ނަމަ އެކަމެއް ބަލައި ފިޔަވަޅު އަޅާނެ ކަމަށްވެސް ރައީސް ސޯލިހް ވަނީ ވިދާޅުވެފަ އެވެ.\nކުރީގެ ސަރުކާރުގައި ހިންގި ކޮރަޕްޝަންގެ މައްސަލަތައް ބެލުމަށް މިސަރުކާރުން ވަނީ ރިޔާސީ ކޮމިޝަނެއް ވެސް އުފައްދަވާފަ އެވެ.


ތާރީޚް: 07 ޖޫން 2018\nސެކްޝަން/ޔުނިޓް: އިންފޮމޭޝަން ކޮމިއުނިކޭޝަން ޓެކްނޮލޮޖީ އެންޑް ޖެނެރަލް ސަރވިސަސް ސެކްޝަން\n- ރިސްކް އެލަވަންސް: 3,000/- ރުފިޔާ\n1- މަޤާމުގެ މަސައްކަތް ކުރުމުގެ ހުނަރު/ޤާބިލްކަން ސާބިތުކޮށް ދިނުމާއެކު، ސަރުކާރުގެ ލޯއެންފޯސްމަންޓް ދާއިރާއެއްގައި ޖީ.އެސް3ރޭންކުގައި މަދުވެގެން 02 އަހަރު ދުވަހުގެ ތަޖުރިބާ ލިބިފައިވުން. ނުވަތަ\n2- މަޤާމަށް ބޭނުންވާ ދާއިރާއަކުން ގައުމީ ސަނަދުތަކުގެ ލެވެލް4ގެ ސަނަދެއް ހާސިލުކޮށްފައިވުން. ނުވަތަ\n3- މަޤާމުގެ މަސައްކަތް ކުރުމުގެ ހުނަރު/ޤާބިލްކަން ސާބިތުކޮށް ދިނުމާއެކު، މަތީ ސާނަވީ އިމްތިޙާނަކުން3މާއްދާއިން ދަށްވެގެން 'ސީ' ލިބިފައިވުމާއެކު، ސެކަންޑަރީ ސްކޫލް ސެޓްފިކެޓް އިމްތިޙާނުގައި 'ދިވެހި' މިމާއްދާއިން ދަށްވެގެން 'ސީ' ލިބިފައިވުމާއިއެކު، ޖީ.އެސް3ރޭންކުގައި މަދުވެގެން 1 އަހަރުދުވަހުގެ ތަޖުރިބާ ލިބިފައިވުން.\nމަޤާމުގެ އެހެނިހެން ޝަރުޠު:\n- ދިވެހި ބަހާއި އިނގިރޭސި ބަހުން ރަނގަޅަށް މުޢާމަލާތް ކުރަން އެނގުން.\n- ފިރިހެނެއްނަމަ އިސްކޮޅުގައި5ފޫޓު3އިންޗި ހުރުން، އަދި އަންހެނެއްނަމަ އިސްކޮޅުގައި5ފޫޓް ހުރުން.\n- ދުޅަހެޔޮ ޞިއްޙަތެއްގައި ހުރި މީހެއްކަމުގައިވުން.\n- އިސްލާމްދީނުގައި ޙައްދެއް ކަނޑައެޅިފައިވާ ކުށެއް، ނުވަތަ ޚިޔާނާތުގެ ކުށެއް، ނުވަތަ ރިޝްވަތު ކުށެއް ކުރިކަން ޝަރީޢަތަށް ސާބިތުވެފައިވާ މީހަކު ކަމުގައި ނުވުމާއެކު އަދި އެހެނިހެން ކުށެއްގައި ޙުކުމެއް ކޮށްފައިވާނަމަ އެޙުކުމް ތަންފީޛު ކުރިތާ7އަހަރު ވެފައިވުން.\n- އުމުރުން 18 އަހަރު ފުރި 45 އަހަރު ނުފުރޭ މީހެއް ކަމުގައިވުން.\n- ޝަރީޢަތުގެ މަޖިލީހުގެ ސަލާމަތާއި ރައްކާތެރިކަން ބެލެހެއްޓުން.\n- ޝަރީޢަތުގެ މަޖިލީހަށް ހާޒިރުކުރެވޭ މީހުންގެ ސަލާމަތާއި ރައްކާތެރިކަން ބެލެހެއްޓުން.\n- ކޯޓުގެ ތެރޭގައި ފަނޑިޔާރުންގެ ސަލާމަތާއި ރައްކާތެރިކަން ބެލެހެއްޓުމާއި ކޯޓުގެ ތެރޭގެ ސަލާމަތާއި ރައްކާތެރިކަން ބެލެހެއްޓުން.\n2- ވަޒީފާއަށް އެދޭ ފަރާތުގެ ވަނަވަރު (އިސްކޮޅު އެނގޭނޭހެން ހިމަނާފައި)\n5- އަދާކޮށްފައިވާ ވަޒީފާތަކާއި. އަދާކުރަމުންދާ ވަޒީފާތަކާއި، އެ މަޤާމުތަކުގެ ކްލެސިފިކޭޝަނާއި ރޭންކާއި، މަޤާމްގައިވީ މުއްދަތާއި، މަސްއޫލިއްޔަތު އެނގޭނެ ލިއުންތަކުގެ ކޮޕީ.\n6- ބޮންޑެއް އޮތް ފަރާތެއްކަމުގައިވާނަމަ، ވަޒީފާ އަދާކުރާ އޮފީހަކުން ވަޒީފާއިން ދޫކުރައްވާނެކަމުގެ ލިޔުން.\n19 ޖޫން 2018 ވާ އަންގާރަ ދުވަހުގެ 12:00 ގެ ކުރިން ޑްރަގް ކޯޓަށް ހުށަހެޅުއްވުން އެދެމެވެ.\n- މި މަޤާމުތަކަށް އެދިލައްވާ ފަރާތްތަކުން ހުށަހަޅަންޖެހޭ ވަޒީފާއަށް އެދޭ ފޯމް މިކޯޓުގެ ކައުންޓަރުންނާއި ވެބްސައިޓް www.drugcourt.gov.mv އިން ލިބެން ހުންނާނެއެވެ. އިތުރު މަޢުލޫމާތު ސާފުކުރެއްވުމަށް މިކޯޓުގެ ނަންބަރު 3018556 ފޯނަށް ގުޅުއްވުން އެދެމެވެ.\nޕަބްލިޝްކުރި ތާރީޚު: 07 ޖޫން 2018\nސުންގަޑި: 19 ޖޫން 2018 1200


REPORT: Tourism ge aa vazeerah ah hoonu gondieh\nޑރ. މައުސޫމް މިނިސްޓަރުކަމުގެ ހުވާ ކުރައްވަން ރައީސް އޮފީހުގައި -- ފޮޓޯ: ރައީސް އޮފީސް\nރާއްޖޭގެ ޓޫރިޒަމް މިހާރު މިއޮތީ ޓޫރިޒަމްގެ 48 އަހަރުވީ ތާރީހުގައި ނުދެކޭ ވަރުގެ ގެއްލުމެއްގަ އެވެ. އެންމެ ގާތުން 2004 ގެ ސުނާމީގައި ލިބުނު ގެއްލުންތަކާ ވެސް މިހާރުގެ ގެއްލުން އަޅާ ނުކިޔެ އެވެ. އެ އަށްވުރެވެސް ގެއްލުން ބޮޑެވެ. ކޮވިޑް-19 ގެ ސަބަބުން ރާއްޖޭގެ އިގްތިސޯދީ މަލަމަތި އެއްކޮށް ބަނަވެގެން ދިޔައިރު، ރަނގަޅު ވެދާނެ ކަމަށް ބަލައި މިދިޔަ މަހުގެ 15 ވަނަ ދުވަހު ވަނީ ރާއްޖޭގެ ބޯޑަރު ހުޅުވާލާފަ އެވެ. ނަމަވެސް ފެނިގެން ދިޔައީ ބޯޑަރު ހުޅުވެމުން ދަނިކޮށް ޓޫރިޒަމް މިނިސްޓްރީ ތެރެއިން ނުކުތް ހަޑި ވާހަކަތަކާއެކު މިނިސްޓަރަކަށް ހުނެވި އަލީ ވަހީދު މަގާމުން ވަކި ކުރިތަނެވެ. އެއަށްފަހު ނަވާވީސް ދުވަހު ޓޫރިޒަމް މިނިސްޓަރުގެ ގޮނޑި ހުސްކޮށް ހުރުމަށްފަހު އާ މިނިސްޓަރަކަށް ޑރ. އަބްދުﷲ މައުސޫމް ވަނީ ހަމަޖައްސާފަ އެވެ.\nއާ މިނިސްޓަރަށް ކުރަން ޖެހޭ މަސައްކަތްތަކީ ކޮބައި ހެއްޔެވެ؟ މިނިސްޓަރުގެ ކުރިމަތީގައި ހުރި ގޮންޖެހުން ތަކަކީ ކޮބައި ހެއްޔެވެ؟ މިނިސްޓަރު އިށީންނަވާ ގޮނޑީގައި ހޫނުކަން ހުރީ ކިހާ ވަރަކަށް ހެއްޔެވެ؟\nޓޫރިޒަމް ތައުލީމާއި ތަޖުރިބާ ހުރި ބޭފުޅެއް\nއާ ޓޫރިޒަމް މިނިސްޓަރަކީ "ޓޫރިޒަމް" ބޭފުޅެކޭ ބުނެވިދާނެ އެވެ. އެ މަނިކުފާނުގެ ވަނަވަރު ކިޔާލާނަމަ ޓޫރިޒަމް ނޫން އެއްޗެއް ނުފެނެ އެވެ. ޓޫރިޒަމް ޑިވެލޮޕްމަންޓުގެ ދާއިރާ އިން ފުރަތަމަ ޕީއެޗްޑީ ހެއްދެވި ދިވެއްސަކީ ވެސް މައުސޫމް އެވެ. އެމަނިކުފާނު ތައުލީމް ހާސިމް ކުރެއްވީ ވެސް މި ދާއިރާއިންނެވެ. މަތީ ތައުލީމް ހާސިލް ކުރެއްވީ އިނގިރޭސިވިލާތުގެ ބާމިންގްހަމް ޔުނިވާސިޓީ ސްކޫލް އޮފް ޕަބްލިސިޓީ އިންނެވެ. ތީސިސް ލިއުއްވީ ރާއްޖޭގެ ޓޫރިޒަމްއާ ބެހޭ ދާއިރާއަކުންނެވެ. ތީސިސް ބިނާ ކުރެއްވީ "އެންކްލޭވް މައިކްރޯ އައިލެންޑް ޓޫރިޒަމް" އަށެވެ.\nމައުސޫމްގެ ވަނީ މީގެ ކުރިން ހިންގުމުގެ ތެރޭގައި ވެސް އުޅުއްވާފަ އެވެ. ކިޔަވައި ދިނުމުގައި އުޅުއްވާފަ އެވެ. ހާއްސަކޮށް ޓޫރިޒަމް ދާއިރާ އަށް މީހުން ބިނާ ކުރުމުގައި އިސް ދައުރެއް އަދާ ކުރައްވާފަ އެވެ. ކުރިން އެންވަރުމަންޓް މިނިސްޓަރުކަން ވެސް ކުރެއްވި އެވެ. އަދި ރާއްޖެ ޕްރޮމޯޓް ކުރުމުގެ މަސައްކަތް ކުރިން ކުރަމުން ގެންދިޔަ ޓޫރިޒަމް މިނިސްޓްރީގެ ޑިޕާޓްމަންޓް، މޯލްޑިވްސް ޓޫރިޒަމް ޕްރޮމޯޝަން ބޯޑު (އެމްޓީޕީބީ) ހިންގެވުމުގައި ވެސް ހަރަކާތްތެރިވި އެވެ.\nޑރ. މައުސޫމް މިނިސްޓަރުކަމުގެ ހުވާ ކުރައްވަނީ -- ފޮޓޯ: ރައީސް އޮފީސް\nއެ މަނިކުފާނު އެމްޓީޕީބީ ހިންގުމުވުގައި އުޅުއްވި ދުވަސް ވަރަކީ ވެސް މިހާރު ގޮތަށް ކާރިސާގެ ހާލަތެކެވެ. ސުމާނީއާ ގުޅިގެން ޓޫރިޒަމް ހީނަރުވެފައިވަނިކޮށް އެމަނިކުފާނު ވަނީ އެމްޓީޕީގައި ހުންނަވައިގެން ގިނަ މަސައްކަތް ތަކެއް ކުރައްވާފަ އެވެ. އެހެންވެ މިއީ އިއްތިފާގެއް ކަމަށް ބުނެވިދާނެ އެވެ. މިހާރުވެސް ޓޫރިޒަމް މިއޮތީ ކާރިސާއެއްގެ ތެރޭގަ އެވެ. މައުސޫމް ވަނީ މޯލްޑިވްސް އެސޯސިއޭޝަން އޮފް ޓޫރިޒަމް އިންޑަސްޓްރީ (މަޓީ) ގެ ބޯޑު މެންބަރުކަން ވެސް ކުރައްވާފަ އެވެ. އަދި ވިލާ ގްރޫޕުގެ ސަން އައިލެންޑުގެ ޖެނެރަލް މެނޭޖަރުގެ މަގާމު ވެސް ފުރުއްވި އެވެ. އެހެންވެ އެ މަނިކުފާނަކީ މި ދާއިރާގެ ތަޖުރިބާހުރި ދާއިރާ ރަނގަޅަށް ދަންނަ ބޭފުޅެއްގެ ގޮތުގައި ބުނުމުގެ ފުރުސަތު އެބައޮތެވެ.\nރާއްޖެ ހުޅުވާލުމާއި ގުޅޭގޮތުން އަވަސްއިން ކުރިން ގެނެސްދީފައިވާ ރިޕޯޓެއް --\nޑރ. މައުސޫމް އަށް ގޮންޖެހުން މަދެއް ނޫން\nޑރ. މައުސޫމް އަށް ފުރަތަމަ ކުރައްވަން ޖެހޭނެ މަސައްކަތަކީ ޓޫރިޒަމް މިނިސްޓްރީ ތެރެ ހަމައަކަށް އެޅުއްވުމެވެ. އެ މިނިސްޓްރީ ތެރެ އޮތީ ބައިބަވެ ފޮތިފޮތި ވެފަ އެވެ. ފެކްޝަން ހެދި ކޯލިޝަން ތަކަށް ވަކިވެފަ އެވެ. އެކި ޕާޓީގެ އެކި ފިކުރުގެ ބޭފުޅުން މިނިސްޓްރީގައި ތިއްބެވިއިރު މިނިސްޓްރީ ތެރެއިން ފެންނަނީ އެކަތި ގަނޑަކަށް މަސައްކަތް ކުރުމުގެ ބަދަލުގައި ވަކިން އުޅުމާއި ޑިގްއަރުވަން "ބޯޅަ ޖެހުން" ފަދަ ކަންތައް ތަކެވެ. މި އާދަ މިނިސްޓްރީ ތެރެއިން ނެރުމަކީ މިނިސްޓަރުގެ ކެބިން އަށް ޑރ. މައުސޫމް ވަންނަ ފުރަތަމަ ދުވަހުން ފެށިގެން ކުރައްވަން ޖެހޭނެ ކަމެވެ. އެހެންނޫންނަމަ މިނިސްޓްރީގެ ތެރޭގައި މަސައްކަތް ކުރުން ވާނީ ވަރަށް ދަތި އުނދަގޫ ކަމަކަށެވެ.\nއާ މިނިސްޓަރުގެ ގާބިލިއްޔަތު ހުރިވަރު ފެނުން އޮތީ ގުޅިގެން ކުރެވޭ މަސައްކަތް ތަކެއްގެ މައްޗަށެވެ. ސުވާލަކީ ޖުމްހޫރީ ޕާޓީގެ ސްލޮޓެއްގައި ވަޑައިގަތް މިނިސްޓަރަށް އެހެން މިނިސްޓަރުން ޖާގަ ދޭނެ ހެއްޔެވެ؟ ގުޅިގެން މަސައްކަތް ކުރާނެ ހެއްޔެވެ؟ މިހާރު ވެސް "ކޭކު ފޮތި" ބެހުމުގެ މައްސަލާގައި ތުންފިއްތައިގެން ތިބި އެމްޑީޕީ މަޖިލީސް މެންބަރުން އެ ތިބީ ޑރ، މައުސޫމް މަސައްކަތް ކުރައްވަން ޖާގަ ދޭ ގޮތަކަށް ހެއްޔެވެ؟\nގުޅިގެން މަސައްކަތް ކުރަން ޑރ. މައުސޫމްއަށް ފުރުސަތު ނުދީފިނަމަ ވާނީ "ބޮލެއް" ލުން ފަދަ ކަމަކަށެވެ. ސަބަބަކީ ޓޫރިޒަމް މިނިސްޓަރަކީ މިހާރު އޮތް ގޮތުން ރާއްޖެ މާކެޓް ކުރުން ފަދަ ކަންކަމުގައި މާބޮޑު އިސް ދައުރެއް ކުޅެވޭނެ ބޭފުޅަކަށް ނުވެ އެވެ. ހަމައެކަނި މިނިސްޓަރު ކުރައްވަން ޖެހޭ ކަމަކީ ގަވާއިދުތައް ހެދުމާއި އެކަންކަން ހިނގާ ނުހިނގާ ގޮތް ބެލުމެވެ. މައުސޫމް ޓޫރިޒަމް ބޯޑުގައި އުޅުއްވި ދުވަސްވަރާ ހިލާފަށް މިހާރު ރާއްޖޭގެ ޓޫރިޒަމް ބޮޑީ، އެމްއެމްޕީއާރުސީއަކީ ވަކި ކުންފުންޏެވެ. ވަކިން މަސައްކަތް ކުރާ ތަނެކެވެ. އެހެންވެ، ކުރީގެ މިނިސްޓަރުންނަށް ވެސް ޖެހުނު ދަތުރަކީ އެމްއެމްޕީއާރުސީ އާއި މިނިސްޓްރީ ދަނޑުމަތީ ދެ ފޯމެޓަކަށް ކުޅެން ޖެހުމެވެ.\nއެމްއެމްޕީއާރުސީ "ފޯ ފޯ ޓޫ" ފޯމެޓުގައި ކުޅޭނަމަ ޓޫރިޒަމް މިނިސްޓްރީ ކުޅެނީ "ފޯ ތްރީ ތްރީ" އަށެވެ. ނަތީޖާއަކަށް ވަނީ މެޗުން މޮޅުވަން އޮންނަ ފުރުސަތު ހަނިވުމެވެ. ނަތީޖާ ނުފެނުމެވެ.\nއާ މިނިސްޓަރަށް އޮތް އަނެއް ގޮންޖެހުމަކީ ބޯޑަރު ހުޅުވިގެން ދިޔައިރު ރާއްޖޭގެ ނަން ދުނިޔެއަށް ފެންނާނެ ގޮތެއް ހެދުމެވެ. އެކަމަށްޓަކައި ފޮރިން މިނިސްޓްރީ އާއި އެމްއެމްޕީއާރުސީ އަދި އިންޑަސްޓްރީ ގުޅިގެން "ކަލެކްޓިވް" މަސައްކަތް ތަކެއް ކުރަން ޖެހެ އެވެ. ރާއްޖޭގައި ކޮވިޑް ބަލި ފެތުރެމުން ދާއިރު ޓޫރިޒަމްގެ މުހިންމު މާކެޓުތަކުގައި ރާއްޖެ ޕްރޮމޯޓް ވާން ޖެހެ އެވެ. ރާއްޖޭގެ ވާދަވެރިން ކަމަށްވާ ސީޝެލްސް ފަދަ ގައުމުތަކުން ދަނީ ގިނަ މަސައްކަތް ތަކެއް ކުރަމުންނެވެ. އެހެންވެ ރާއްޖެ ވެސް އަވަސް ނަތީޖާ ފެންނަ މަސައްކަތް ތަކެއް ކުރަން ޖެހެ އެވެ. ދެން އޮތް މަސައްކަތަކީ ދިވެހި މުވައްޒަފުންނަށް ވަޒީފާ ހޯދައި ދިނުމެވެ. ޑރ. މައުސޫމްއަކީ މީހުން ބިނާ ކުރުމުގެ ބެކްރައުންޑެއް އޮތް ބޭފުޅެކެވެ. އެހެންވެ އިންޑަސްޓްރީ އަށް ވަންނަން ބޭނުންވާ ޒުވާނުގެ އުންމީދުތައް ހާސިލް ކޮށްދޭން މަސައްކަތް ކުރަން ޖެހެ އެވެ.\nއިންޑަސްޓްރީ ފޮނި އުންމީދެއްގައި\nޓޫރިޒަމް ސިނާއަތުގެ ހުރިހާ ބޭފުޅު ވެސް ގަބޫލު ކުރައްވަނީ މައުސޫމްއަކީ "ޓޫރިޒަމް" ބޭފުޅެއް ކަމަށެވެ. އެހެންވެ މުޅި އިންޑަސްޓްރީ ވެސް އޮތީ ފޮނި އުންމީދުތަކެއްގަ އެވެ. އެތިބީ ގުޅިގެން މަސައްކަތް ކުރައްވާނެ ކަމަށް އުންމީދު ކޮށްގެންނެވެ.\nލެޓްގޯސް ކުންފުނީގެ ވެރިޔާ މުހައްމަދު ރިޔާޒް (ލެޓްސްގޯ ރިޔާޒް) ވިދާޅުވީ މައުސޫމްއަކީ ޓޫރިޒަމް ސިނާއަތު ރަނގަޅަށް ދަންނަ ބޭފުޅެއް ކަމަށެވެ.\n"އަޅުގަނޑުމެން ގަބޫލު ކުރާ ގޮތުގައި މައުސޫމްއަކީ ޓޫރިޒަމް މިނިސްޓަރު ކަމަށް ގެންނަން ރަނގަޅު ބޭފުޅެއް. އެމަނިފާނަކީ މި ދާއިރާއިރާގެ ތައުލީމާއި ތަޖުރިބާ ހުރި ބޭފުޅެއް،" ރިޔާޒު ވިދާޅުވި އެވެ.\nރާއްޖޭގެ އެންމެ ދުވަސްވީ އެއް ޓްރެވަލް ކުންފުނި ކަމަށްވާ ކެޕިޓަލް ޓްރެވަލްގެ ވެރިޔާ ޔޫސުފު ރިފްއަތު ވިދާޅުވި ގޮތުގައި އާ މިނިސްޓަރު ރަނޅުވާނެ ކަމަށް އުންމީދު ކުރެވެއެވެ.\n"ކިތަންމެ ގާބިލް ބޭފުޅަކު އައިނަމަވެސް އެހެން ހުރިހާ މީހުންގެ އެއްބާރުލުން ބޭނުންވާނެ. މުޅި އިންޑަސްޓްރީ އެއްކޮށް ގުޅިގެން ކުރާ މަސައްކަތް ތަކުން ކާމިޔާބު ލިބޭނީ،" އެސޯސިއޭޝަން އޮފް ޓްރެވަލް އެޖެންޓްސް (އާޓާ) ގެ ރައީސްކަން ވެސް ކުރައްވާ ރިފްއަތު ވިދާޅުވި އެވެ.\nރާއްޖޭގެ ގައުމީ ބޯޓިން އެސޯސިއޭޝަންގެ ރައީސް އަހުމަދު އަފުރާހު ވިދާޅުވި ގޮތުގައި މި ހާލަތަކީ ޓޫރިޒަމް ސިނާއަތަށް ދަތި ވަގުތެއް ކަމަށެވެ. އަދި މިހާލަތަށް ބޭނުންވަނީ ތަޖުރިބާ ހުރި ބޭފުޅެކެވެ. މައުސޫމްއަކީ އެ ފަދަ ބޭފުޅެއް ކަމަށް އޭނާ ވިދާޅުވި އެވެ.\n"މިހާލަތުގައި ބޭނުންވަނީ ޓޫރިޒަމް ސިނާއަތުގެ ނޮލެޖު ހުރި އެކްސްޕީއަންސް ބޭފުޅެއް މި ދާއިރާ ލީޑް ކުރަން. މައުސޫމްއަކީ މިހާލަތަށް އެންމެ ރަނގަޅު އެއް ޗޮއިސް،" އަފްރާހު ވިދާޅުވި އެވެ.\nރިސޯޓް ލައިފްގެ ވެރިޔާ މުހައްމަދު ޝާޒް ވަލީދު ވިދާޅުވި ގޮތުގައި މައުސޫމްއަކީ މިހާލަތަށް އެންމެ ރަނގަޅު ބޭފުޅާއެވެ.\n"ވަރަށް ހިތްހެޔޮ، މީހުންނާ ގުޅޭ ބޭފުޅެއް މައުސޫމްއަކީ. އެހެންވެ، އުންމީދަކީ އެންމެން ގޮވައިގެން އުޅޭނެ ބޭފުޅަކަށް ވާނެ ކަމަށް،" ވަލީދު ވިދާޅުވި އެވެ.\nއާ ޓޫރިޒަމް މިނިސްޓަރެއް އައްޔަން ކޮށްފި އެވެ. މިހާލަތުގައި އެންމެ ޒިންމާ ބޮޑު އެއް ވަޒީރެއްގެ ގޮތުގައި ރަސްމީކޮށް އާދިއްތަ ދުވަހުން ފެށިގެން މައުސޫމް އޮފީހަށް ނުކުންނަވާއިރު، އެ މަނިކުފާނު އެ އިށީންނަވަނީ "ހޫނު" ގޮނޑިއެއްގައެވެ. އެމަނިކުފާނަށް ގިނަ ގޮންޖެހުންތަކެއް އެބަހުއްޓެވެ. ޔަގީންވާ ކަމަކީ މިކަންކަމަށް ކުރިމަތިލެވޭ ވަރުގެ ތައުލީމާއި ތަޖުރިބާ މައުސޫމްގެ ކިބައިގައި ހުރި ކަމެވެ. ނަމަވެސް އަމަލީ މައިދާނުގައި އެކަންތައް ހާސިލްވާނެ ވަރެއް އެނގޭނީ އަދި ފަހުންނެވެ. މުޅި އިންޑަސްޓްރީ އެތިބީ އެ ނަތީޖާއަށް ބަލައިގެންނެވެ.\nޓޫރިޒަމް މިނިސްޓްރީ އޮފް ޓޫރިޒަމް ޑރ. އަބްދުﷲ މައުސޫމް + ކޮވިޑް-19 ދިވެހި ރާއްޖެ އަލުން ހުޅުވާލުން\nޔޫކޭގެ ރައްކާތެރި ލިސްޓަށް ރާއްޖެ\nދުވާލަކު އަންނަ ޓޫރިސްޓުންގެ އަދަދު ހާހަކަށް


Ehme bodu aamdhanee eh libunee Messi ah! | Mihaaru\nދުނިޔޭގެ ކުޅިވަރު / ލިއޮނަލް މެސީ\nއެމެރިކާގެ މަޝްހޫރު ވިޔަފާރި މަޖައްލާ އިން މި ހިސާބުތައް ޖަހާފައިވަނީ މުސާރަ އާއި އިނާމު ފައިސާ އަދި އިޝްތިހާރުތަކުން މިދިޔަ އަހަރުގެ ޖޫން އިން މި މަހުގެ ނިޔަލަށް ކުޅުންތެރިންނަށް ލިބޭނެ އާމްދަނީ އެއްކޮށްގެންނެވެ.\nއެންމެ އާމްދަނީ ބޮޑު 100 ކުޅުންތެރިންގެ ލިސްޓުގެ ދެ ވަނައިގައި އޮތީ ޔުވެންޓަސްގެ ޕޯޗުގީސް ފޯވާޑް ކްރިސްޓިއާނޯ ރޮނާލްޑޯ އެވެ. އޭނާގެ އާމްދަނީ އަކީ 109 މިލިއަން ޑޮލަރެވެ. ތިން ވަނައިގައި ވެސް އޮތީ ފުޓްބޯޅަ ތަރިއެކެވެ. އެއީ 105 މިލިއަން ޑޮލަރު ލިބޭ ޕީއެސްޖީގެ ބްރެޒިލް ފޯވާޑް ނޭމާ އެވެ. މިއީ މި ލިސްޓުގެ ގަދަ ތިނެއްގައި ހަމައެކަނި ފުޓްބޯޅަ ތަރިން ހިމެނުނު ފުރަތަމަ ފަހަރެވެ.\nމިދިޔަ އަހަރު މި ލިސްޓުގެ އެއް ވަނަ ހޯދި ބޮކްސިން ތަރި ފްލޮއިޑް މޭވެދާ މި ފަހަރުގެ ލިސްޓުގައި ނުވެސް ނުހިމެނެ އެވެ. އޭނާ 2017 ވަނަ އަހަރުގެ އޮގަސްޓުގެ ފަހުން ތެޅި ހަމައެކަނި މެޗަކީ، ޖަޕާނުގެ ކިކްބޮކްސާ ޓެޝިން ނަސުކަވާއާ އެކު މިދިޔަ ޑިސެމްބަރު މަހު ބޭއްވި ދައްކާލުމުގެ މެޗެވެ.\nމަދުވެގެން 25 މިލިއަން ޑޮލަރު ލިބިގެން ވަދެވޭ ގަދަ 100 ކުޅުންތެރިންގެ ކްލަބުގައި ހިމެނޭ ހަމައެކަނި އަންހެން ކުޅުންތެރިޔަކީ 29.2 މިލިއަން ޑޮލަރު ލިބޭ ޓެނިސް ކުޅުންތެރިޔާ ސެރީނާ ވިލިއަމްސް އެވެ. ލިސްޓުގައި އެންމެ ނުފޫޒު ގަދައީ 35 ކުޅުންތެރިން ހިމެނޭ އެމެރިކާގެ ބާސްކެޓްބޯޅަ ކުޅުންތެރިންނެވެ.\nމި ލިސްޓުގައި 25 ގައުމެއްގެ ކުޅުންތެރިން ހިމެނޭ އިރު ޖުމްލަ އާމްދަނީ އަކީ މިދިޔަ އަހަރަށް ވުރެ ފަސް ޕަސެންޓް އިތުރުވުމެއް ކަމަށްވާ4ބިލިއަން ޑޮލަރެވެ.\nކޮންމެވެސް ވަރެއް ރާއްޖެ އަށް ހަރަދުކުރަން ފެނޭ.\nމަރުހަބާ މެސީ އަދި ރޮނާލްޑޯ. ރޮނާލްޑޯއަކީ މުސްލިމުންނާ ހާއްސަ ގުޅުމެއް ބާއްވާ، އެހީތެރިކަން ފޯރުކުރަމުން އަންނަ ރަނގަޅު ކުޅުންތެރިއެއްކަން ފާހަގަކުރަން. ކުރިއަށް އޮތް ތާނގަވެސް އެކަމުގައި ދެމިހުންނާނެ ކަމަށް އުއްމީދުކުރަން.\nމެސީއަކީވެސް ސީރިއާއަށް އެހީވާ ކުޅުންތެރިއެއް ނޫސްތަކުގެ ހެޑްލައިންތަކަށް ނޭރިއަސް..\nއަންނިގެ ނަމުގައި ކޮމެންޓް ނުކުރައްވައްޗޭ\nމެސީ އަދި ރޮނާލްޑޯޔަކީވެސް މުސްލިމުންނަށް ވަރަށް އެހީވެދޭ ދެ ކުޅުންތެރިން. މިދެ ކުޅުންތެރިންނަށް ކާމިޔާބީއަށް އެދެން.\nތޭންކްސް ބްރަދަރ. ވަރަށް އުފާވެއްޖެ ތިޔަ ކޮމެންޓް ފެނިފަ.


އޭވިއޭޝަން ސެކިއުރިޓީ މުވައްޒަފުން ސިޔާސީ ނުވާން އެދެފި\nއޭޖެންސީތަކާ މެދު ފިޔަވަޅު އެޅުން ހަ މަހަށް ފަސްކޮށްފި\nބިދޭސީންނަށް ވަޒީފާ ހަމަޖައްސައިދޭ އޭޖެންސީތަކުގެ ތެރެއިން ގަވާއިދާ ޚިލާފްވާ އޭޖެންސީތަކާ މެދު ފިޔަވަޅު އެޅުން އިތުރު ހަ މަހަށް އަނެއްކާވެސް ފަސްކޮށްފި އެވެ.\nDecember 28, 2017 19\nމުސާރަ ޖަމާ ނުކުރާ ނަމަ ކުރާ ޖޫރިމަނާ ފަސްކޮށްފި\nރާއްޖޭގައި މަސައްކަތް ކުރާ ބިދޭސީންގެ މުސާރަ ބޭންކް އެކައުންޓަށް ޖަމާނުކުރާ ފަރާތްތައް ޖޫރިމަނާ ކުރަން ފެށުން އަނެއްކާވެސް އިތުރު ހަ މަހަށް ފަސްކޮށްފި އެވެ.\nނައުޝާދަށް ވަޒީފާދޭން 45 ދުވަސް ދައުލަތަށް ދީފި\nސިފައިންގެ ވަޒީފާއިން ވަކިކުރި ސާޖަންޓް މޭޖަ ނައުޝާދު އަލީއަށް އަލުން ވަޒީފާ ދިނުމަށް 45 ދުވަހުގެ މުއްދަތެއް ސިވިލް ކޯޓުން ދައުލަތަށް ދީފި އެވެ.\nކޮންރެޑުން ވަކިކުރި މީހުންނަށް އަލުން ވަޒީފާ ދޭންޖެހޭ\nNovember 25, 2017 28\nސޯޝަލް ވޯކަރުންގެ އުޖޫރައެއް ނެތް ބޮޑު ޒިންމާ\nއެއީ އިހުމާލާއި އަނިޔާ އިން ކުޑަކުދިން ސަލާމަތްކޮށްދޭ ބެލެނިވެރިންނެވެ. ޖިންސީ ޝިކާރަވެރިންގެ ވަކިތަކުން އެ ކުދިން މިންޖުކޮށްދޭ ހިމާޔަތްތެރިންނެވެ. ގެވެށި އަނިޔާ ލިބޭ އަންހެނުންނާއި ފިރިހެނުންގެ މަދަދުވެރިންނެވެ. ނުކުޅެދުންތެރިކަން ހުންނަ މީހުންނާއި އުމުރުން ދުވަސްވީ މީހުންގެ ޚިދުމަތްތެރިންނެވެ. އެކަމަކު، މުޖުތަމައުގައި ތިބި...\nޓީވީއެމްގެ ކުރީގެ ނޫސްވެރިއަކަށް ވަޒީފާދޭން އަންގައިފި\nޓީވީއެމުން ވަކިކުރި ނޫސްވެރިޔާ ނަސްރުﷲ އަބްދުލްހާދީ އަށް އަލުން ވަޒީފާ ދޭން ވަޒީފާއާ ބެހޭ ޓްރައިބިއުނަލުން އެންގި އެންގުމަށް ހައި ކޯޓުން ވެސް މިއަދު ތާއީދުކޮށްފި އެވެ.\nޓްރައިބިއުނަލްގެ ނައިބު ރައީސް އިސްތިއުފާ ދެއްވައިފި\nވަޒީފާއާ ބެހޭ ޓްރައިބިއުނަލްގެ ނައިބު ރައީސް އިސްމާއިލް އަހުމަދު އިއްޔެ އިސްތިއުފާ ދެއްވައިފި އެވެ.\nމުސާރަ ހޯދަން ޖޯން ހުށަހެޅި މައްސަލަ ބޭރުކޮށްލައިފި\nއިމިގްރޭޝަންގެ ބެލުމުގެ ދަށަށް ގެންގޮސް ރާއްޖެއިން ޑީޕޯޓް ކޮށްލާފައިވާ އެމެރިކާގެ ރައްޔިތެއް ކަމަށްވާ ޖޯން ޗާލްސް ސޭފާޓް އޭނާ އަށް ލިބެންޖެހޭ މުސާރަ އާއި އިނާޔަތްތައް ނުލިބޭ ކަމަށް ބުނެ ހުށަހެޅި މައްސަލަ ބެލެން ނެތް ކަމަށް ވަޒީފާއާ ބެހޭ ޓްރައިބިއުނަލުން ނިންމައިފި އެވެ.\nOctober 29, 2017 61\nބަންގާޅު މީހުންގެ މެޑިކަލް ދެން ހަދާކަށް ނުޖެހޭނެ\nބަންގްލަދޭޝް އިން ރާއްޖެ އަށް ގެންނަ މަސައްކަތު މީހުން، ރާއްޖެ ގެނައުމަށްފަހު މެޑިކަލް ހަދަން ނުޖެހޭ ގޮތަށް މޯލްޑިވްސް އިމިގްރޭޝަނުން ހަމަޖައްސައިފި އެވެ.\nއާދައިގެ ވަޒީފާތަކަށް ރީތި މީހުން ނެގުން މަދު\nވަޒީފާ ދިނުމުގައި ރީތި މީހުންނަށް އިސްކަންދޭ ކަމަށް އަބަދުވެސް ވާހަކަ ދެކެވެ އެވެ. އެކަމަކު މިއީ އޭގެ އަނެއްކޮޅެވެ. މި ހޯދުމުގައި ބުނަނީ ދަށް މުސާރަ ލިބޭ ވަޒީފާއަކަށް ރީތި މީހަކު ކުރިމަތި ލައިފި ނަމަ އެ މީހަކަށް އެ ވަޒީފާއެއް ނުލިބުމުގެ ފުރުސަތު ބޮޑު ކަމަށެވެ.\nOctober 26, 2017 13\nއިހްތިޖާޖް ކޮށްގެން ވަކި ކުރުމުން ބަދަލު ދޭން ޖެހިިއްޖެ\nއިހްތިޖާޖް ކުރި މައްސަލާގައި ހުޅުލޭ އައިލެންޑް ހޮޓެލް (އެޗްއައިއެޗް) ގެ ވަޒީފާއިން ވަކިކުރި ފަސް މީހަކަށް ބަދަލު ދޭން ވަޒީފާއާ ބެހޭ ޓްރައިބިއުނަލުން އިއްޔެ އަމުރުކޮށްފި އެވެ.\nމާލޭ ވޯޓާ އެންޑް ސްވަރޭޖް ކޮމްޕެނީ (އެމްޑަބްލިއުއެސްސީ) ގެ މާބަނޑު މުވައްޒަފުންނާއި ޅަދަރި މައިންނަށް ގޭގައި ތިބެގެން މަސައްކަތް ކުރެވޭ ފަދަ ސިޔާސަތެއް އެ ކުންފުނިން ތައާރަފުކޮށްފި...\nOctober 21, 2017 114\nކުނި އުކާ މީހުންނަށް ޖެހި ޖޯކު މަޖަލެއް ނުވި\nހަލާލު ގޮތުގައި ފައިސާ ހޯދާ ކޮންމެ މީހަކީ ގަދަރުވެރިއެކެވެ؛ ސޯޝަލް މީޑިއާގައި ދިވެހިން މި ވަގުތު ބުނަމުން ގެންދާ ވާހަކައަކީ މި އެވެ.


Covid in faseyhave Suzain Qatar ah\nކޮވިޑުން ފަސޭހަވެ ސުޒޭން ގަތަރަށް\n20 ސެޕްޓެމްބަރ 2021 - 21:21:39\nކޮވިޑުން ފަސޭހަވެ ގައުމީ ޓީމުގެ ހެޑް ކޯޗު އަލީ ސުޒޭން، ގައުމީ ޓީމާ ގުޅެން ގަތަރަށް ފުރައިފިއެވެ. ސުޒޭން ގަތަރަށް ފުރީ ހޯމަ ދުވަހުގެ ރޭއެވެ.\nސުޒޭން ކޮވިޑަށް ޕޮޒިޓިވްވީ މީގެ ދެހަފުތާއެއްހާ ދުވަސް ކުރިންނެވެ. ކޮވިޑަށް ޕޮޒިޓިވްވުމާއި އެކު ސުޒޭންވަނީ ޓީމުން އެކަހެރިވެފައެވެ. އޭގެ ފަހުން ޓީމުގެ ފަރިތަކުރުންތައް ކުރިއަށް ގެންދިޔައީ އެސިސްޓެންޓް ކޯޗު އިސްމާއިލް މަހްފޫޒުގެ ބެލުމުގެ ދަށުންނެވެ. ގައުމީ ޓީމު ގަތަރުގައި ކޭމްޕު ކުރިއިރުވެސް ސުޒެއިން ހުރީ މާލޭގައެވެ.\nއަންނަ މަހު އެއްވަނަ ދުވަހު މާލޭގައި ފަށާ ސާފް ޗެމްޕިއަންޝިޕް ފުޓްބޯޅަ މުބާރާތުގައި ދިވެހި ޓީމަށް އިރުޝާދު ދިނުމަށް ސުޒޭނާ ހަވާލުކުރީ ކުރިން އެ މަގާމުގައި ހުރި ނެދަލެންޑްގެ މާޓިން ކޫޕްމަން މަގާމުންވަކިކުރުމަށް ފަހު ވަގުތީ ގޮތުންނެވެ. ސުޒޭނުގެ އިރުޝާދުގެ ދަށުން ގައުމީ ޓީމުން ކުޅޭ ފުރަތަަމަ ރަސްމީ މެޗަކަށް ވެގެންދާނީ އަންނަ މަހުގެ އެއްވަނަ ދުވަހުގެ ރޭ ދިވެހިރާއްޖެއާ ނޭޕާލު ވާދަކުރާ މެޗެވެ.\nއަންނަ މަހުގެ ފުރަތަމަ ދުވަހު މާލޭގައި ފަށާ، ސާފް ޗެމްޕިއަންޝިޕަކީ ދެކުނު އޭޝިޔާ ސަރަހައްދުގެ އެންމެ ބޮޑު ފުޓްބޯޅަ މުބާރާތެވެ. އަންނަ މަހުގެ އެއްވަނަ ދުވަހުން ފެށިގެން ސޯޅަވަނަ ދުވަހުގެ ނިޔަލަށް ކުރިއަށްދާ މި މުބާރާތުގައި މިފަހަރު ވާދަކުރަނީ ރާއްޖެ ހިމެނޭ ގޮތުން ފަސް ގައުމެކެވެ. އެއީ އިންޑިޔާ، ސްރީ ލަންކާ، ބަންގްލަދޭޝް އަދި ނޭޕާލެވެ. މި ފަހަރުގެ މުބާރާތުގައި ޕާކިސްތާނާ ބޫޓާން ވާދަނުކުރެއެވެ. ޕާކިސްތާނު ފީފާއިން ސަސްޕެންޑްކޮށްފައިވާއިރު، ބޫޓާން ބައިވެރިނުވަނީ ކޮވިޑާ ހެދި ދަތުރުފަތުރުކުރުމުގެ ހުރި އުނދަގޫތަކުގެ ސަބަބުންނެވެ.


ނ. ކެނދިކުޅުދޫ ކައުންސިލްގެ ބައި-އިލެކްޝަން\nނ. ކެނދިކުޅުދޫ ކައުންސިލުން ހުސްވެފައިވާ ގޮނޑިއަށް މެންބަރަކު އިންތިޚާބުކުރުމަށްޓަކައި، 2014 އޮގަސްޓު 16 ވާ ހޮނިހިރު ދުވަހު ބާއްވާގޮތަށް ހަމަޖައްސާފައިވާ ބައި-އިލެކްޝަނަށް ކުރިމަތިލުމުގެ ފުރުޞަތު، 2014 ޖުލައި 1 ވީ އަންގާރަ ދުވަހުގެ ހެނދުނު 9:30 ން ފެށިގެން 2014 ޖުލައި 14 ވީ ހޯމަ ދުވަހުގެ މެންދުރުފަހު 2:00 ގެ ނިޔަލަށް ހުޅުވާލައި މިކޮމިޝަނުން ކޮށްފައިވާ ނަންބަރު:(A)CA-2014/332 (30 ޖޫން 2014) ގެ އިޢުލާނާ ގުޅިގެން، މި ބައި-އިލެކްޝަނަށް ކުރިމަތިލާފައިވަނީ އެންމެ ފަރާތަކުންނެވެ. އެއީ ދިވެހިރައްޔިތުންގެ ޑިމޮކްރެޓިކް ޕާޓީގެ ފަރާތުން ކުރިމަތިލި ކުޅުދޫ. އާރާދަނާގެ، ނ. ކެނދިކުޅުދޫ، އަޙްމަދު ރާޝިދުއެވެ.\nވީމާ، ޤާނޫނު ނަންބަރު: 10/2010 (ލޯކަލް ކައުންސިލްތަކުގެ އިންތިޚާބުގެ ޤާނޫނު) ގެ 24 ވަނަ މާއްދާގައިވާ ގޮތުގެމަތިން، ނ. ކެނދިކުޅުދޫ ކައުންސިލުން ހުސްވެފައިވާ ގޮނޑިއަށް، ދިވެހިރައްޔިތުންގެ ޑިމޮކްރެޓިކް ޕާޓީގެ ފަރާތުން ކުރިމަތިލި ކުޅުދޫ. އާރާދަނާގެ، ނ. ކެނދިކުޅުދޫ، އަޙްމަދު ރާޝިދު، އިންތިޚާބު ވެއްޖެކަން ޢާންމުކޮށް އެންގުމަށްޓަކައި އިޢުލާނު ކުރަމެވެ.\n18 ރަމަޟާން 1435\n16 ޖުލައި 2014\nޕަބްލިޝްކުރި ތާރީޚު: 26 ޖުލައި 2014\nޕަބްލިޝްކުރި ގަޑި: 1657


BREAKING: Gaafarun2Meehaku Covid Ah Fassi Vejje - Vaguthu\nކ. ގާފަރުގައި ހޯމް ކަރަންޓީންގައި ތިބި ދެ މީހަކު ކޮވިޑް-19 އަށް ފައްސިވެއްޖެއެވެ.\nގާފަރު ސިއްހީ މަރުކަޒުން ކުރި އިއުލާނެއްގައި ވަނީ ރަށުން ނެގި ސުންކުތަކުގެ ތެރެއިން ދެ ސްކުނެއް ކޮވިޑް-19 އަށް ފައްސިވެފައިވާ ކަމަށެވެ. އަދި މިކަމާ ގުޅިގެން ބަލަން ޖެހޭ ކަންކަމާއި ކުރަން ޖެހޭ ކަންކަން ކުރަމުންދާ ކަމަށް ގާފަރު ސިއްހީ މަރުކަޒުން ބުންޏެވެ.\nއެހެންވެ، މިކަމުގައި ގާފަރު ރައްޔިތުން އެއްބާރުލުން ދިނުމަށް ވެސް ސިއްހީ މަރުކަޒުން އެދިފައިވެއެވެ. އަދި ހެލްތު ޕްރޮޓެކްޝަން އެޖެންސީ (އެޗްޕީއޭ) ގެ ގައިޑްލައިނާ އެއްގޮތަށް އަމަލުތައް ބެހެއްޓުމަށް ވެސް ސިއްހީ މަރުކަޒުން ހަނދާންކޮށްދީފައިވެއެވެ.\n"މިގޮތުން މާސްކް އަޅައި ގައިދުރުކަން ބެހެއްޓުން ފަދަ ކަންކަމަށް ސަމާލުކަން ދިނުމަށް އެދެމެވެ،" ސިއްހީ މަރުކަޒުން ބުންޏެވެ.\nރާއްޖެ އިން މިހާތަނަށް 20،000 އަށް ވުރެ ގިނަ މީހުން ކޮވިޑް-19 އަށް ފައްސިވެ 63 މީހަކު ވަނީ ނިޔާވެފައެވެ. މި ބަލި ޖެހިގެން މިވަގުތު ފަރުވާ ހޯދަމުން ދަނީ 2،000 އަށް ވުރެ ގިނަ މީހުންނެވެ. ކޮވިޑް ވެކްސިން މިހާތަނަށް އައިއިރު ލައްކައަކަށް ވުރެ ގިނަ މީހުން ވަނީ ޖަހައިފައެވެ.


އެއީ ސަޕޯޓަރުންނެއް ނޫން، އަހަރެމެން އެމީހުން ބޭނުމެއްނޫން – ހެރީ ކޭން – Mikal News\nއެއީ ސަޕޯޓަރުންނެއް ނޫން، އަހަރެމެން އެމީހުން ބޭނުމެއްނޫން – ހެރީ ކޭން\nޔޫރޯ ފުޓުބޯޅަ މުބާރާތުގައި އަމިއްލަ ގައުމުގައި ޕެނަލްޓީ ޖަހައިގެން ބަލިވުމާއިއެކު އިގިރޭސިވިލާތުގެ ބައެއް ސަޕޯޓަރުން ކަޅު ނަސްލުގެ ކުޅުންތެރިންނާއި ދިމާކޮށް ފުރާސަކުރުމާއި ވިދިގެން މިކަން ކުށްވެރިކޮށް އިގިރޭސި ޓީމުގެ ކެޕްޓަން ހެރީ ކޭން ފާޅުގައި ވާހަކަ ދައްކައިފިއެވެ. “އެއީ އިގިރޭސިންގެ ސަޕޯޓުންނެއް ނޫން، އެފަދަ މީހުން އަހަރެން ބޭނުމެއްނޫން” ހެރީ ކޭން ބުނެފައިވެއެވެ. ހެރީ ބުނެފައިވަނީ ޕެނަލްޓީ ކާމިޔާބު ނުކުރެވުނު ކުޅުންތެރިންނަށް ދިމާކޮށް ފުރައްސާރަކުރަންވީ ނޫން ކަމަށާއި އެމީހުންނަށް ބޭނުންވަނީ ސަޕޯޓަރުންގެ ހިތްވަރު ކަމަށެވެ.\nޔޫރޯ ފައިނަލް މެޗުގައި އިޓަލީ އާއި ވާދަކޮށް އިގިރޭސިން ބަލިވި މެޗަށްފަހު ސޯޝަލް މީޑިއާގައި ނަސްލީ ދިމާކުރުންތައް ކުރިއަށް ދިޔައެވެ. މިކަމާއި ވިދިގެން މީގެ ކުރިން އިގިރޭސި ކޯޗުވެސް ވަނީ ވާހަކަ ދައްކާފައެވެ. ސޯޝަލް މީޑިއާގައި ލިޔުނު ގިނަ ލިއުންތައް މިހާރުވަނީ އެމީޑިއާތަކުން ނަގާފައެވެ. އަދި އެމީޑިއާތައް ރައްކާތެރި ތަނަކަށް ހެދުމަށް މަސައްކަތްކުރާނެ ކަމަށް ސޯޝަލް މީޑިއާ ޕްލެޓްފޯމުތަކުން ވަނީ ބުނެފައެވެ. އެގޮތުން ޓްވިޓާއިން 1000 އަށްވުރެ ގިނަ ޓްވީޓުތައް އުނިކޮށް އެފަދަ އެކައުންޓަށް ބޭންކުރި ކަމަށް ޓްވިޓާއިން ހާމަކުރެއެވެ. އިގިރޭސި ބައެއް ސަޕޯޓަރުންވަނީ ފައިނަލް މެޗު ބެލުމަށް ވަން އިޓަލީ ސަޕޯޓަރުންނަށް ހަމަލާދީ މަނަނުޖެހުންވެސް ހިންގާފައެވެ.\nއިގިރޭސި ސަޕޯޓަރުން ނަސްލީދިމާކުރުންތައް ކަޅު ނަސްލުގެ ކުޅުންތެރިންނަށް އަމާޒުކޮށްފައިވަނީ ފައިނަލް މެޗުގައި އިގިރޭސި ޓީމުގެ ކަޅު ނަސްލުގެ ތިން ކުޅުންތެރިއަކު ޖެހި ޕެނަލްޓީ ނާކާމިޔާބު ވުމުންނެވެ. އިގިރޭސި ޕެނަލްޓީތައް ނާކާމިޔާބުވުމުގެ ޒިންމާވަނީ އެޓީމުގެ ކޯޗު ސައުތުގޭޓް ނަގާފައެވެ. “ޕެނަލްޓީ ޖަހާނެ ކުޅުންތެރިން ނަގަނީ އަހަރެން. އެއީ ޓްރެއިނިން އަށް ބަލާފައި އަހަރެން ކުރާ ކަމެއް. އެެއީ ކުޅުންތެރިން އަމިއްލަ އަށް ނިންމާ ނިންމުމެއް ނޫން. މިކަމުގައި ނަސީބުގެ އެހީ ލިބޭ ފަހަރާއި ނުލިބޭ ފަހަރު އަންނާނީ. ވަކި ކުޅުންތެރިއަކުގެ ބޮލުގައި ކަމެއް އަޅުވަން ނެތިން. ޕެނަލްޓީގެ ޒިންމާ އަދި މި ނަތީޖާގެ ޒިންމާ އަހަރެން ނަގަން،” ސައުތުގޭޓް ބުންޏެވެ.\nމި ފަހަރުގެ ޔޫރޯގެ ފައިނަލުގައި ޕެނަލްޓީއާ ދިމާކޮށް ސައުތުގޭޓް ވަނީ ޖޭޑަން ސަންޗޯ އާއި މާކަސް ރެޝްފޯޑް ކުޅެން އަރުވައިފަ އެވެ. އެއީ ޕެނަލްޓީ އަށް ހާއްސަކޮށް ކުރި ދެ ބަދަލެވެ. މިދެ މީހުންގެ ޕެނަލްޓީ ނާކާމިޔާބުވުމުން ހަތަރު ވަނަ ޕެނަލްޓީ ޖަހަން ދިޔައީ އުމުރުން އެންމެ 19 އަހަރުގެ ބުކާޔޯ ސަކާ އެވެ. އޭނާ ޖެހި ޕެނަލްޓީ އިޓަލީގެ ގޯލް ކީޕަރު މަތަކުރީއެވެ. ސަކާ އަކީ ވެސް ބަދަލެއްގެ ގޮތުގައި އެރި ކުޅުންތެރިއެކެވެ. ބަދަލު ކުޅުންތެރިއެއްގެ ގޮތުގައި ކުޅެން އެރި ތިން ކުޅުންތެރިން ލައްވައި ފަހު ތިން ޕެނަލްޓީ ޖެހުމާއި ފަހު ޕެނަލްޓީ ޖަހަން ތަޖުރިބާކާރު އަދި ފައިނަލް މެޗުގައި ގިނަ ވަގުތު ކުޅުނު ކުޅުންތެރިއަކު ނުނެގީތީ ސައުތުގޭޓަށް ވަނީ ފާޑުކިޔުން ވެސް އަމާޒުވިއެވެ.


އަހަރެން ފެންނައިރަށް ކޮންމެ މީހަކުވެސް ވަރަށް ޝައުގުވެރިކަމާ އެކު ބާލާލާނެ އެވެ. ހާއްސަކޮށް ކުޑަކުދިންނެވެ.ދެނަފެންނާނީ މޫނުކުނިކޮށް ނޯއްދަމާލަން ނުކެރިގެން އުޅޭ ތަނެވެ. ހިނގާ ބިނގާވެ އުޅޭ މީހުންނާއި އަހަރެންގެ ނަސްލުގެ އެހެން އެއްޗެހި އުޅެނީ އަހަންނާ ވީހާވެސް ދުރުންނެވެ.މި ކަމުގެ ސަބަބުން އެކަނިވެރިކަމާއި ހިތްދަތިކަން އަބަދުވެސް އިހުސާސްވެއެވެ.\nލިޔުނީ : ލިޒޫ | 22 އޮކްޓޯބަރ 2013\nއަނެއްކާވެސް ދެމީހަކު އައިސް އެއެއްލާލީ ނެޕީކޮތަޅުތަކާއި ކުނި ކޮތަޅުތަކެކެވެ. އަހަރެންގެ މި ލޫޅާފަތި ހަށިގަނޑުގެ މައްޗަށެވެ. މިފަދަ އެތަކެއް އެއްޗެހި އެކިދުވަސް މަތިން އިންސާނުން އަހަރެންގެ ހަށިގަނޑު މައްޗަށް އަޅައެވެ.މިތަކެތި އެއެއްޗެހީގެ މަންޒިލަށް ގެންގޮސްދީފައި އައިސް ކިރިޔާ ހަމަޖެހިލާއިރަށް އަނެއްކާވެސް ކުނިއަޅަން ފަށާނެއެވެ. މިކަމާހެދި އަހަރެންގެ ގައިގައި އަބަދުވެސް ހުނަނަނީ ކުނިވަސް ހިފައިފައެވެ. އަހަރެން ދުނިޔެއަށް އުފަންވީއްސުރެ މިއުޅެނީ މިފަދަހާލެއްގައެވެ.\nއެމީހުންގެ ރަނގަޅު ފަރާތެއްވެސް ހުރެއެވެ. ބަލިވުމުން ވަރަށް ރަނގަޅަށް ބޭސް ކޮއްދޭނެއެވެ. ނަމަވެސް ހަމަ ރަނގަޅު ވާއިރަށް ކަންތަކާ ޖެހުނީއެވެ. އަހަންނަށް ބޭސް ކުރާހެން ފެންވަރުވާލާ ރީތިކޮއްލާ، މީރުވަސް ދުވާ ސެންޓެއް ޖަހާލަދޭނެ ނަމައެވެ. ދަބަރުޖަހާފައިވާ ހުޅު ތަކުގައި ތެޔޮދަމާދޭ އިރު މުޅި ގައިގައި ތެޔޮފޮދެއް އުނގުޅާލަ ދިނުން ކީއަތޯއެވެ! ސުބުޙާނައް ﷲ އެވެ! މިހާރު އުމުރުން ދުވަސް ވެފައި ވުމުން ގައިބާރު ދެރަހެންވެސް ހީވެއެވެ. ނަމަވެސް އުފުލަން ޖެހޭބަރު މިވަނީ ކުރިޔަށްވުރެ ބަރުވެފައެވެ.\nމިހާރު ކުރިންދާހާ ބާރަކަށްވެސް ނުދެވެއެވެ. އަހަރެން މިއުޅޭ ހަލު ފެނުމުން ބަރު ލުއި ކޮށްދޭން ހިތަށްވެސް ނާރާހެއްޔެވެ؟ ނޫނީ ވަޒީފާއިން ވަކިކޮށް ޕެންޝަން ދޭން ފަށަން ވީނު ނޫންހެއްޔެވެ؟\nމިއީ ކޮން ލިޒޫއެއްތަ